text:
今日真係好開心呀,等左好耐話要同諾諾去迪迪尼,今日終於成行啦,我尋晚仲好似小學去旅行咁,相當期待同訓唔著呢!
因為天氣好熱,加上諾諾去迪迪尼係頂唔到全日架,所以我只係下午放假;表姐就話先黎中大食午飯,食完就入青衣接埋媽咪,跟住就一齊出發去迪迪尼,因為今日我同媽咪都會整全年入場證!
大約十二點半,諾諾就到啦,仲入左黎我office同坐係我個位度呢!諾諾對我舊擦膠好好奇呀~~
冇見佢一排,學識咁樣笑,好似我細個E起棚牙咁呀~~
表姐話黎中大食飯有原因架,原來佢係Openrice度,竟然見到Guest House有comment,仲問我好唔好食添;我一向唔出街食飯,呢度好少特登lunch黎食,不過office就成日book呢度攪function,所以同呢度d同事都幾熟架,不過都要全靠同事借個account比我簽先食到咋!
表姐同姑媽都食呢個魚餐:
我因為前兩日黎過,已試左過個set lunch menu,唔想再食,我就係大餐牌度揀其他野試;第一次唔係食set,揀左燒牛肉烏冬定食,點知出奇地好好味,勁正!
我地食時諾諾訓著左,好丫,叉定電;我地食完佢就訓醒,就到佢食包包!
大約三點,我地就出發啦;先到青衣接媽咪,跟住就去迪迪尼啦;媽咪係第一次黎,所以我要幫佢影多d相留念!
咁晏黎都仲好曬...我都頂唔順...諾諾都要擔遮呢!
我先去買飛,一路都想跟表姐一家咁,整返張全年入場證,等可以同諾諾去玩;幾個月前已想整架啦,但當時剛夏天,熱到爆,表姐都冇黎迪迪尼好耐,今日終於等到啦!不過我只係買一至五咋,一來星期六日咁多人,我唔鐘意同人迫;二來我多假,一至五放假黎仲好!
全年入場證+咭套:
因為媽咪未黎過,上次我應承左佢,我整全年入場證時就會整多張比佢,咁佢就可以同我地一齊去多d啦!Yeah!
諾諾都戴黑超,好攪笑呀!
入場啦,今次我第五次黎啦,所以唔洗影咁多相,反正黎緊呢年大把機會,同媽咪影多d啦~~
雖然好熱,但天色真係好靚!
呢期迪迪尼以史仔(諾諾發唔到中間個音係咁叫架, 哈哈!!)做主題,周圍都係佢,諾諾一見到佢就會叫佢史仔史仔,仲會自動走過去叫我地幫佢影相添!
諾諾去shopping~~
企係門口做咩呀?成個食蕉咁~~
樹上有好多波波裝飾:
天氣咁熱,我地決定第一站去小小世界坐船船嘆下冷氣先!
媽咪又教諾諾做d奇怪動作,呢次就耍功夫,又耍得有板有眼喎,哈哈!
我幫媽咪影緊相時,諾諾見狀又走埋去,仲自動企係媽咪隔離添!嘩,咁細個就識做攝石人,勁!哈哈~~
小小世界入面好涼爽,又冇咩遊客,係一個好筍既地方比我地抖抖,正!
上船啦~~我同媽咪講:今日我算係咁啦,帶您環遊左世界一轉啦,連巴黎鐵塔都去埋,下次到您去旅行記得預埋我啦!嘻嘻~~
睇諾諾眼仔碌碌,表姐話佢好鍾意黎坐船架,佢坐到定一定咁,就係等出發呀!
又見到有史仔~~
去左幾次迪迪尼,今次都係第一次玩咖啡杯,我其實冇興趣玩架,不過諾諾指住話要玩,咁大家就梗係要陪佢玩啦!
媽咪揀左幅攪笑眼鏡比諾諾戴:
睇3D米奇:
又見到史仔啦~~
d人第一次去迪迪尼,通常都會狂戴呢d頭箍影相,我以前都係咁,媽咪今次第一次黎,一樣會做出呢種行為!哈哈~~
影影下姑媽都受到感染,兩個媽咪一齊癲!哈哈~
原本想帶媽咪玩好出名既Pooh Pooh,可惜要排隊,我地又趕住去食飯,連煙花都唔夠時間睇呀,下次再黎啦~~
趕住走係因為約左要返工既屋企人放工食飯,我地全女班去左玩既同時,佢地全男班已經好辛苦咁做左一日野啦,唔通男仔天生就係為左要賺錢比我地女仔去玩?哈哈~~佢地就咁偉大,食飯梗係要同埋佢地一齊食啦!
今日個晚餐都幾豐富,因為之前姑丈介紹左間筍銀行比我,今晚我要多謝佢,所以請左大家食飯喇,還左個人情,個心舒服晒!


c: text/html

text:
無綫近年鬧小生花旦荒,唔少一線當紅藝人都唔續約,紛紛選擇離巢向外闖,令到劇集主角來來去去都係嗰幾個,可以擔大旗嘅女藝人越來越少.其實無綫過往同而加都有好多有樣,有演技又有觀眾緣嘅女藝人.
近日喺討論區就舉行咗無綫走漏眼有潛質做花旦嘅女藝人選舉,快啲睇下以下暫時頭五位女藝人係唔係大家覺得真係值得捧?
第五位:簡慕華
2000年落選港姐,相信大家對佢嘅印象就係秘書,好似《同事三分親》嘅Doris及最近《陪着你走》嘅阿Wing.由01年開始拍劇,可惜都係做閒角,戲份一直唔多,唔少網民讚佢有樣有演技,可惜無綫冇力捧佢,捧簡慕華真係可以考慮吓.
第四位:朱慧敏
04年港姐亞軍朱慧敏最為人熟悉嘅並唔係佢嘅演技,而係與梁榮忠喺05年發生車震事件,呢件事令佢形象插水.小三形象深入民心嘅佢,偏偏殺出一條血路,喺唔少無綫劇集入面有性感嘅演出,例如喺《珠光寶氣》嘅三點式及《天與地》入面同陳豪嘅床戲,成功引起大家關注,但係大家焦點並唔係佢嘅演技,只係佢嘅身材多啲囉.直至12年,佢喺《愛‧回家》飾演尹德如一角改變佢喺大家心目中嘅形象,唔少網民覺得佢演技有進步,仲好鍾意佢飾演嘅尹德如同黎諾懿飾演嘅馬壯呢一part而成功入屋.可惜有傳佢扮大牌,教對手做戲又教導演拍戲而得罪高層,最終仲被飛出劇組,之後就被投閒散置.得罪高層喎,仲邊有運行呀!
第三位:唐寧
就算唔講大家都知已經有2個仔女嘅唐寧係童星出身,至1989年開始拍電影同拍電視劇,近年仲參與舞台劇.唐寧自細參演好多唔同類型嘅劇集,但係從來未試過喺無綫獲得任何獎項殊榮及委任第一女主角,默默耕耘嘅佢大多數都只係做女配角.直到14年喺HKTV劇集《警界線》飾演丁小海先初嚐第一女主角滋味.唔少網民都話就算睇咗佢咁多年,都仍然百看不厭,唐寧拎第三位都可以話係實至名歸.
第二位:姚子羚
越嚟越靚嘅姚子羚喺02年參加《TVB8全能主持比賽》獲得冠軍而入行,佢第一次拍劇《當四葉草碰上劍尖時》就做第三女主角,不過之後喺大部份劇集只係擔任配角 (多數做人嘅細妹),戲份唔多.直到05年喺《酒店風雲》中 飾演壞表妹鄭可兒,雖然唔係骨幹角色但因出色嘅演技令佢成功獲觀眾關注,之後仲喺《鐵血保鏢》飾演利祥鳳,首次擔任第一女主角添呀!其實好多時姚子羚喺劇集中都有出色嘅演出(無論係正派定分派),但係每次都同獎項無緣.經過咁多年嘅演技磨練,加上觀眾又認同佢嘅演技,如果無綫下次捧佢做女主角,相信觀眾都會buy.
第一位:李佳芯
深得網民愛戴嘅李佳芯(Ali)12年離開有線轉投無綫,主持節目《學是學非》憑著標誌外貌開始被人留意.之後仲開始接拍劇集,喺《名門暗戰》飾演蔣承天(岳華飾)情婦及《倩女喜相逢》飾演九尾狐入型入格,網民對佢嘅演技更加有讚冇彈.做小三做到人見人愛嘅Ali,最近喺《無雙譜》中飾演段素四(田蕊妮飾)嘅婢女摘仙,雖然唔係咩重要角色,但仍然引起網民熱烈討論同瘋狂cap圖.無論時裝定古裝都咁靚嘅Ali,有樣又可塑性高,喺待播劇《波士早晨》及《潮流教主》開始擔當主要角色,唔少人都希望佢可以快啲上到一線.Ali咁受歡迎,捧佢真係有得諗架!

robotstxt: allowed

filter: keep


text:
今日11:00am 去度碼頭,同上一次都係一樣剛剛miss左一班船,我地去左IFC買左杯GODIVA飲,之後就去行citysuper,再行返去碼頭下一班船就差唔多到啦,由中環搭去索罟灣要45mins;而由榕樹灣返中環就要25mins.
$98的套票包5張遊戲券,1張小食券及1張9折coupon.每張遊戲券價值$10,而小食券就可以選擇換購魚蛋 / 燒賣.因為買左這個package 所以我玩到好多次釣魚呀!
由碼頭坐這艘接駁船到漁民文化村
導賞員展 示漲卜卜的雞泡魚
海參
短刺海膽
紫海膽
紫海膽的背面
海星~導賞員哥哥唔講我都唔知,原來海星多數會晒乾後用來煲湯
小海星BB~好得意
龍舟,龍舟上有個鼓,我當然係唔執輸坐左上去做個鼓手打尌啦!
無鈎釣魚區用的魚杆及魚餌
無鈎釣魚中~可能我地好早就玩這個遊戲,D魚應該仲未食野,所以我一放D 魚餌落個漁排度,D 魚全部游晒過嚟.到臨走時再釣多一次d魚係好明顯唔多so 我,所以要玩就一定要早d 去啦!
比條大漁咬住我枝魚杆,我當然係想釣佢上嚟就用盡力拉佢上嚟,點知條魚好叻即刻放口,條魚餌就變成咁斷開兩截!
到我差唔多臨走時見到有人起無鈎釣魚區度釣到條大魚,我起遠處即時9秒9跑過去影返張相啦,而漁民文化村的職員都好緊張咁跑左過去.
我初時都以為個無鈎釣魚區只係用魚餌來餵魚,原來唔係家,真係有機會可以釣到大魚魚家!
玩完無鈎釣魚去實在係太興奮,於是再用兩張遊戲券去有鈎釣魚區用有魚釣的魚杆釣魚,兩張遊戲券可以換到3條魚餌,魚杆只係一D好簡陋的竹杆,無乜耐性的我因為玩完無鈎釣魚見咁快有魚游埋嚟,到企左起度咁耐都無乜動靜所以已經唔係好想玩,加上D魚餌好臭,真係百般不願意企起度等.
當我等,等,等......的時候感覺到有魚咬我的魚餌我又好興奮,但係好可惜我一次又一次咁比D 魚走甩左,期間有個導賞員哥哥叫我唔好咁緊張,放鬆D 就可以釣到,導賞員哥哥仲起我側邊教我釣.導賞員哥哥仲話我好好運次次都有魚游埋嚟食我D 魚餌.最後,我當然就係靠自己可以成功釣到一條大魚......
有鈎釣魚區用的魚餌
可以用游戲券換一桶魚餌餵魚,但係D 魚餌實在係太臭,加上有好多烏蠅,我又唔想整污jo 對手,所以無我玩過這個玩意!
因為我買個套票係包5張遊戲券,之前玩無鈎釣魚時有個鬼佬同我講過野,我見佢有個小朋友,加上我地已經玩夠,我張我地剩左的遊戲券送左比個鬼佬,個鬼佬真係好客氣,買左兩支飲品送比我地,話當係識個朋友,仲話希望下次仲可以起度見返我地喎!就係咁又令我個回憶增添了小小色彩!
我地起個漁排到逗留左3個鐘,見時間尚早加上又未肚餓,所以選擇了行山由索罟灣行去榕樹灣 (其實我無check 過個路線,今次係亂咁行家,咁都返到屋企真係感恩).
沿途有好多路牌指示,加上又有好多人行,所以都唔怕迷路,全請用了1小時45分鐘就可以行畢全程,沿途的風景真係好靚,沿途都會有士多,所以下次可行到口渴先至買野飯都得!
首先經過的廟宇
沿途見到的植物
第一個經過的士多
已經行到上山啦,可以清楚見到位於索罟灣的魚排
行行下見到一個好古式的涼亭
行左一半路見到有一個水源,見到有一個叔叔用這些水洗面...
行到去榕樹灣碼頭附近,見到一隻龍舟,我當然又要影底去啦!
個漁民唔知起度做乜呢?


text:
呢個五月話咁快就過,仲有一個星期BB豆豬就滿月啦﹗
D人成日話BB大得好快,特別係頭一個月變化最大,要同佢哋影多D相記低佢,否則錯過咗就唔同晒樣,可惜想當年燒腩仔出世時,艾菲只識為佢餐媽媽奶埋頭苦幹,撐到滿月先醒起無乜同佢影相,所以今次BB豆豬出世前,已經盤算住要盡早幫佢私影返輯初生相,亦一早搜集定唔同物資做足功課,當然都慶幸今次餵媽媽奶過程尚算順利(雖然仲係唔肯埋身...),令艾菲可以安心休息有足夠精神去完成呢件事.
一如之前嘅maternity photo,艾菲都係無俾錢搵人影,而係自己親自操刀舉機影,趁燒腩仔返咗學,BB豆豬又飲醉奶,就同米高夾手夾腳捉BB豆豬入房影,雖然說不上係專業級數,但總算係媽媽送畀BB豆豬嘅一番心意啦﹗
本來想學人包到BB豆豬成粒豆咁,但最後發現要包得靚都幾高難度㗎喎,嘻...
堅持唔同BB豆豬影露點相,始終係女仔來嘛,性感極都唔可以畀人睇蝕晒呢﹗
小腳板
小手仔
咁多個造型入面艾菲最鐘意呢個,好斯文好女仔呢...
感覺好自由女神feel,kakaka...
十二朝之後D眉毛同眼睫毛開始生出來啦﹗
既然都拎晒D道具出來同BB豆豬影相,無理由唔同哥哥燒腩仔影返張合照㗎,見燒腩仔呢晚狀態OK,同佢溝通完確定佢係願意後,我哋就爭取餵飽BB豆豬後清醒嘅五分鐘,拿拿聲埋位影相,不過大家有小朋友嘅家長,應該都明要兩個小朋友同時望鏡頭係幾咁難嘅一件事,唔係燒腩仔無笑唔望鏡頭,就係BB豆豬影到瞓著咗,結果係影到艾菲身水身汗先影到呢張稍為見得人嘅相.
又話說,為咗呢輯相,艾菲早一晚係專登用馬騮妹嘅造型,同BB豆豬試過位嘅...
日夜癲倒嘅BB豆豬,明顯越夜越精神,對眼碌到大一大...
完全唔使旨意將佢D手腳收埋入個籃到...
最終當然係以爆喊作結啦﹗>.<


text:
Monday, June 07, 2010
同事派餅607
一開始就打算整餅返去派, 不過最初打算整mousse cake, cheese cake, cream cake o個d, 整8個6寸分俾大約65人, 不過唸唸下雪櫃冇位要切又麻煩都係整d方便食方便整既~於是改為cupcakes, cookies, macarons, mini唐餅同戚風.
603整左2袋大約4x塊金桶牛油擠花曲奇
604整左24個cupcake底, 606打好topping607返去先o即.
605整左macarons, mini唐餅同chiffon, 原本打算整4個6寸, 但係cupcakes因為開始落多左糖, 結果加大左份量, 整左24個(原本16個), 依家整左3個戚風, 2個用成風模, 一個用圓模+cream裝飾.
606突然要去整多次頭…唔知仲有冇時間整餅, 所以盡量星期六整好晒, 留返cupcake topping同cream cake d cream夜晚返黎整.
西柚cream cheese+butter(有果皮好難o即…)
strawberry cream cheese + butter (滑好多)原本想返黎先o即易d運送, 不過都係o係屋企準備好晒先, 驚d topping唔擺得室溫, 放雪櫃今日又溶唔切…
係咪少餡得滯呢?
11點先返屋企唔夠時間簡單加左d cream…想o即花都冇時間…
30 comments:


text:
Plaats係喺Binnenhof附近.
啱啱呢度有個國際沙灘排球賽.
冇得入場睇都八吓出面個market
排球場係喺Hofvijver湖上.
偷窺入面熱鬧情況.
Binnenhof入口
另一邊個Plein廣場都有有關活動.但唔係好明做乜要封咗廣場中間個銅像.btw海牙都幾多高樓大廈.
冇得入場可以喺廣場睇現場直播.
又可以玩吓.
只係保留咗隻窗嘅大廈.
講開酒店,喺呢度我入住咗e字頭廉航集團嘅酒店.一早都知佢出名細,但係市中心佢最平.
一入房正正常常,唔係太細.但係廁所個洗手盆細到真係只可以洗手. 刷牙啲水都接唔住,成地濕晒.另外係床下底(佢for你擺行李),枱底好污糟,啲塵好幾舊.已經blacklist咗佢.
跟手去海牙國際法庭申訴!!!
國際法庭係喺呢座Vredespaleis (Peace Palace)入面.
事先登記可以入內參觀.我就因為冇做功課,後來先知,太遲了.
Eternal Peace Flame
圍繞住火燄係World Peace Path. 放咗嚟自196個國家嘅石頭.
中國係一舊玉.
奧地利係一條長型石頭. (相中中間位置)
紀念碑
之後去海牙嘅Scheveningen區.
呢度有個大沙灘.
我好幾年冇見過沙灘了.
沙灘都幾長吓,用公仔去分區.
近岸嘅沙好幼.對鞋入咗沙都唔係好覺.近海嘅沙有大量貝殼.
又係用德文去估荷蘭文時間. 呢個估佢係紀念啲出咗海永冇回頭嘅人.
椅背有啲歷史介紹.
步行街行吓.
啲人唔知係咪喺海中排放,沙灘度唔見有公廁.咁就喺步行街搵間cafe坐吓,幫襯吓個廁所啦.


text:
2010/04/16
2010 台中自駕之旅 Day 2 (4)
離開酒廠我哋用咗大既個半鐘到先到達我哋今晚係清境嘅住宿清境楓丹白露 ,沿路行D路都幾好行,無好似由新社落去埔里咁多灣 !! 同埋都容易搵到間民宿.泊好架車,放好晒D行李,原來都已經到咗食晚飯嘅時間啦.係我哋Check-in嘅時候遇到幾個香港人,佢哋話今朝早去睇日出,但係睇唔到,反而睇咗雲海 !!
食晚飯嘅地方係樓上,呢個晚餐係一個火鍋,款式就唔係好多,但係就好過無啦,其實都叫做 Okay 嘅.食完嘢返房見到D霧散咗,於是乎,我哋就出去睇下星星啦.一路向住合歡山方向行,行行下停低睇下,都見到幾多星同埋一D星座.諗住再上高D應該會再多D,點知反而無第一個位咁多星星睇到 !! 最攪鬼就係三哥,黑麻麻帶住副太陽眼鏡(事源係因為有人襲擊三哥,整跌副眼鏡,所以三哥就要長期帶住副太陽眼鏡啦)於是就驅車返民宿啦 !!
係驅車返民宿途中諗住去清境個市中心到睇下嘢同埋食下嘢,點知突然之間好大霧,大霧到睇唔到前面條路,於是唯有直接返民宿,但係大家都唔知我哋家下係邊一到,同埋民宿係邊一到,好在我哋一轉個灣就見到我哋民宿個入口啦~~~無驚無險就返到民宿啦~~~~大家返民宿就各自返去休息 !!
呢到就係食晚餐嘅地方啦(早餐都係係呢到食架!)
食晚餐嘅時候非常之大霧
係廁所入面貼咗D幾抵死嘅嘢
晚餐都幾Okay
間房好大,因為呢一間係四人房(因為館主幫我哋Upgrade咗)
廁所都好大架
夜晚睇都幾正架
我哋食完飯就去咗呢到啦...係有2309公尺高....
再上高D....星星就見唔到,車尾燈就見到好多
全台灣最高嘅7仔
D食品唔係有問題,係因為氣壓所以先會漲晒
訂閱: 發佈留言 (Atom)


text:
經過多次既搜尋及得到無數個b2b既情報
最後也是confirm左呢間既訂造姊妹裙既公司
COME 2 ME
姊妹團方面令我多次受打擊
雖然呢個打擊應該係開心...但係亦令我失去如意算盤
因為本來六個好姊妹入面有三個相計有左BB, 我覺得我真係好腳頭
恭喜恭喜~
最後由六個姊妹改為五個, 仲要迫亞寶個邊Cut 一個兄弟 !!! 難為左佢!! hahaa
而姊妹方面是有一點要求既
所以我都用左1個月時間去尋找他們的喜好
搵左個瘦既姊妹做毛, 最後試左幾件後, 佢地揀左呢個款, 但係要改為長裙, 感覺都幾grand.
試裙就快....但係揀顏色方面就用左好難搵到共識, 最後揀左個好少人用既灰色,
雖然少人用, 但係我覺得襯落我個紫色backdrop一定好正
$ 300/per 1 條, 我覺得長裙來說真的好正
又包埋改, 真係平過淘寶之餘, 仲唔洗擔心寄到番黎唔知變左d咩
後記: 我在一個半月前已經預約左Elaine, 個度地方好細, 當時一行六個人去到已經迫到爆
當時有3個女仔walk in, 我覺得失去左呢個預約既意義, 我明白人家要做生意
但係點解因為迫既關係要我地既人出門口等呢?? 我地唔係客咩??
我最嬲既係....
呢個女仔對我既朋友好無禮貌, 最緊要係踢到人一句sorry都唔講
最後我大大聲講...試裙要預約..!! 哦~~!!
服務是沒有問題既, 所以我無嬲Elaine!!


text:
Thursday, 5 July 2012
God & Sex
妹仔,
總算o係新屋住穩定了, 成個星期冇見你, 雖然知道要習慣, 但係感覺好掛住, 有時你o係房入面睇電視睇到大笑, d 笑聲飄到出廳, 好懷念. 嗯, 過兩日約你出o黎食下飯, 希望到時你會答應.
呀, 之前你間分店聖誕o個時生意好, 贏o左張 Chapters o既$50禮卡, 碰巧今個周末有個網上節目叫"上床落床"叫我做嘉賓, 但由於我實是冇料之人, 所以拿拿臨去買本 Michael Coogan o既 God & Sex o黎睇, 聽講唔錯的, 同埋夠薄, 適合我睇, 因為最近都好懶睇書.
同埋有間我之前成日去講o野o既教會突然叫我7月22日去講o野, 本來都好急, 唔係咁想, 但係個牧師對我唔錯, 冇評擊過我衣著, 仲成日 keep 住請我去, 所以都答應o左, 希望呢一兩個星期之內可以敲定想講乜o野, 都唔容易諗的, 要靠多少運氣. 同埋我 feel 到佢想請我去佢教會做o野, 但係我唔相信佢同埋佢教會 d 人會想請個將會搞離婚o既人做傳道, 我諗我會寫封 email 俾佢, 話佢知佢唔會想請我的. 你都知我份人, 我 d o野唔係好收得埋的, 我會感覺辛苦.
Posted by Howtindog at 20:01
Labels: 生活


text:
2014年8月19日 星期二
勁疏落的出blog
原因係因為我.懷.孕.了
基本上所有紝娠有的反應我全部都中晒~
頭3個月攰到我終日訓床休息
食飽就訓, 訓飽又食, 老公話養豬咁養! 哈哈
仲有係咁作嘔, 有幾次都真係嘔得出, 辛苦到不得了
口味特變, 以前係到成日諗
我咁鐘意食日本菜, 第日有bb咪介得好辛苦
原來我既bb係完全唔鐘意食壽司同刺身, 望見都唔想食
亦都唔想食西餐, 淨係不停中餐中餐又中餐
依家已懷孕5個月, 21week啦!
已經過左孕期既一半, 預產期係12月
我真係好想快d到果日接收我既聖誕禮物!
基本上呢件事係我地預期之內
但一知道果下都開心到彈起!
等我慢慢地回顧返之前既日子先得~
bb未出世我地要諗個乳名叫下佢, 同佢傾下計
我地諗到 - 木子!
木子性別已經知道架啦~遲下先講啦~哈哈!
一開頭諗住到3個月公佈比人聽啦
但聽人講, 照結構呢關好緊要
所以我一直等順利照完結構至出blog
好感恩, 木子一切生長得好好
所有野都符合晒佢既週數!
我可以好好咁買衫添置佢既野啦~
仲有值得開心既係, 我已經開始feel到佢係肚入面郁
好得意, 好似有條魚仔彈下彈下咁
尋日隔住個mon, 原來佢隻腳仔手仔一郁我會間唔中feel到彈彈下!
仲有仲有, 我既體力食力已經全部回復正常, 可以去玩啦~


text:
已經係2011年 lu...之前有幾次都想寫 d 野, 但每次都係寫到一半就 delete, 中文真係愈來愈差, 用書面語寫少少野都好辛苦. 都係求其 d 用口語長話短說算啦.
其實人愈大就愈難o係 blog 度寫野, 自我保護意識強左, 已經漸漸失去o個種 nothing-to-lose ge 態度. 2010 年 ge 第一個 working day 正式開始左我第一份長工, 唔覺唔覺都撈左一年. 其實至到o係英國 Msc 畢業o個日, 都認定我會做一個 quant. 一開始想讀 finance 唔係為左錢, 而係迷上o個 d 千變萬化 ge products 同 pricing models. 不過最後反而做左個交易員...一份同我唔太協調 ge 工. 記得之前返中學同 d 阿 sir miss 講我依家做緊咩, 佢地都唔太想像到我呢個咁平實人 ge 會做埋 d 咁投機取巧 ge 工作.
或者以前唔太了解 trading, 但做左一年之後發覺佢其實比我想像好玩好多. 好多人都以為 trading = 炒股, 自從做左呢份工後通常見到其他人時第一句聽到 ge 都係 "俾個冧把黎", 老實講句我真係唔多知 XD . 交易都有好多範. 做 prop 或者比較 directional ge strategy 需要野獸般 ge 直覺, 而做 exotic o個 d 就要著重對 products risk profiles 同 pricing models ge 了解. 呢一年 ge 感覺係, 做 equity derivatives trading 學到 ge tech 野唔會比做計量員 ge 少, 慶幸 ge 係讀碩士o個時學到 ge 野都有 6 成可以用到...間中可以見到 d local vol, var swap replication, forward pde...都叫做冇浪費知識啦......心理質素反而係最重要 ge 一環. 考試 ge 壓力係要你o係一個鐘做完份卷, 而做交易基本上唔會有多過 5 秒 ge 時間去諗野, 加上周圍會有無限個人隨時黎騷擾. 呢年慢慢學到 ge 就係個人唔會再俾情緒牽住走.
新一年, 有好多野想做. 好想建立到自己一套 trading philosophy, 而唔係成日睇報紙睇電視上 ge 財經演員吹水...但最重要都係想o係做野以外有多 d 生活, 重拾返多 d 人性 ge 一面, 尤其係要多 d 見唔同 ge 朋友!


text:
上次去完日月潭感覺都唔錯,開始喜歡近郊地方多過淨在市中心玩,今次就揀咗去清景農場,試吓住民宿.接近大自然.
雖說是近郊,但由香港直剷入去,計埋飛機,車程,都可能要晚上先到達,唔想咁趕,決定先在台中市住一晚,第二朝先約民宿既車接我地.不出所料,去到整理吓行季都已經5點,出街行一陣已經可以去食晚餐.冇目的亂走見到有個咁既藝術品,幾得意就搵佢開齋影第一張相.事實上都唔知呢個地方係做乜的,好多西牛擺設但又有嘢食,睇咗一陣就去食飯.
第二天早餐後就等民宿派車接我們,來台灣多次,發覺包車才可以有最好的旅遊質素,寧願多花一點錢,不用煩搵路,不用等,心情愉快很多,身體也沒那麼累.到達後才中午,可以吃飯後才去四處走走.原本打算到很出名的奧萬大看紅葉,但我弟弟說看過很普通,不值花一個多小時車程,遠一點的武陵農場竟然要二個半鐘,都係未搞,搭車來嗰陣見到路上也有一些紅葉,而且有很多有特式既建築物做配襯,於是決定就咁跟車路行吓.這裏的紅葉幾乎清一色係落羽松.
這就是我們住的黃慶果園民宿,由於怕好似日月潭咁乜都冇得賣,所以仲訂咗火窩食材,不過……呢度要自己顧自己,由攞餐具,石油氣打火,甚至食完仲要洗埋碗.仲要排隊等洗碗.咁都算,最慘原來出面好多地方食嘢架,去Seven都可以食餐飽啦@@.早知唔駛咁勞動.話時話,呢度似乎地點最好,因為低小小的民宿真係好似冇乜地方有嘢食.
接着就是我最感興趣的部份,就係影星,我買新鏡其中一個原因都係為咗咁.諗住呢度有燈光可能會好似香港咁乜都睇唔到啦,原來都唔係喎,肉眼都見到頗清楚,我唔想咁單調淨係得個天,就搵咗啲只有微弱燈光照到既地方做前景.仲慌死唔夠光搵盞LED燈幫佢補光添.結果,前景變成白晒.天空上也留下一忽變光了.光差實在太大,點都就唔到,終於都要影多張再夾相.跟住又走出去搵啲暗啲既地方再影,都係差唔多同樣問題. 唔試咁夜喇.今晚要早啲瞓,因為訂咗明天既睇日出團,要4點半出發.
朝早真係好涷吓,好似只有8度.諗住都要一粒鐘先上到合歡山頂,點知行咗10分鐘就叫落車.原來觀日之外,仲附送觀星,呢度夠晒黑,啲星多得好誇張,好似去咗大空館睇球形銀幕咁.導遊有支好勁既激光筆,直接可以當個天係黑板咁講解,原來北斗七星面積係好大架,同想像好大出入.導遊講影相既話,手機就冇計喇,相機可以用iso 1600,F3.5,10秒.聽見可以影相,我梗係即刻立架生啦.我證實導遊講既設定係唔夠光既,我用咗Iso 800, F1.8,15秒先勉強夠光.點解唔再長啲快門?因為有所謂500定理,唔想影到變星軌的話,500除以等效焦距就係最長可以用既曝光時間.用到最wide照計可以用19秒.但頭先在民宿試15秒都有小小拖尾.事後睇翻呢度影啲相又好似冇咁拖喎,我估係同方向有關,對正北,即係星軌旋轉中心既話應該可以曝光耐啲,向東或向西應該最易拖尾.但其實冇乜位置可以揀,因為支激光筆指來指去既畫面唔影得.呢個方向其實都麻麻,側邊是馬路,耐唔耐會有車行過車頭燈照到好光.俾佢照中就死得,仲有全黑下完全冇辦法對焦,開Live view都係漆黑一片,只有估,好彩後來我弟弟幫攞支燈走埋去照住啲樹先一次對到焦.今次唔驚前景爆光喇.因為真係冇光,為咗前景唔好全黑,我就在15秒內不停用LED燈掃向啲樹.最後就影到咁喇.正想再試導遊已經叫上車,真遺憾.前後只有十零分鐘停留.
跟住就向山頂進發,死火,乜好似越來越涷咁,去到放厠所位,一落車,嘩,成個震晒,原來只有2度,導遊話暖咗喇,昨天只有零度,上到山頂未得日出落車放低支腳架就嗱嗱聲捐翻上車避免變雪條.等咗半粒鐘終於見到日出.簡直係超光呀,我老婆話驚唔驚曬盲眼架?唔理得咁多喇,望相機mon唔好望太陽囉.都係要影兩張,否則個天係全白.為咗制做星茫效果,我用到F13,有太陽光照住暖翻啲先冇咁辛苦.導遊再俾我地影咗一陣就落山喇.
再來大贈送,導遊覺得有位影相就會放我地落車幾分鐘,頭先山頂都冇影芒草添,呢度補翻.
跟住係冇得瞓,因為要趕住食早餐再去睇清景主打既綿羊show加馬術show.成個山頭都爆滿人.之但係………做乜個show一味口水架?都冇乜動態嘢睇既,仲要唔俾擔遮,曬到死,45分鐘的表演真係把鬼,期望馬術show啦,但老婆話都唔慌好睇不如唔睇,既然佢出到聲就唔睇啦.跟住去城堡裏面既餐廳食埋下午飯就坐車出翻台中,結束清景既行程.
剩翻最尾兩日買吓伴手禮同再去吓其他地方,唔想咁遠就坐台鐡去彰化.車站附近有個叫扇形車廠的景點,睇佢介紹圖片好靚架,居高臨下,影到成堆火車停在扇形散開的路軌上,淨係為咗影呢張相都要去啦.又不過……….個觀景台竟然唔係對正扇形中心,而係哩埋係角落頭的,我鏡頭又唔夠wide,影到古古怪怪,冇乜特式,早知就帶魚眼來啦,影唔到中心都可以包晒成個圓形路軌.
跟住,唔諗咁多,的士啦,去彰化大彿,真好彩啱啱正光,唔駛又搞到個天白晒,個觀景台仲係水平對正大彿,距離又足以用長小小焦距等啲人細粒啲,咁先係嘛,扇形車廠就要學吓嘢啦.
風景區內仲有其他彿像擺設,最好可以任影相,你知啦,神明既嘢可能會話影相唔尊重佢的.
好快睇晒所有區就去埋附近既鹿港,這裏有台中九份既稱號,都係賣啲得意嘢,食嘢呀咁,條鹿港老街好長不過好窄吓,行既時候不停聽到燒炮仗聲,估計係有甚麼慶典,終於去到有間廟前面係人山人海睇表演.哎呀,好正喎,又大公仔,又燒烟花,仲有花車噴火,睇到流晒口水,不過實在係太迫人,最後係冇乜嘢影到 @@
都開始夜就諗住翻台中食晚餐啦,點知又見到條街燒烟花喎.應該係餘慶節目,又追去影吓,雖然好近,但民間烟花點都冇香港政府咁嘥錢架喇.好疏落,只可作個紀錄.明天又要翻屋企喇,早上食個早餐,行吓24小時營業既家樂福就要走,我特登揀咗中午機,反正要趕飛機都唔去得好遠,與其搞到三更半夜但只係行多幾個鐘頭街,不如早早地翻去睇公司e-mail同執相啦………


text:
加上十一月係大忙月, 每星期唔係要帶承熹去interview, 就學校季旅行,一係大少公司旅行, 仲有其他大大小小既gathering
一打開個Calender, 見到每個星期六日既appointments都密密麻麻, 想訓晏少少都唔得
不過, 最忙碌既日子總算過去, 今個月又要迎接每年最期等既聖誕節 好期待!
11月17日係承熹同采霖契媽既結婚大日子
契媽佢地選擇係挪亞方舟設宴. 對我地黎講, 挪亞方舟都係第一次入去
雖然我唔係契媽既姊妹團, 但我都好想親眼睇住佢出嫁既每一個細節
所以我一早已經plan定前一晚舉家入去方舟住一晚作好準備, 免得第二日趕頭趕命
我地租左八人房, 除我地一家四口外, 仲有公公
八人房有兩個洗手間, 唔洗掙
房間有四套'轆架床', 都幾企理乾淨, 另外再request一張BB床
承熹第一次接觸"轆架床", 佢以為係公園啲樓梯, 即刻話要爬
妹妹第一次出外過夜, 大少話今次係一個試驗, 睇下帶妹妹出去過夜有冇困難, 如果OK, 下次去旅行都可以帶埋佢去
妹妹一向訓覺都係一個乖寶寶, 平時係屋企佢大約七點半至八點就訓, 之前可以一覺訓天光, 呢排唔知係咪凍得滯, 好多時十一二點會喊食奶
但我只需要將枝奶俾妹妹, 我就可以上床繼續訓, 佢就自己飲, 飲完放低個樽, 自己執返個奶咀食, 就又可以訓天光! (當然, 我好多時係扮訓, 等佢訓著我就幫佢執返個奶樽同抹咀先訓得安心)
所以我同大少都覺得妹妹真係好抵錫!
當日係挪亞方舟, 由於我地等埋契媽上頭, 又同其他朋友傾計, 攪到成十一點阿妹都未訓, 但佢實在太眼訓, 俾左枝奶佢後, 就算開晒燈, 高談闊論, 都無阻妹妹訓覺既意欲
承熹又同花女喜兒練習一下點行禮
不過個晚個個都訓得好好, 唯獨我咳到半死, 成晚無訓~
第二朝去食早餐時又係培養花仔花女感情既好時機
承熹好有哥哥風範
Yeah..... 我踏入小社會(小學一年班)第一個認識既朋友, 估唔到眨下眼已共渡半世, 呢份友情又如親情
古惑承熹影相又唔合作
好鐘恴佢個煲呔, 係Old Navy買, 6蚊美金
雖然我自己唔享受結婚攪咁多野 , 但見到佢地玩新朗&兄弟, 我都覺得好好笑
傻豬 + 傻媽
契媽揀挪亞方舟既其中一個原因係因為佢地個露天行禮區, 真係幾有Feel~
妹妹未識行, 好多時都訓左, 所以影得唔多相
就係咁, 衰左! 完全唔肯行, 扭晒計, 點都唔合作, 嬲到我暈!!! (因為令到契媽個緍禮唔得完美>_<)
過左大半個鐘既warm up, 承熹先正常返, 但可惜契媽已行完禮
祝Cherry & Kit 永遠幸福快樂, 相親相愛, 甜甜蜜蜜都永遠!!!!!!!
P.S. 承熹件禮服係淘寶買的, 質地超好, 一套三件, 條褲仲可以調較大小, 值得推介!!! 如有興趣就PM我攞條link 啦 ~


text:
律師呢行真係好過癮,好多人都半途出家,十多年前黃錦燊同家燕姐仲拍緊《真情》,點知失驚無神97年就call咗bar;舊日同蔡楓華主持「勁歌金曲」嗰No Money又做埋大狀;廿年前同哥哥拍楊過與小龍女既翁靜晶家陣仲自立門戶開firm添.不過坐過監既都做律師你又見過未?
話說有個阿尊哥,咸豐年前响律師行做師爺,師爺查實好難撈,吓吓做正義超人就聽乞米揸兜,想吃得開,就梗要廣識各路人馬,三山五嶽.有尊哥個客同人講數,拉埋佢去,點知講唔掂,炒完蝦炒完蟹之後,雙方就亮兵器互劈,對方個面有人被尊哥個客劈瓜咗,連累埋尊哥都被人告謀殺.自R v Chan Wing-Sin[1984] 3 WLR 677 起,個 legal principle就係如果你知道自己幫友「納」咗刀而又知道佢會用嚟劈人,咁如果佢劈低咗人,你就成為共犯,佢衰邊瓣,你都係衰個瓣,無分彼此.尊哥最後就判咗有罪坐花廰,不過唔知係佢命中註定逄凶化吉,定抑或係祖宗有靈,被佢上訴成功,揾到個law point打甩咗.
而佢老哥係上訴期間,响監倉潛心苦讀,竟然連律師牌都俾佢考到番嚟.你哋或者會問,乜踎過監都可以做律師? 第一佢上訴成功,洗咗底,第二我依稀記得好似只有涉及誠信的罪行先會成為律師會考慮發牌既因素,好似當年呃阿死鬼龔如心個位大狀巫施龍,都只係因個罪名關乎dishonesty先至被人燒咗個牌,換言之,有可能劏咗人嚟食學做Hannibal Lecter都無事(拿我講笑咋).
講番阿尊哥,佢家陣就巴閉,開咗間以佢命名既firm,不過師爺始終都係師爺,行事手段都係唔多亁淨,向D地產經紀俾吓回佣就例牌啦,不過你又唔好理,佢又好似撈得幾掂吓,但又話分兩頭,呢種師爺古惑firm因為鍾意走「精面」,成日都驚被律師會釘牌,又怕被老廉捉佢哋俾回佣,你都咪話唔危危乎.
講到釘牌,上個月三十一號收到通知,白姐姐個瘟心老契阿Paul正式被停牌,呢十二個月都唔知食乜,不過佢咁多年都好似揾埋唔少,可惜我諗好多都去咗用嚟請大狀同律師會打官司,律師會憎阿Paul0既程度其實同中共憎達賴,或者小布殊憎已故撒達姆相差無幾.但我個人認為阿Paul除咗唔著衫通街走同議論出位D之外,無乜嘢問題喎,比起有D攞咗個客錢走佬去英屬處女島,或者崑鬼個客幾十皮但乜都無做過既律師,阿Paul既過失都係好輕微姐.不過律師會就當正佢眼中釘,實行殺之而後快.計我話,Paul仔抵死仲係佢D廣告非常誤導失實,同人講$997搞離婚,等班無知兼貪小便宜既盲毛以為幾舊水就請到律師同佢等排難解紛,但呢997只係首次諮詢費,因為單係政府收取既文件filing fee已經去咗$630,三舊幾水就請到律師? 嗰D就唔知係乜十九律師,律師同一般商業機構一樣,打開門係做生意,唔係開善堂,諗住一千幾百就請到律師幫你出頭,咁你就未免真係好傻好天真.
另外又有一個叫波甩囡,聽講以前最鐘意叫D女晚晚上個間firm度扑嘢,十足十sex and the city咁,不過後來好似衰貪污俾人釘咗個牌,點知又鋒迴路轉咁去講耶穌傳福音,認真係一念天堂,一念地獄嘞.
騎呢點將錄
律師呢行真係好過癮,好多人都半途出家,十多年前黃錦燊同家燕姐仲拍緊《真情》,點知失驚無神97年就call咗bar;舊日同蔡楓華主持「勁歌金曲」嗰No Money又做埋大狀;廿年前同哥哥拍楊過與小龍女既翁靜晶家陣仲自立門戶開firm添.不過坐過監既都做律師你又見過未?


text:
(隨意門真係好, 由今個星期一突然感冒都可以日日出blog
不過一睇個時間就知唔係即日寫架啦~~~)
2月10日年初四
去旅行真係好少可咁早起身
但係當有個靚沙灘同好太陽
龍少就好乖乖咁彈起身
落餐廳食完早餐就去游游游曬曬曬
餐廳環境都幾好
個早餐... 都ok架, 因為有好多包包~
可惜唔啱龍少胃口
仲有即焗脆脆wraffle
仲有"nipple包"...
B媽: 今次唔係橙黎, 係麵包黎架~~
依度個太陽真係曬過香港好多
有d似Tioman果個
不過衰在太大風, D沙成日吹哂上
之後又係時間出去city搵食
今次我地去Ayala Mall
想去搭shuttle之際, 佢竟然話已經fully booked!!!!!
吓?! 要book架咩? 點解冇人講架?
點? 唯有屎屎氣call 的士囉
龍少話係酒店叫的士應該安全d
點知又俾個的士佬"昆"我地
話出去要700peso?! 吓, 呃鬼咩
我地啱啱先係concierge 度問過大約200peso之嘛
仲有SM Mall同Ayala Mall好近
我地尋日返酒店都只係170peso之嘛
佢死人都堅持要700peso, 跟住話收我地平d, 500peso啦…
我地堅持用meter, 但係佢就不斷講價
仲專登開到好慢…
講真果陣真係有d驚!
好彩龍少臨危不亂咋, 佢見個錶跳到50peso
就叫佢停車, 條粉皮都俾佢嚇咗一跳
因為周圍都係泥路又冇人冇鋪頭
但係龍少堅持要落車佢都冇計
於是我地落車行咗一陣, 見到有個小市集
又行一陣, 再出番大路折的士
今次好好彩有人幫我地折咋
個的士大佬又好好人, 我地冇叫都用meter
去到都只係150peso, 加埋之前50peso, 真係啱啱200peso
如果我地真係怕咗個屎人的士佬, 就真係屎得唔抵囉!
龍少, 你真係好叻好型架
**依個故事教訓我地, 原來係酒店叫的士先會俾人當你水魚咁劏!!!
去到個mall, 搵咗間食菲律賓菜嘅餐廳
個門口都幾靚架
個menu全部都係大量賓文+少量英文
我地唯有看圖識字~~
d燒烤好似幾吸引, 不過d甜品就......
龍少嘅青芒果汁, 又酸又香
焗青口(因為帶子賣哂)... 唔知點解係凍嘅~
招牌菜: 燒豬脾, 不過要點汁先好味~
蒜蓉飯, 麻麻地
其他食物都一般啦, 龍少食到咀都歪埋~
之後就去行吓mall, 去超市買晚飯
因為shuttle bus只係去到6點
我地驚打的又俾人呃
所以都係買野食返酒店穩陣d!
去到菲律賓個個mall都係一樣嘅~
行過依間pizza店真係俾佢d pizza吸引住呀
佢果d都唔係peter仔, 係成吋幾咁高嘅peter佬呀~
我當然忍唔住買番件食啦
嘩, 好彩龍少睇到咁多肉肉, 幫手食一半咋
如果唔係真係食唔哂
龍少就買咗依罐唔知咩味嘅squid黎送壽桃牌!!
之後酒店仲有飯後果送
真係健康...!


text:
靚抽王
高登男女神再崛起
上高登討論區睇高登巴打吹水講古,一向都係了解民意嘅最佳途徑,正所謂識睇一定係睇高登.近幾年高登巴打都會選出佢哋心目中嘅男神女神,不過今年有啲唔同,雨傘佔領事件後,高登巴打再次出手,要重整高登男女神榜!究竟邊個會得高登巴打嘅垂青,邊個又會令到巴打們唾棄?去片!
冊封為永遠的男神——黃子華
子華喺近日嘅棟篤笑《唔黐線唔正常》度,力撐示威人士和平同理性,寸爆政府唔與民為善,仲含淚講咗句「我哋香港人係光明磊落嘅」,網民讚爆佢,有高登巴打更將佢捧為「永遠男神」.查實佢為人幽默,有智慧,出口成金句, 50歲都仲 keep到……已經係不爭嘅事實,不過原來有好多關於子華嘅嘢,好多人係唔知嘅.
你所不知道的……關於黃子華的 5件事
1.曾被張達明比下去
黃子華貴為香港第一個搞棟篤笑嘅人,曾經帶挈張達明同自己一齊搞棟篤笑,但係曾經有一段時期,張達明反而比佢紅!喺大台電視劇《狀王宋世傑》入面,張達明擔正,子華當反派,就曾經令男神灰灰哋.
2.電影票房仆直
子華拍過 51套電影,大部分票房都唔太好,甚至係差.呢樣嘢一直令男神感到遺憾,佢亦曾經喺棟篤笑入面自嘲,自導自演嘅《一蚊雞保鑣》,係「自己死喺自己手上」.
3.爛鬼片王
曾經拍過多部鬼片嘅子華,曾經以《二月三十》獲得金像獎最佳男配角提名.但係佢拍嘅鬼片質素參差,子華曾經喺棟篤笑入面講述自己飾演一隻揸住電風扇橫行嘅「阿柏奇直升機鬼」,認為自己都唔知做緊乜鬼.
4.留有案底
男神曾經因為同朋友喺相思灣偷搭他人嘅艇仔出海,所以留有案底同守行為,做錯嘢都搞笑過人,果然係幽默人生.
5.曾擔任亞視晨早節目主持
子華曾經同巴斯光年同洪朝瘋擔任亞視《晨早直播室》嘅主持,據說佢當年每日都係未瞓醒就做節目,有時甚至連牙都未刷,係最有清晨氣息嘅清晨節目主持人.
趙學而 順利過關成為女神
話說早幾日學而有個朋友不斷喺社交網站煩住佢,叫佢唔好支持佔領行動,點知俾學而姐姐秒殺:「你朋友我係一個演員喺香港兩年無發市呀,作為朋友你有無問候過我有無飯開呢?你知唔知點解我無飯開呀?係因為特區政府嘅政策呀!」高登巴打對於學而姐姐嘅義憤同義舉都十分欣賞,齊齊力撐,讚佢份人有義氣之餘,唱歌又好聽.所以話講番句人話,其他優點都俾人睇到,何樂而不為呢?
永久除名名單:有人歡喜有人愁,有人榮登寶座,有人名落高登……
官恩娜
日前官恩娜喺臉書 post咗幅搭地鐵嘅相,表示:「十五分鐘的車程!用了我兩小時…一整天都在遲到!我真的很哭!」網民一致鬧爆,有人話佢搭錯車,有人話荃灣去柴灣都只需 1粒鐘,總之就對佢搭兩個鐘地鐵喺度呻嘅態度,非常不滿.最後佢澄清,佢唔係話搭地鐵用咗兩個鐘喎.唉,佢可能真係唔係咁嘅意思,不過就算係咁,都唔係呢個時候講呢啲話吓?所以佢唔係人格破產,係智商破產先真.
吳若希
吳若希同官恩娜一樣,喺臉書度衰多口,埋怨示威集會令小巴停駛,影響市民正常生活,結果當然係被巴打們唾棄兼永久除名高登女神.另外若希 BB話自己「想回去台灣」,更觸動比愛港力更愛港嘅高登巴打神經,力斥:「大陸妹始終係大陸妹」……都係嗰句,守得住人格嗰一關,都守唔住 IQ呢一關,講嘢經大腦
熱烈地熱烈地唱
同你數盡今個星期最喜氣洋洋嘅娛樂圈喜事!喜氣洋洋~~


text:
黃金熔岩批 ~ 燒烤誘惑 ( 燒烤雞粒 / 煙肉粒 / 風乾豬肉 / 乳酪芝士 / 桃粒 / 車厘茄 / 黑橄欖 / 蘑菇 / 紅椒 / 意式香草醬 ) - 我唔明有咩咁誘惑囉 哈哈 不過我食咗一件半就已經飽哂 @@ 剩咗 2 件就叫家姐打包
意式蒜茄豚肉雞翼意粉 - d 汁好似想瀉哂出黎咁 同埋都無味嘅 @@
肉丸配拿玻里醬汁 - 我無食呀 食剩 3 粒 咁我打包啦 留番聽晚食 哈哈
意大利香草烤雞 ( 半隻 ) - 我無食呀 食剩半隻雞 又叫家姐打包
紅湯 - 我唔想飲忌廉湯 驚飲完好飽 但紅湯真係好唔掂 無味又好稀 里奧大人飲剩一大半 我仲以為佢倒咗水落去添呀 因為碗湯凍咗之後 真係好淡色囉
紅莓夢幻 - 家姐話上次飲緊嘅時候 就話我一定鍾意飲 哈哈 都幾好飲 酸酸地好緊要架 因為食 pizza 好漏呢
( 7-MAY-2015 THU )
尋晚瞓得都唔錯 感恩感恩 ~
早餐食奶醬多 其實真係勁想食燒賣 搵日真係要去買燒賣食先 食到驚就唔駛成日再諗佢 哈哈 ~
菇場唔忙呀 所有大粒又唔喺度 勁 free 呀 ~
要去買雜誌 咁順便買埋車仔麵番菇場食 不過開始有 d 厭喇 因為我來來去去都係果 d 餸 哈哈 ~
好嘢 準時放工 今晚同媽咪去 Pizza Hut 咁我拎埋湯同生果番屋企先 之後再落黎 ~
里奧大人 6 點幾打黎話今晚一齊食 咁又好喎 好難得可以平時夜晚同媽咪一齊食呢 ~
家姐 7 點到 無耐就里奧大人到 一齊食一齊傾 8 點半就走喇 ~
里奧大人番屋企先 我就送埋媽咪家姐搭車 之後屋企抖陣 再開機洗衫 ~
今晚收到冰姑寄比我嘅郵包 實在太客氣喇 一講鍾意啫 佢就會問好多嘢 之後就想買比我 真係唔敢再講真心說話囉 ~~~~
~ 估唔到 m 記會出青蛙 我好鍾意呀
~ 花花裙 質地超舒服
9 點 15 分一齊出去徑步喇 出面勁焗熱 行咗 1 圈晨運徑就已經成頭汗 諗住行 20 分鐘算架喇 但行下行下又半個鐘 所有之後係成身成臉都係汗 好爽呀 哈哈 因為呢幾日食咗好多嘢 真係想郁下囉 ~
番到屋企即沖涼 之後抖喇 今晚都係 11 點半前瞓 因為次次一過 11 點半瞓 朝早唔願起身架 ~


text:
豉椒炒蟶子 - 味道唔錯喎 不過佢地話 d 蟶子好腥 但我又唔覺噃
西蘭斑球帶子 - 估唔到有腰果 我最鍾意食香口嘢
頭抽蜜椒豬扒 - 又係佢啦 未食之前 我已經同里奧大人講一定一定會叫呢個餸 之後仍都會一定 一定叫呢個餸
豆豉鯪魚炒油麥菜 - 呢個仍都係五十年不變 嘩哈哈
( 8-FEB-2014 SAT )
今朝 8 點起身呀 不過都有 d 攰添 ~
早餐食碎蛋吞拿魚飛碟 勁好味呀 ~
菇場唔太忙啦 可以做自己嘢 呵呵 ~
放工去海寶飲茶呀 因為里奧大人喺德國嘅舅父番咗黎 傾下食下到 3 點就走喇 ~
我其實仲未餓 所以叫咗小小點心一齊食咋
糖不甩 - 唔煙韌嘅
番到屋企就抖陣 里奧大人諗住剪髮 我都順便補番焗油 不過剪開嘅髮型師話 5 點先得 咁就執下嘢囉 ~
舅父買嘅朱古力 係酒心同咖啡味 正呀 所以我要哂 哈哈
天氣潮濕 所以拎哂 d 衫同床單去舖頭洗 足足有 3 大袋 咁順便約埋姑奶一齊食晚飯呢 ~
里奧大人就瞓陣 我就打機 差唔多 4 點 45 分髮型師打黎話差唔多搞掂 叫我地落去剪喇 ~
搞掂哂都差唔多 6 點幾 要上番屋企燉肉汁 之後拎埋衫就打的去舖頭 lu ~
幫助一陣手 再開機洗完之後就出發去食飯喇 ~
凍咗好多呀 又落毛毛雨 濕凍最唔鍾意 ~
食完番去舖頭 再焗乾 d 衫就走得 今晚都係打的番屋企 因為我真係唔想拎住咁大袋衫過馬路呢 ~
9 點半都番到屋企 又睇番之前錄咗嘅電視劇 12 點幾先瞓呀又 ~


text:
( 30-mar-2011 wed )
星期三喇 心情開始興奮 因為好快星期六 ~
今朝食沙律芝士腸仔包 超正呀 好軟糯呀 呢間茶餐廳嘅包包真係唔錯 同埋好重手架 唔似聖安娜果 d 軾飄飄咁 如果里奧大人上大陸 我夜晚會買齋包比佢做早餐 我以前買聖安娜嘅細麥包比佢 真係買 3 個都唔及依家喺呢間茶餐廳買 2 個咁重手呀 ~
晏晝買咗肥牛湯檬 都幾好味 因為我鍾意有 d 芽菜呢 ~
Partner 又喺到中中下 所以我同 8 卦會諗計仔嘈醒佢 8卦就打 keyboard 大聲 d 同埋講電話大聲 d 我就特登咳兩聲勁嘅 但最 work 都係我果招 萬試萬靈呀 ~
今晚好有 mood 煮晚呀 里奧大人又 7 點番到屋企 所以我就比較趕 d 喇 ~
是日晚餐 -金菇牛肉卷 + 雙色蛋蒸肉餅 + 炒菜心
金菇牛肉卷 - 超勁想食好耐喇 所以點都要整 加埋黑椒汁 真係正都不能再正呀 ~
雙色蛋蒸肉餅 - 呢個整比里奧大人食架 啖啖肉佢最 like 呢 ~
炒菜心 - 今晚將碟菜平均分兩份 咁里奧大人就唔會又話嫌多 又話好飽喇 真係煩 食菜之嘛 又唔係叫佢食乜喎 ~
今晚做咗一陣功課就瞓喇 呢排好似瞓極都唔夠咁嘅 但又唔係夜瞓架噃 ~


text:
2013年12月5日星期四
中世紀聖誕市場-Esslingen(2)
中世紀聖誕市場用咗大量火炬同蠟燭照明,特別暗,似番中世紀.
有表演者講故事.
手製番梘
古代人向小孩解釋幸運石.
呢個係中世紀浴缸,又係真品黎架.
以前啲屋企係冇浴室架,沖涼要黎幫襯呢度.
有班洋人一路沖一路飲啤酒,間中仲企起身展示佢哋個body...
行咗一圈,故事講完,到展示中世紀樂器同表演中世紀音樂.
仿中世紀石器.
中世紀聖誕市場賣嘅食物都有啲唔同.
呢個店主好靚女,着到似森林仙子咁.
走出中世紀聖誕市場.
去到大型購物區.
呢間mulled wine好得意,用火爐煮,店主仲响旁邊劈柴掉落去燒.
可以一邊飲一邊取暖呢.
12 則留言:
咁凍, 都可以係街沖涼, 勁呀回覆刪除
夜晚又凍,食物店一定好多人幫襯.回覆刪除回覆
係呀,食物同mulled wine店條人龍好長呀刪除
中世紀聖誕市場>> 我覺得你呢邊好睇喎.回覆刪除回覆
其實唔止中世紀聖誕市場,呢個town搞親啲event都好認真好大製作架刪除
呢個聖誕市集比起Stuttgart果個都唔弱, 好多特別野睇同玩, 估唔到真係會有人去試那個中世紀浴缸喎!回覆刪除回覆
呢個多野睇同玩但Stuttgart果個多嘢買,唔知d浴缸水有幾暖呢.刪除
你用咩相機啊?夜晚嘅相到好靚啊~~~回覆刪除回覆
普通cheap cheap digital camera咋,不過要不斷轉mode呀white balance果啲,係王子指導架.刪除
不過嗰度好暗,要不斷影不斷試先有一張叫做清啲.
中世紀時代啲人食辣椒架? 我見小食檔大鑊前面很多辣椒呀.回覆刪除回覆
Spitzpaprika黎架,唔辣架,你未買過?刪除


text:
呢幾日在下分別同唔到單位o既同事食farewell飯,今日卒之都要告別待了近3年的一個地方.雖然有啲唔係好捨得一班好好o既朋友,但係天下無不散之宴席,你哋對在下o既愛護同支持,在下有生之年都唔會忘記o既.總之第日飲飲食食都即管call我啦!
9.26.2008
9.24.2008
你不是我朋友!
今晚在下同愛愛去咗延續星期一晚食唔落薯餅o既約會.但係原本想去o既Biergarten好似係搞party.為免摸門釘,所以我哋就轉戰食開嗰間德國餐廳o既分店喇.
一開首就梗係點薯餅啦,再要加埋腸仔o忝.但係因為花心o既原故,就點咗mix版.當然唔少得o既就係主角──麥啤.
可惜未夠8點,個胃就被啲啤酒頂親.結果,為咗唔掃愛愛興,在下就繼續陪坐.經過呢個星期o既測試,在下發現咗一樣嘢.
原來,啤酒並唔係在下o既朋友!
圖片提供:西瓜大少
9.22.2008
卍解
由於禁酒期屆滿,在下為興祝一番.於是乎一早搵埋愛愛一齊去食豬手同飲啤酒喇.
今日响公司冇嘢做,好辛苦咁等收工,一夠鐘就即閃.
7點未夠我哋就柯打咗啤酒,咸豬手同埋腸仔配酸菜.因為非常之肚餓,啲嘢好快就俾我哋食晒.之後我哋就齋飲啤酒喇!不過呢,在下因為飽到連啤酒都飲唔落喎,唯有俾愛愛飲埋佢囉!
9.20.2008
茶聚
今日,在下約咗食環班舊同事响尖沙咀飲茶.除咗Erica,老哥哥,Madam同Apple姐之外,上次冇去到madam屋企house-warming既南同學,Pat同Andrew,今次都嚟埋.Apple姐一嚟到仲即刻分相俾我哋.開嚟一睇,嘩!啲相影咗超過1年,不過真係多謝Apple姐咁有心!
Madam因為要返工,所以2點鐘就走人.我哋坐到3點,埋完單,就由南同學率領我哋一齊過去Mariners' Club.
去到有海景個場發現被人包咗搞活動,於是我哋就去咗另一間細些小o既pub度坐.Pat,Andrew同老哥哥跟南同學落咗去最低層度碌拎,Apple姐,Erica同在下就留响間pub度一路飲嘢,一路傾計.佢哋碌完返上嚟,就飲吓嘢同休息吓.
臨走嗰陣,南同學仲同在下一齊响度睇餐廳外面道牆上面掛住o既牌,原來每一張都係船o既名.而南同學服過役o既航空母艦就有Albion,Bulwart同Devonshire呢幾隻.
數吓數吓,原來以前同在下一齊拍擋o既南同學都退咗休成4年.好開心見到佢仍然好健康,仲有班老友成日同佢去飲茶,釣魚.希望佢繼續健康快樂咁享受佢o既退休生活.
9.18.2008
禁酒期
9.15.2008
時間證人
今日在下都係留响屋企睇日劇.正因冇出街,郭生就將前兩日响在下公司帶走o既幾箱遺物送上在下屋企,真係辛苦晒!
正當在下諗緊今晚食乜嘢之際,老爺就來電約食飯.响屋企樓下會合咗,我哋就近近哋落咗去apm喇.由於我哋都有好幾個星期冇聯絡,所以在下就先update佢在下o既近況.
睇見佢謝謝地,在下就問佢咩嘢事?原來係未曾適應新工之餘,感情方面亦有變化.其實新工未適應好容易理解,要接受24小時on-call都唔係人人都可以習慣.解決方法有好多種,唔使在下多講,你都曉得去處理.只係你要學習去平衡你o既壓力,要曉得如何去放鬆.頭先提供俾你o既方法,有機會就去試吓.若然要在下相伴,就隨時出聲啦!
今晚得悉你現時o既感情狀況,在下實在鬆咗一口氣.還記得上次我哋响銅鑼灣打邊爐嗰晚講o既嘢嘛?當時搖擺不定o既你要在下俾意見,其實你o既去留你自己一早就諗清楚,只係你想得到在下去支持你o既決定罷了.
一覺醒來,夢幻破滅,所有都會成為泡影.當時佢可以响在下面前咁真切咁講出佢o既感受,在下也只能無奈地勸佢一係放棄,一係就耐心等待.然而,時間係一個好好o既證人.老爺,願你幸福!
9.14.2008
中秋
噚晚heman大老爺邀請在下去佢屋企BBQ,正好將之前幫佢買o既防水袋俾埋佢.
去到大埔墟,在下就先去強伯伯度落定啲order.同大老爺聯絡過,佢就教在下點碌入佢屋企.於是在下tea埋至去買多幾罐汽水坐車入去.
落咗車,大老爺就响村口接在下.入到屋,睇見Jessica起勢開零食,仲對住大眼妹同瑪莉3個外甥女話開咗就要食晒.在下為咗避開呢個環境,就閃出去後欄搵預備緊燒烤嘢食o既瑪莉喇.之後,校長同大老爺都一齊走嚟欄度傾計.
我哋大約6點左右開始起壇.大眼妹叉起o既腸仔,燒足半個鐘都未得.無他o既,佢只係需要enjoy吓攞住枝拮咗嘢食o既叉呢個過程啫.我哋一路食,一路傾,啲時間又真係過得幾快.
大老爺興起話開酒,我哋就奉陪到底.弊!在下飲咗3杯之後至突然記起自己食緊藥.於是夜晚嗰服藥就唯有唔食住,返到屋企再食.
返入屋洗個手,在下就坐底咗同大老爺個細女玩.啱啱曉行幾步o既佢真係好好笑.睇住卡通片啲人唱歌,佢就坐响度彈吓彈吓,個樣搞笑到暈.跟住佢伸住2隻手走埋嚟,我就捉住佢係咁吹,佢又笑到卡卡聲.玩到10點,我見大眼妹眼瞓,就請姐姐帶佢哋去瞓.
我哋10點半都起撈走人.同校長一齊搭車,講開啲動漫嘢,原來佢跟得都好貼.無論Naruto,Bleach,Reborn佢都有睇,連Vampire Knight佢都睇過,果然唔out喎!
9.13.2008
宅
經過前幾日o既經驗,唔食過嘢就食藥,唔單止會頭暈暈,仲會不停作嘔.於是今朝起身梳洗完,就去煮早餐喇.
响廚房走咗一轉,檢查完個雪櫃,就決定以soba做早食.煮完束麵,將佢放入嗰碗雪凍咗o既水度之餘,再加多幾舊大冰俾佢,再放返入雪櫃雪多一陣.校好個木魚汁,在下就將呢碗凍冰冰o既冷麵一次過食晒.hm... 好味~~ 食埋藥,在下就完成咗早餐o既部分.
由於今日天氣都係好焗,所以在下決定全日home,留响屋企睇日劇,徹徹底底咁做返個宅.
為咗要應付晚上o既一服藥,在下就煮咗粟米湯烏冬嚟食.啲烏冬的確如大哥所言,好爽口同彈牙喎,唔錯唔錯.
9.12.2008
long lunch
今日好幸福,有2位重量級人馬陪在下食咗個好長既lunch.原本打算去飲茶o既,但係隊長就提議去食西餐.於是訂位o既重任就全權交托俾佢喇.
呢間餐廳距離在下公司都有一大段路程,所以12:15左右就碌出去喇.但係去到都輸咗,因為隊長同爸爸都已經到咗.
我知道何解隊長帶在下去呢間餐廳食嘢咯,除咗佢哋整o既嘢食OK好食之外,一行入去,在下就見到牆上面掛滿咗隊長o既作品,仲親筆簽埋名o架!我哋一路食,一路傾,竟然食咗成3個鐘.
原本靚仔法蘭西同學Alex都話嚟,可惜佢因為12點响中環做訪問,1:15做完又要即刻返公司,所以嚟唔到.Alex,即使上次個影展去唔到都唔打緊,只要去呢間餐廳度食嘢,就可以欣賞到啲作品o架喇!鍾意的話,仲可以帶埋佢哋返屋企o忝!下次有機會再介紹你俾佢哋認識.
9.11.2008
太極
9.07.2008
Don Carlo
星期五臨收工打電話訂咗飛睇《卡洛王子》.星期六路經通利攞埋飛.星期日就去欣賞呢套歌劇喇.
呢個故事其實都幾悲慘,但係每場戲裡面,每個角式o既心理變化好大.要演得好,的確唔係一件容易o既事.
可能今晚係最後一場,表演比原定o既時間晏咗完成.不過謝幕o既時候,都一樣係咁令人感動.
雖然今次唔係好似上次有貴飛可以坐得好前,但係對正台中間,可以睇晒啲走位,都算唔錯.
可惜o既係,坐隔離條女好嘈,唔係傾計就响度郁身郁世,仲攞埋個電話出嚟send sms,相當滋擾.
9.06.2008
House-warming
今日在下12點就出發去Madam屋企.上樓放低咗枝香檳,就過去大榮華攞位飲茶.我哋兩個等咗一陣,鄧二同老老哥哥都嚟到喇.老老哥哥呢位準同事仲幫我攞咗新工o既資料俾我參考參考,唔該晒!
其實我哋都好耐冇一齊飲茶咯,今次繼續講不完o既話題.飲完茶,我哋就碌返上去Madam屋企喇.
為賀Madam新居入伙,在下早就已經買咗份禮物俾佢.另外,我哋上次食飯o既時候約好咗會開香檳慶祝.雪咗3個鐘左右,雖然未係好夠凍,但因為鄧二同老老哥哥夜晚要返香港仔食飯,我哋4點左右就開始飲香檳.hm... 呢枝rose都唔錯,若然再凍啲就仲好.
5點幾送走咗佢兩位,我同Madam就响超市買嘢煲湯喇.上樓預備煲湯材料o既時候,Apple姐就嚟到.以往從來唔上人屋企o既Apple姐,今次竟然破例,Madam真係夠晒face啊!
嘩... 但係咪玩啦!Apple姐買咗一袋二袋嘢上嚟食,得3個人點食咁多嘢呀?在下聞到啲燒鴨味仲反晒胃o忝.於是,Madam就要處理嗰啲未煮o既雲吞,羊扒,食咗一兩件o既燒鴨同油雞,仲有一煲由在下親自主理o既什菜湯.真係唔好意思,辛苦晒Madam同馬爺囉!
9.05.2008
Mon ami, comment allez-vous?
噚晚在下俾咗個溫馨提示靚仔法蘭西同學,提佢星期六晚8點去fringe club睇好人有限.傾吓傾吓,跟住就約咗今晚食飯.
今日返到公司,在下一早做完啲嘢,就開始清理枱面嗰啲封晒塵o既玩具.一邊抹,一邊吹返乾,執吓執吓,搞到好似跳蚤市場咁.將啲玩具封返好,就開始入袋喇.
死火!點解在下會有咁多玩具响公司o架?點算好呢?要攞走要分好多轉喎!結果在下就搵大郭生出手,約定下個星期將一箱二箱車返在下屋企.一切安排好晒,都差唔多收工.
差唔多走佬嗰時,寶寶問在下收工過唔過去188.而Alex就約咗在下响CC Wu度見,真係啱晒!在下同寶寶响188碌咗一轉,佢都未決定到買乜嘢送俾佢老公做birthday present.在下因為約咗靚仔,唔好遲到,所以唔陪佢買埋禮物就分手喇.sorry囉!
事隔4年,今日再見,Mon ami, comment allez-vous?
去到餐廳,佢第一句就問在下佢有冇變.响在下記憶裡面,佢嗰時同依家冇乜點變,都係一樣咁靚仔囉.同埋今晚就愈來愈發覺佢好似在下勁鍾意o既哥哥,唔單止係個感覺,連把聲都好似.下次要佢唱幾咀嚟聽吓至得.
Alex,好多謝你今晚聽在下講咗咁耐,對住你真係乜嘢都講得一餐,好彩你又夠八卦啫.haha...
希望我哋响不久o既將來又見面,同埋在下唔會再介紹辣嘢俾你試o架喇!兼且下次仲唔輪到你講,在下齋聽?!hohohooo...
祝你早日搵到你喜歡o既工作,睇吓我哋係咪仲咁有緣,响返大家附近做嘢.
9.04.2008
驚喜
今朝一早,在下返到公司好快咁做完啲嘢,熱切期待黃sir返嚟.卒之等到喇,俾佢坐咗唔夠兩分鐘,在下就攞埋封遺囑走去佢個位,恭恭敬敬咁雙手遞上.
佢一拆開,個樣即刻由寬容變做愁容.在下睇見佢兩邊眼眉乸埋一注,可能佢以為在下碌入去係同佢傾噚晚send俾在下新programs既嘢,點知... 佢好似大失所望.
佢睇完封信,問在下係咪真係要咁急?使唔使賠好多?在下好老實咁答佢真係要咁急,同埋我仲有好多假,扣返數應該差唔多.在下承諾會响離開之前繼續幫佢做佢啲新programs,佢亦無奈地接受呢個事實.跟住佢衝咗上去搵佢老細傾,由10點咀到近12點,返嚟個樣都係灰晒.
到咗下晝4點左右,佢執咗在下入房,再一次問在下係咪真係要走.在下唯有再一次,再一次好肯定咁同佢講:「係堅走!」眼見在下立場咁堅定,佢就好關心咁問個offer係咪好過依家?我都好老實咁答佢好過呢度好多好多.
之後,佢propose咗一位遺產繼承人,在下俾咗feedback佢,再counter propose最好由兩位繼承人接掌會更有利.於是佢就立刻召咗兩名繼承人入房,交代在下即將死亡o既訊息.由佢把口去頒布遺囑內容,兩名繼承人亦沒有異議.一切安排好,了咗心願,大家都鬆口氣.
今次係在下第一次辭職辭得咁有內疚感.皆因黃sir真係一個超級無敵霹靂勁好o既老細,後生得嚟,EQ又高,聰明伶俐,有耐性去教你嘢,對旗下o既猛將謀福利,個個月都請食飯.
最正係佢會update在下同寶寶最新o既漫畫呀嘛.我哋睇完仲會討論一大餐,真係癲o架!遇到呢個老細,真係在下o既福氣.黃sir,多謝晒!
9.03.2008
《好人(有限)醫務集團》
噚晚在下去咗藝穗會欣賞「何七」o既演出.
响度預祝佢哋之後幾場o既演出順利.
http://longandfung.blogspot.com/
9.01.2008
賣飛佛
天氣好到不得了的星期日,在下相約愛愛一齊去食好嘢.講到咸豬手,好食o既只此一家.就算係另一間分店,始終都冇整得咁好食.但係唔知點解,我哋倆個突然失常,竟然連一隻手都要好勉強咁至食得晒.到底係隻手大咗,定係我哋倆個都細食咗呢?


text:
一個醫科生大學畢業後如果想成為專科醫生,就一定要加入醫管局做駐院醫生(極小部分專科除外,例如法醫).即係你幾唔願意都要幫醫管局打工.其實如果一畢業出嚟喺私營機構做普通科醫生,人工真係高過醫管局好多.但係想做專科醫生,醫管局幾刻薄你都要接受.
政府同埋醫管局好似睇死醫生唔敢有乜反抗,就步步進迫.一方面醫生如果有工業行動就好容易影響到病人,大佬,原本已經唔夠人做嘢架啦.另一方面,如果醫生出嚟話要加人工,其實好難得到傳媒同社會嘅支持,啲人會覺得,「喂,醫生已經好高人工啦,你唔鍾意做咪唔好做囉」「醫生梗係要縣壺濟世,咁貪錢學乜人做醫生」「你唔鍾意咪出私家囉你唔做大把人想做啦」跟住就會話,「都話引入外地醫生㗎啦」
其實香港從來冇阻止過外地醫生嚟執業,只係嚟執業之前要考試(類似香港兩間醫學院嘅畢業試)同埋實習一年.
其實回歸之前,英聯邦國家畢業嘅醫生係唔使考試就可以來港執業.咁如果而家外地醫生可以免試就來港執業,咁究竟係淨係英美澳加嘅醫生可以唔使考試,定係全世界嘅醫生都唔使考試呢?係咪即係大陸嗰啲都得?有冇藉口話大陸嗰啲唔得?以前就話英聯邦嗰啲唔使係理所當然,咁而家呢?我哋同大陸係「一個國家」喎.等陣又話我地歧視佢哋.咁其實我好肯定大陸都有好嘅醫生,但係據我所知,喺大陸讀完醫,考完畢業時再實完習,都仲要考一個執業試先至可以做正式嘅醫生,咁即係大陸醫學院嘅程度,連大陸自己都信唔過,而嗰個試嘅合格率都幾低吓.
至於英美澳加嘅醫生喺嗰邊,過慣咗冇咁忙碌嘅生活,而且居住條件一定比香港優勝,有幾多個會想嚟呢?仲有言語嘅問題呢?有啲人話香港人喺外地所生嘅仔女,讀完醫都返唔到嚟,喂,從來冇話唔俾佢哋返嚟喎,考個試咋喎!醫生都考慣試㗎啦.咁如果連個試都費事考,咁佢會有幾想嚟呢?有啲人話合格率低,係保護主義,咁係咪係人去考都應該俾佢合格?其實考試合格與否有好多因素,例如考生自己嘅水平.
醫生都係人(雖然 on call 完照鏡覺得自己似鬼多過似人),人都係要食飯養家.人工當然係其中一個考慮,尤其喺而家呢個咁惡劣嘅制度,咁惡劣嘅工作環境下.咁當然人工唔係唯一嘅考慮啦,如果係嘅話,我哋使乜仲咁浪費青春喺到爭取嗰3%?晨早辭咗職啦(話時話,幫細路仔補習都可能收入好過而家,仲冇人命責任㖭).
只於出唔出去私家做,我諗好多同事都有唔同嘅諗法,有啲人係想留喺公立醫院吸取經驗,有啲係唔想自己開診所又要顧埋請姑娘,管藥,管數,想淨係睇症.出去私家亦唔係純粹係經濟考慮.當人手短缺到睇一個病人(就算病例複雜)只係幾分鐘時間,其實有冇辦法照顧到病人真正嘅需要?喺私家診所就會好好多.亦有好多人喺醫管局嘅無能管理下,心灰意冷要離開.
好少寫嘢寫咁長,但係呢次加薪事件,真係令我好嬲,亦都好灰心.陰謀論啲嚟講,政府係咪特登想逼走曬現有嘅醫管局醫生,慳返啲人工呢?
既然政府為3%人工話醫管局同政府唔係掛鈎,不如我哋為3倍人工爭取同私家醫生掛鈎.


text:
8:30 去返禽晚食晚餐既地方食早餐,早餐依然好精彩,一碟碟精美小碟,仲有條燒魚.呢間旅館真係正,坐纜車去浸溫泉已經好特別,間房又舒適,食物質素同賣相又好,職員服務又體貼,而成間酒店所有地方都面向山谷景,冇得頂!9:30 我地執埋行李去接待處比錢,個年青既職員比左張單我睇,然後我就比張信用卡佢碌,碌左簽個名就走啦!
祖谷溫泉有個必到既景點,就係旅館附近岩石上既小便小僧.據說以前有細路跟旅客係岩石上鬥大膽,而呢個小便小僧就係跟據呢件事整出黎.
離開祖谷,向松山方向進發.大約揸左兩個鐘車,去到松山市內既松山城.松山城於 1602 開始建築,二十五年後,於 1627 年建成.要上松山城,可以乘坐吊車或吊椅,我地到達前因為落過雨,吊椅仲濕,所以暫停開放,只可坐吊車上山.吊椅睇落好似好好玩!上到山,遊人唔係太多,好悠閒,好舒服.我地慢慢行去天守閣,上去參觀下.老實講,特別就冇咩特別,同大阪城,熊本城差唔多,呢度係多左個吊車坐下咁啫!
午餐我地去左一間創業於 1635 年既鄉土料理餐廳「五志喜」.1635年呀!係三百八十年歷史,一間餐廳做左三百幾年,好鬼勁!愛媛縣既美食有五色素麵及鯛魚,黎到五志喜就可以試下.五色素麵既麵條真係有五隻色,因為麵條分別加入雞蛋,抹茶,梅子及蕎麥,所以做出唔同顏色.不過一大堆麵入到口,大家個口有冇可能分別出呢幾種味?我就唔得啦!鯛魚做成刺身,跟德島既釜飯唔同食法,刺身更食出魚既鮮味.
午餐後,我地去左松山著名商店街「大街道」行下,跟住走左入三越買左兩支最近好流行既日本威士忌.大約行到 5:00,就揸車去道後温泉.
道後温泉跟有馬溫泉及白浜溫泉並列為「日本三古湯」.道後温泉位於松山市內,揸十分鐘車就到,非常平易近人.我地先去今晚住宿既「茶玻瑠」Check-in.茶玻瑠創業於 1967 年,差不多有五十年歷史,不過佢有全面裝修過,所以入到去感覺好新.茶玻瑠算係中型溫泉旅館,露天溫泉設於天台.房間方面,傳統和室,地方夠大.
茶玻瑠對面就係「道後温泉本館」,温泉本館係日本首個公共浴場,成座建築物係三層木結構.據講宮崎駿「千與千尋」內既湯屋都係參照温泉本館畫出黎,所以好古色古香.黎到道後温泉,唔浸都一定要黎睇睇.
温泉本館旁就係道後商店街,穿過商店街就會見到道後溫泉站,呢個站保留左明治時期的建築樣貌,旁邊仲停泊左舊式蒸氣火車(少爺列車).如果時間夾到,可以去坐下呢架少爺列車遊覽松山市.
我地預約左 7:30 食晚餐,有少少時間多,我地揸車去松山市既 AEON Mall 超級市場入下貨,買左啤酒,蜜瓜同蘋果.
返到酒店,換返件浴衣,跟住就去一樓餐廳食晚餐.呢間餐廳裝修好西式,我其實比較鍾意坐地下,日式榻榻米上食日本料理.今日呢餐其實都唔差,不過禽晚祖谷溫泉個餐太精彩,一有比較,精美度,份量及質素,呢餐就輸左啦!
飯後著住浴衣走出去溫泉街行下及到道後温泉本館影下相.我見到都好多人食完飯去温泉本館沖涼,搞到我本來冇諗住去浸,都改變主意去試下.我地走返酒店,再拎住酒店提供既小竹籃及小毛巾,然後出發去温泉本館.温泉本館收費都幾複雜,佢地下就係神之湯,二樓有休息室,三樓有專用個室,休息室有茶點供應.如果只去地下神之湯,價錢就最平,去埋二樓又貴少少,上埋三樓就最貴.我地旨在感受下懷舊氣氛,所以只係去地下神之湯.神之湯係傳統舊式浴場,入到去睇見牆上既畫,出水既水龍頭,全部都好有歷史.黎呢度沖涼,浸溫泉,你唔好以嘆緊,享受緊既心態黎,因為呢度完全唔豪華.應該以參觀歷史,感受古人情懷既心態,先可以領略到當中既趣味!
回到酒店,試下頭先係超級市場買既蜜瓜,好甜,好鬼甜,好鬼死好味!食到入口,唔駛講野,個個都心心眼!
宵夜後就去酒店天台既露天溫泉又浸下,今日一日內浸左三次溫泉,好過份!係酒店浸溫泉跟剛才温泉本館真係完全不同,呢度可以浸係度,望下天,睇下星星,爽爆!
有個小插曲想講講,話說今日去松山市既車程中,我用 iPhone 睇下 email,突然見到祖谷溫泉間旅館發左個 email 比我,仲用英文寫,不過係日式英文,我完全唔知佢想講咩!我估下估下,佢應該係話收少左錢.我即刻睇返今日張碌卡收據,佢只係收左我 ¥1200,係禽晚晚餐時開左支酒既錢,佢完全冇收我 ¥61,600 房錢.我覆佢 email 話比佢知佢真係收少左錢,跟住我就等佢再覆我.呢件事聽日繼續發展!


text:
聖誕節o果日去過鹿頸,搭Van仔就o黎到o既時候,經過一個地方叫南涌,覺得好靚,我o地都諗住揾日再去影相,o甘啱琴日(31/12)我o地有事要去粉嶺,於是就順便去埋南涌嘞!
呢日我o地只係好休閒o甘係南涌影相,無行山呀!
一落車,見到沿住海邊都係紅樹
我o地首先去o左天后宮
天后宮對出有個小島,島上面有好多小白鷺
小白鷺飛翔o既姿勢好優美呀!可惜支鏡Zoom盡都只係o甘呀!
離開海邊,我o地沿住呢個方向行去
邊行邊影
o黎到呢條河,當然唔少得又要影番幾張啦!
之後,繼續一路行
呢o度o既屋,背山面湖,環境好清靜呀!
老公見到遠遠有條小堤霸,好靚,想行過去影相,不過就係揾唔到路過去
再繼續行,有個魚塘
之後,又見到好大遍紅樹林
轉入小路,有間協天宮
沿途有好幾個池塘
呢日影o左好多植物呀!
經過一條村
唔知呢間屋有幾耐無人住?生滿o西草,真誇張
行到南涌亭,我o地就行番轉頭,去番海邊
沿住海邊,向住鹿頸方向行去
沿海都係紅樹
遠望大陸,只係一海之隔
去到鹿頸,已經黄昏嘞!!
鹿頸見到o既狗仔,個樣好似好苦惱o甘
搭Van仔出番去粉嶺之前,o係鹿頸o既士多食o野
之後,我o地去o左旺角椰林閣食晚餐,好休閒開心o既一日呀!


text:
2008年8月5日星期二
另類驚喜之旅 - 布吉篇 (Part 6)
今日係我地布吉行程o既最後一日, 因為過去幾日都未正式游過水晒過太陽, 番香港會比人笑. 大清早8點鐘我已經急不及待催Honey起身, 梳洗完之後就去食早餐. Sheratono既早餐真係比Movenpick多好多選擇, 仲有原隻燒火腿, 好o岩胃口. 因尋晚酒店front desk留左個message比我問我地幾點去機場, 食到大概9點, 我地就出front desk同佢講番聲只要求late checkout唔洗機場接送. 原來每日9點鐘, 係coffee shop出面酒店會安排兩隻象仔同住客玩同打招呼. Honey好似見到屋企果幾隻百厭貓咁, 走埋去又攬又錫.
玩左5分鐘, 我地就出front desk. 跟住Honey就番房, 我就落泳池游下水晒下太陽. 其實自己真係唔鍾意游泳池, 但沙灘太大浪唔比人游水. 係泳池浦左45分鐘就番房同Honey行沙灘.
係食早餐o既時候, 有一個香港family suggest 我地由沙灘行過去隔離o既Lotus食飯. 行左陣沙灘大約12點我地去到Lotus, 或者時間都仲早, 得果幾檯客, 我咪揀左個靚位同Honey坐低. Dishes方面都係叫果D果D同果D, 哈哈哈...
好啦講完晒大家無興趣知o既野之後, 戲肉黎o勒...
Honey同我行番去酒店o既時侯, 要我幫佢搵紫色貝殼, 咁我咪"tum"低頭一路搵一路跟住Honey行番去lor, 行下行下我地經過酒店前面比遊客晒太陽o既沙灘椅, Honey忽然停低"另"轉頭望住我笑, 仲打晒眼式tim, 我就"目及"到一個俏鬼婆係度晒太陽, 因為呢度係public blog我唔方便多講, 大家心照啦, 當我望番Honey, Honey即刻問我做咩陰陰笑, 仲屈我鹹濕, 我咪串番佢係佢鹹濕人, 大家係上一part都知, 係佢成"目及"人多. 所以大家唔好再用"鹹濕港燦"泛指香港男人.
於是我地番酒店房開始執拾行裝, 兩點正我地正式checkout同上的士去機場.
喜:
1. Honey有野"目及"
2. 酒店果兩隻象仔幾cute
布吉小貼士
1. 係Laguna Beach, 大家可以租馬仔騎行下沙灘
2. Sheratono既房好舊, 勝在service好
3. 如果想有浴缸沖涼, 就唔好去Sheraton, 如果要去住的話, 一定要講清楚.
2008年8月4日星期一
另類驚喜之旅 - 布吉篇 (Part 5)
等到9:00a.m., 我地就再搵番個職員, 佢跟住帶我地去搵護士. 入到去, 護士太太好nice咁同我地打招呼, 我地就將我地o既病情話比佢知. 最攪笑係當佢recap番我地o既病情時, 佢又hur(兩隻手由胃升到喉嚨)又poopoo(隻手係petpet向下壓), 好似玩緊有口難言咁. 我Honey即答"No PooPoo", 真係比佢地笑死. 過左一陣, 佢打比醫生將我地o既病情講番比佢知之後, 跟手攞左兩排藥丸加兩支白色藥水出黎. 佢教我地食藥o既時侯, 指住粒藥丸講"飲飲飲飲", 聽到我同Honey"r"爆頭. 我地聽極都唔明, 佢就攞左本Notebook出黎搵下揭下, 跟住我地就完全明白, 佢意思係 - chewing. 我Honey即刻講"咬咬咬咬". 唉...佢地兩個好high咁你一句"飲飲飲飲", 我一句"咬咬咬咬", 都唔知佢地講咩, 無佢地咁好氣 @@.
攞完藥我地就去check out, 等埋阿Cat黎接我地去Sheraton Grande Laguna. 入到Laguna區, 成個感覺好唔同, 果度有6間resort都比同一個湖圍繞住. 我地book左Laguna Room, check in o既時候職完搵唔到已經ready好o既房比我地move in 又知我地兩個都唔舒服, 於是佢先要求我地先去coffee shop 坐低先. 過左一陣佢不斷say sorry仲話要等到1:30 p.m.先有房比我地, 就同我地講將我地間房upgrade做湖景view仲送左兩杯飲品比我地 (coffee and tea), 有著數服務又好, 我地都agree左. 因為要食藥, 我地都叫左白粥係coffee shop度食, 食完粥就食藥, 飲完隻白色藥水之後, 可以feel到一股涼氣由喉嚨慢慢流到落個胃, 成個人都好舒服, 唔錯.
入左房打點好之後, 我地就2:00 p.m. join番阿Cat, 叫佢車我地先去Lagunao既Lemongrass House再去Patongo既Jungcelon補番尋日o既行程.
不得不提大家, 如果大家入到去Laguna區, 一定要去Lemongrass House買D香薰油, Massage oil或者skin care product, 因為除左呢間shop平之餘, 美國時代雜誌都介紹過呢間shop, 都幾有名堂ga.
係Lemongrass House掃完貨之後, 我地就直指Jungcelon. 落左車之後我地就入左Subway先醫肚, 呢間鋪係食light meal o既, 即係三文治, pizza咁啦, 我入到去就叫左份意大利香草包三文治同Honey share, 查實又真係幾好食又唔貴. 醫完肚咪開始行Jungcelon, 不過鋪頭D product 就一般, 反而都係走去隔離Robinson繼續掃貨. 而Jungcelon我就建議大家落basement, 去一間專賣小食o既檔仔買手信. 中途我比一個counter吸引住, 呢個counter係賣zen style villa, 成間屋係全玻璃, 但外面又望唔到入屋, 感覺好開揚, 咁咪多口問下幾錢lor, 原來要70萬港紙, 仲guarantee 10% ROI per annum, 似乎買泰國樓好過大陸樓wor. 個sales仲問我其實想搵咩樓, 我即刻話pool villa near beach. 佢答我原來買係泰國買pool villa 唔可以under個人名義, 用公司又唔可以全資擁有, 咁我就無晒mood繼續shopping.
行緊Jungcelon期間, Honey遇到一個驚嚇場面. 以下係Honey親身o既自述:
當時我地剛剛行到Jungcelono既天幕廣場中間, 咁我對眼就周圍look, "目及"下有無靚女. 當時我遠遠睇到一對長腿, 向上pan就見到一條粉色o既超短裙, 我即刻"E..."左一聲, 隨即又向上pan多一格, 位小姐著住件無帶白色low cut, 向住我地方向行過黎, 我愈睇愈唔妥, 點解佢心口唔係圓, 而係一舊一舊凹凸不平, 好似求其用毛巾扭埋成個波咁放係個胸度. 再向上望...唔望由自可, 一望嚇死你. 一把長長蓬鬆o既頭髮, 佢塊面o既皮膚係黑色, 但又搽到白雪雪, 都幾嚇人. 更恐怖o既係, 果兩行剃唔乾淨o既鬍鬚, 好清楚咁達在佢面上, 嘩....我真係真係 O曬嘴成10秒鐘.
差唔多6點o既時候, 我地已經番番去門口等阿Cat, 但點解都唔見佢ge? 佢跟住打我手電話比我知佢換左車, 原因係princess今日黎左Jungcelon隔離果間Millenium 酒店剪綵, 所有人揸車入Patong都要換車...咁每人咪要有兩部車先得, 真奇怪?!
我地呢晚就去左Patong好出名o既Baan Rim Pa 食海鮮, 阿Cat話除左海鮮, 呢間仲係星級餐廳, 環境仲非常好可以睇晒成個Patong Beach.
我地入到去, 名符其實, 環境一流. 但因為o岩o岩Honey同我腸胃先好番D, 都唔敢食太多野同"公車Number", 我地只係order左, Pataya Salad, Satay, 雞肉炒飯, 炒雜菜, 同BBQ虎蝦. 我同Honey對個Pataya Salad讚口不絕, 清甜之中帶少少spicy, 好好食, 其他就只係一般. Honey話見到佢地D木瓜係即刻摘落黎, 唔怪得咁正啦.
食完飯之後, 我地都想早D休息因為第二日要番香港, 我又想爭取游水時間, 黎左Phuket四日都未游過水晒過太陽會比人笑ga ma.
驚:
1. 山長水遠黎到Phuket入醫院, 真係有D驚, 驚係唔知收幾貴
2. 驚嚇面周不時係大商場, 大家要有心理準備
喜:
1. 經過呢次, 我地先知泰國o既成藥比日本仔果D仲work
2. Sheraton o既服務非常好, 仲有free upgrade
3. Lemongrass House o既product 比預期中平好多
4. 第一次嘗試到泰國白粥, 你試過未?
5. Baan Rim Pa o既Pataya Salad 超正, waitress知道我地係遊客仲安排我地坐近海邊欣賞日落
布吉小貼士
1. 黃色胃藥 (34baht), air-x 胃藥(15baht)都可以係"屈銀紙"貨架搵到, 而方形樽o既白色藥水(30baht)就要到藥劑師櫃位搵
2. 如果大家到Lemongrass House, 不妨試下買milk bath powder 或者body mask
3. 要到Baan Rim Pa 食飯係需要訂位
2008年8月3日星期日
另類驚喜之旅 - 布吉篇 (Part 4)
今日我地o既主要行程係Honey做Spa, 我就睇Batman, 原因係Honey覺得Batman好悶, 但又係Batman fans, 所以決定等Honey同時我就去睇Batman. 所以我地訓到9:00先起身.
食完早餐之後, 我地百無了賴咁係酒店周圍影相. 大約10:00 a.m., 我地都決定先去Central Festival行一陣, 但酒店職員同我地講商場要去到11:30 a.m. 先開門. 我地於是決定去附近D鋪頭仔行下, 跟住先入去商場
的士司機係Central Festival放低我地後, 眼見周圍咩都無, 咁我地又行去Big C(Phuket 最大o既超市), 但都要行15-20分鐘. 無計, 焗住要行. 入到Big C, 先知除左Supermarket, 仲有D鋪仔, very good. 我即刻同Honey講先上最高果層, 因為人流最少, 所以一般情況下D product 應該係全商場最平. 上到去, counter 雖然少, 但正如我所講最頂層o既小手信價錢比其他層數平左兩成, 比Jungcelon平一半. Honey咪買左幾份臘燭仔比佢D姨甥女. 跟住我地就開始行supermarket, 佢又入左隻泰文CD話好好聽wor. 當行緊supermarket o既時候, 我忽然覺得個胃有少少唔舒服, 心諗都應該無事ge.
11:30 a.m. 我地就返返去Central Festival, 但行番去o既時侯, 發覺自己開始全身無力. 當Honey衝左入去Nayara掃貨時, 我就搵個位坐低抖下. 買完野後, 我地又上左去頂樓SFX買Batman飛. 跟住Honey話好肚餓, 果時先知自己開始唔妥, 因平時係我先講肚餓, 已經成日比Honey話我剩係識食, 我仲有少少沾寒沾凍. 我地就係KFC坐低, Honey就order左一個set, 而我只係飲杯可樂. 食完野後, 我就送左Honey過左Central Festival對面果間spa做treatment. Honey入左去之後, 我就要求佢地比我係Reception抖一陣.
過左30分鐘, 我好似好番D. 咁咪行番過去Central Festival囉, 順便入去"屈銀紙"問下個藥劑師有咩藥幫到我, 佢即刻幫我揀左隻黃色包裝o既泰國胃藥比我(全泰文). 始終睇唔明D Instruction, 問佢仲有無第二隻, 佢話呢隻係最work, 叫我試下, 咁我就買左. 其實當時自己已經無力再行, 於是係SFX隔離food court 出面D坐位坐低, 即刻啪左兩粒藥.
唔好話唔信, 食完藥之後大概一至兩分鐘, 個胃即時舒服晒, 好work. 不過依然有D攰, 不知不覺間我竟然訓著左, 仲訓左成粒鐘, 醒番都成3:00 p.m., 好在所有野都無唔見, 証明布吉治安真係幾好. 於是咪入番商場, 我見自己仲有D凍, 咪走去買件衫lor, 好多名牌都做緊半價ma, 又有藉口買野唔會比人"丙". 咪執左件型仔T Shirt lor, 呵呵呵...
行到3:30 p.m. 開始入場, 戲院D冷氣都好勁下, 心諗應該買多件外套 :P. 以為好快做Batman, 一路睇片頭同廣告, 一路希望快D做Batman, 等下等下都足足等左30分鐘, 凍死左... 忽然間, 畫面出現白色畫面, 仲叫人全體起立向泰皇致敬, 一企就企左3分鐘, 對我呢D港燦黎講都幾新鮮下, 再加上我已經四肢無力企3分鐘都好辛苦, 所以印象特別深刻.
睇完Batman, 跟住去番接Honey. 我見到Honey坐係度同兩個人complain緊間spa, 我問咩事, Honey話間spaD服務好差, massage 又唔到位唔到力, 又攪到佢凍親加頭痛. 果兩個職員就不斷say sorry. 講完之後, 我話比佢知我唔舒服唔想再行, 提議不如番酒店, 佢都一樣於是叫左的士番酒店.
當我地係番酒店途中, Honey開始唔舒服加上頭痛, 仲開始嘔. 當入到酒店房, 佢又嘔多次. 我都唔為以有咩特別, 只係以為咁o岩得o岩橋一齊病. 但當我想去廁所"dum"低頭之際, 喉嚨忽然有一刻o既衝動. 完事之後, 我打去Front Desk投訴佢地個早餐仲叫佢地留意其他住客, 因為好明顯除左早餐我成日都無食過野. 抖左一陣, 我好番好多, 就打去Room Service叫左兩碗粥. Honey就食咩就嘔咩, 仲話個胃好痛, 於是咪比左我之前買果隻胃藥佢試下, 食完唔到兩分鐘, 佢話舒服晒, 仲可以食兩啖粥. Honey 話要買多幾排番香港.
我地呢晚就係咁就過左啦.
驚:
1. 因為我地一齊病, 可能以後所有行程無晒
喜:
1. 呢隻泰國胃藥成為我地o既must-buy item
2. 布吉治安真係唔錯
布吉小貼士
1. 如果大家想係布吉睇戲, 記得遲少少先入場, 因為D廣告同片頭好長
2. 係泰國睇戲一定要有3分鐘向泰王致敬.
待續...
2008年8月2日星期六
另類驚喜之旅-布吉篇 (Part 3)
大清早6點正, 酒店morning call叫醒左我. 自己攪點晒咪叫Honey起身囉, 同一時間, 手提電話響起, 原來係金龍潛水老闆Dino打黎叫我好地ready, 因為佢架車仲要接多幾個diver. 於是快快趣出門口去食早餐. 去到泳池旁邊o既coffee shop, 就揀左個靚位開始食breakfast buffet. 查實早餐D野食多就算多, 但質素就普通左D, 同平時果D無咩分別.
大概7:45a.m.我 remind Honey食完暈浪丸之後離開餐廳行到大堂, 司機原來已經到左好耐, 因為我搭golf-car出黎o既時候已經認到佢架車. 開車之後, 我地接左三個香港人, 始終大家同聲同氣, 咪一齊開始吹水. 原來其中有一位叫Daniel, 佢係PADI教練, 而佢太太係DM, 仲有一位叫Rosana係Rescue Diver, 我Honey即刻好安心咁叫佢地睇住我地啦, 因為我只係帶住A仔牌又要睇住Honey ma, 哈哈哈...
去到Chalong Beach 碼頭, 終於見到Dino真人, 佢真係好man好穩重o既教練黎o架. 同Dino打完招呼, 於是跟住DM上巴士 (由carpark到碼頭行路都有一段時間) 直駛碼頭.
9:00 a.m. 正式起航向第一個dive site King Cruiser出發. 聽Daniel講之前一天海面好似香港5-6級風o既悄況一樣, 成隻船都左搖右擺, 有人仲成套Regulator跌左落海. 反而依家海面跟香港2-3級風差唔多.
過左一個鐘頭到, 離遠見到一個外型好特別o既小島, 係島外露水面部份o既底部比海水侵蝕.
再過一個鐘, DM終於話比我地知已經到左King Cruiser叫我地ready落水. 水底視野只能達10-15m, 有小小似香港小藍水o既感覺, 或者係因為呢個季節係布吉屬於風季, 加上大湧原故令到視野降底, 但Honey話都好多野睇. 亦發現Honey比以前係香港潛得輕鬆左, 或者D gear真係唔同左, 佢今次係水底無再頭痛和呼吸唔暢順. 我諗番香港之後都要同佢換過晒D gear.
一落到水已經見到晒成隻沉船King Cruiser, 仲有好多魚仔住係度. 個DM仲帶我地穿過沉船底部, Honey之前未試過Cave Diving, 呢次有少少玩Cave o既感覺, 佢都幾開心ga. 係呢個diveo既尾升就係等Honey同King Cruiser 支泰國旗影番張相, 係我戇居居等我Honey影相之際, 竟然有人影左我半天(水)吊個樣, 不過效果幾好, 咪post埋上黎同大家分享.
當我地升晒水, 仲以為Honey今次潛得幾好之際, 唔知係咪大湧關係, Honey放完gear即刻"餵魚". 不過"餵魚"都係佢潛水指定動作之一, 都無法.
當其他diver都上晒水後, 我地就向Shark Point 出發去探下豹紋鯊(Leopard Shark).
再過左一個小時, Honeyo既seasick情況未有改善, 於是佢決定唔落我自己同其餘3名香港潛友一齊落. 但其實呢個diveo既視野比之前差左, 所以無咩影相, 加上遇到中流又大湧, 我自己頂流都有D經驗不過都有少少吃力. 但周圍都不時有成層樓咁高o既sea fans, 幾壯觀下. 游下游下, 見到幾條海狼(Barracuda)係前面, 都幾大條下.
當我地去到一處石縫, DM哥哥原本想帶我地游過去, 但太大流大家都無法前進, 於是帶我地兜路行, 當大家都欣賞緊周圍o既珊瑚, 忽然間有條豹紋鯊出現, Rosana以為條鯊魚衝向佢, 佢驚到掉轉頭走, 其實豹紋鯊係無攻擊性, 只係好友善同我地打招呼. 可惜佢黎得太突然, 除左Daniel我地D相機都未ready, 我會再聯絡Daniel睇下佢會唔會比張相我post係呢度比大家睇下.
我地第三個dive原來番番去我之前介紹過o既小島, 島名係叫Flower Island, 全程都係玩Wall為主, 但始終視野未如理想, 我決定陪Honey同洗gear, 費事同人爭. 當大家玩完番黎, 我見到一個奇景, 好多魚仔都跟住Daniel兩夫妻, 上左水都仲係船邊...真奇怪?!
細問之下, 原來Daniel太太一路番船一路"餵魚", 哈哈哈...自己未試過, 真係唔知. :P
我地成個dive trip 就以Flower Island 作為終結. 我同Honey就先番酒店沖涼, 放低晒Fin同Mask, 然後再出Patong. 回程途中, Daniel太太建議我地去Jungcelon後面兩條街(大排檔仲要入多一條街), 果度有一間出面好多"紅櫈仔"o既大排檔, 佢話D海鮮好新鮮同好好食, 我就即刻mark低, 睇下我地搵唔搵到.
我地番到酒店都決定跟番個plan去番我地係網上搵到一間叫Kaab Gluay, 距離Jungcelon只係三街之隔. 於是叫左架Tuk Tuk車我地先去Jungcelon先, 然後慢慢行去搵. 到左Jungcelon之後, 咪跟住地圖去搵囉, 點知行下行下發現從第三條街開始D街名同地圖唔同, 不過都一路行希望搵到大街先再問人.
再行左唔知幾耐, 我地黎到餐廳附近o既IBIS Hotel, 咁我咪走去問下"食蕉"lor, 點知佢地唔識間餐廳又唔係識好多英文. 當我地開始徬徨之際, 有一對講純正London口音o既外國人夫婦, 我咪即刻話比佢知我地蕩失路唔知去左邊, 你估佢點答我? 佢話 "Welcome to Thailand. You are in the most famous paradise in Thailand - Phuket". 我聽完之後, 比佢吹到"啤"一聲. 不過比佢個爛gag令我地個mood都好番好多. 卒之咪要比200Baht的士司機仲要等餐廳D職員同司機傾點去. 雖然我地終於到左Kaab Gluay, 但服務質素同食物都未如理想, 同網上forum所講都仲有一段距離, 所以相都唔影食完就番酒店. 第二日都係去番"紅櫈仔"好D. 我地跟住咪搭Tuk Tuk番酒店以為可以抖番下.
當Tuk Tuk番到Karon Beach, 佢就係酒店外邊停低, 司機話佢架車入唔到正門, 只可以係酒店complex放低我地, ok la我諗又唔係好遠咪比錢佢lor. 我地咪係酒店後門開始睇地圖, 睇下可以點番自己房lor, 一係唔睇, 一睇之下眼都突埋...原來我地跟本唔可以從後門番自己房, 中間被荷花池完完全全隔開左, 但行番去Lobby都唔知30分鐘得唔得, 又無帶front desk個電話出黎...唉...咁又唔得咁又唔得, 真係有D興. 忽然我地見到Room 404o既外國人住客坐係門口出面乘涼又聽到佢地係講英文, 咪走過去要求佢地幫我地打去front desk要求佢地send架golf-car接我地番房. 佢地真係好nice, 走o既時候仲同我地笑同say goodbye, 我地就不斷say sorry打擾佢地一家大細.
我出左trip咁多次, 都未試過一日之內蕩失路兩次, 真瘀.
驚:
1. 海面有湧, 怕Honey seasick潛唔到
2. 揾唔到紅櫈仔
喜:
1. 見到Leopard Shark
2. 識左3個好niceo既香港朋友
3. DM哥哥帶得好好
4. 比個英國遊客個爛gag吹到"啤"一聲
布吉小貼士
1. 金龍潛水老闆Dino建議我地3月再到布吉潛水, 佢話3月係水面最平靜o既季節, 視野係最好
2. 建議大家食海鮮最好7點前去到餐廳, 因為泰國o既海鮮(不包括游水海鮮)只係用冰鋪係面, 耐左可能會變, 點解我會知?...請留意下回分解
3. 唔好以為一本地圖可以走Phuket, 記得攞多幾份做較對, 仲要唔好慳果一二百銖搭的士, 如果唔係, 你會後悔.
4. 如果入住o既酒店地方大, 請大家記得問清楚front desk點番房, 係酒店有幾多個入口.
待續...


text:
( 17-aug-2010 tue )
星期二喇 呢朝無啦啦超勁想食扒芝腿治 好好味 不過都係好漏呢 ~
番到菇場又忙打電話啦 打比 Cable 最煩 尋日打咗成日都唔通 今朝問佢點解尋日由朝打到晚都唔通 好似比人 cut 咗線咁長嘟 佢話多人申請睇波喎 我忍唔住冷笑同佢講 係咪咁多人睇波呀 成日喎 成日都打唔通 ?! 有無咁犀利呀 之後佢叫我留電話 叫我等有關部門回覆 之後我再問多次佢個名 佢隔咗陣先答 心諗 問得名都唔方好 因為佢服務態度唔好嘛 驚係應該呢 ~
晏晝同 8 卦出去食 順便陪我去埋 Post Office 又搞掂一樣嘢 好開心呀 ~
番到菇場第一時間再打比 Cable 我話今朝留咗電話 不過妳地今日實唔會覆 所以再打黎 好啦 比埋新地址佢 佢都可以講錯嘅 仲話我無講邊座添 我發火話 我咪話咗乜座囉 收線之前又再問多次佢叫乜名 佢又係隔一陣先答我 把聲仲有 d 驚 唉 做嘢醒 d 咪唔駛驚比人投訴囉 雖然我都唔會扳訴妳 不過合約期滿就唔會再睇衰 Cable 囉 ~
今晚真係慘 等咗半個鐘頭先有車 仲要架架都 full 哂 不過都有位企嘅 但我好攰 同埋好眼瞓 所以想坐囉 ~
里奧大人上咗大陸 又要等到 8 點先食飯 突然好想食牛扒 所以去大家樂喇 ~
終於黎哂 50 個紙箱喇 其實都唔知駛唔駛咁多 不過就多好過小囉 唔係一陣執唔切仲煩 ~


text:
2014年6月10日 星期二
榨菜肉碎炒豆角 + 台式古早肉燥糉 ( 外賣 ) ( 10-JUN-2014 )
( 10-JUN-2014 TUE )
尋晚瞓得唔錯 不過仍然唔想起身 仲係想瞓耐 d 不過唔得啦 懶床之後搞到之後會好趕咁 唔係咁鍾意 ~
早餐食芝腿治烘底喇 其實食唔哂 但難得烘到咁靚 如果隔幾個鐘食就好難食 咁唯有食埋去啦 ~
菇場忙到呢 完全無停過 最慘係做 report 對住 d 數字 睇到眼都濛 慘 ~
Lunch 同 PMS 出去食 我話去食酸辣米線 因為我勁想食呀 哈哈 ~
忙呀忙 放工都未做完架 不過唔理 lu 好鬼攰 ~
今晚唔駛買餸 番到屋企真係要抖 10 分鐘 之後即開機洗衫同煲菊花茶 再預備埋晚餐 7 點開始煮飯 咁啱里奧大人話放工 好感恩呀 因為佢咁早放工呢 咁可以等埋佢一齊食飯 ~
里奧大人番到黎同我講 話管理員見到佢咁早番到黎都好愕然 仲話太陽由西邊升起 哈哈 因為管理員成日都同我講里奧大人晚晚都好夜放工 好難得咁早番到屋企呢 ~
是日懶餐 - 榨菜肉碎炒豆角 + 台式古早肉燥糉 ( 外賣 )
榨菜肉碎炒豆角 - 尋晚里奧大人食唔哂 d 榨菜肉絲 咁我諗住撈米粉食 不過真係好多肉 所以用埋黎炒豆角 都幾好食喎 但份量好多 我又食咗碗菜心苗 所以食剩 2/3 咁留番聽日做 lunch box 啦 ~
台式古早肉燥糉 ( 外賣 ) - 呢隻糭係去旅行之前喺太興拎架 但無時間食 好在無壞咋 ~
沖埋涼就休息喇 今晚 11 點瞓喇 真係好攰呀 哈 ~
標籤: 肥在家煮食篇
訂閱: 張貼留言 (Atom)


text:
2013年6月30日星期日
2013年6月23日星期日
吔吔嗚薑餅屋
老實講5係樣樣我想教你地做嘅o野都一定成功gar.
好多時我諗到一樣o野,o係個腦度練習左N次之後,咁當然o係個腦度預習係因為呢個"活動"係完全免費嘅,又5洗買材料喎~呢個直頭附合我個人嘅做人原則la.
之但係o係我認為完全無可能會出錯嘅情形下~好多時到實際做出嚟嘅時候都會無nana出現滑鐵爐嘅情形嘅.Blog友們你地5好諗住我做咩都一定掂呀,我有時都會失手gar,所以你地失手o個時5好灰心呀,好多o野都係工多藝熟gar 咋.
好似今日呢個"吔吔嗚薑餅屋"就係一個例子o勒~
查實呢間"薑餅屋"係我o係上個聖誕節打算要教你地做嘅o野嚟,完部o野都係用o係Super度買返嚟嘅餅干同糖果做,連焗爐都5洗開兼5洗搓又5洗攪.我初初做起o個時真係好靚gar,不過之後就有問題o勒,就係d威化餅一乾就會一層層咁裂開,本來做得幾靚都好,第日d餅就會開始一層層裂開哂.
o係咁嘅情形我更係5會o係"嘩!Box教室"度教你地做la,不過我吸取到教訓o勒~應承你地今年聖誕節教你地做個"懶人薑餅屋"下~
2013年6月16日星期日
2013年6月8日星期六
訂閱: 文章 (Atom)


text:
同燒腩仔做完物理治療之後嘅一日,艾菲就已經中招開始乾咳,到第二日旁晚突然頭重重,夜晚探熱發現已經開始微燒,即刻食粒panadol再好好休息,第二朝未瞓醒就打落家庭醫生到約時間睇醫生,無奈姑娘mark錯時間,艾菲最終送完燒腩仔上校車,仲要喺診所到呆等成粒幾鐘先有得見醫生,入到房已經燒到38度,之後都係keep住食退燒藥先退燒,有晚以為自己唔再燒無食,點知半夜燒到38.8度凍到全身震晒,要拍醒米高拎退燒藥畀艾菲食先掂.
燒咗四日之後,終於都無再發燒,個人似乎精神返D,只係keep住頭痛同周身骨痛,當時諗住係藥力未散所至,唯一最辛苦係個鼻塞到完全透唔到氣,以為無乜嘢就如期去Dr Wong到覆診,例牌米高請半日假,同艾菲一齊接埋燒腩仔放學先去診所,然後有個小朋友一入診所,就一枝箭咁標咗去某個角落位(之前兩次覆診我哋都咁啱坐呢個位),艾菲唯有叫完全無反應嘅米高快手捉返個仔返來,免得佢騷擾到人(今次個位有人坐).
之後艾菲自己埋counter登記,姑娘同艾菲量完血壓即好緊張咁問艾菲有無覺得暈,佢話艾菲血壓偏低,叫艾菲要慢慢行唔好急,再上磅磅重睇到個重量,同五個星期前磅差唔多,唔...點解艾菲呢段日子好似唔識肥咁嘅,都29W只係重得十二磅,莫非真係湊住燒腩仔太辛苦,還是病到無晒胃口所以瘦晒呢(雖然呢個星期無晒味覺,但艾菲都有努力嘗試食嘢㗎),開始擔心BB豆豬會畀艾菲影響到...
呢日唔使等好耐就可以見醫生,一入房艾菲就同Dr Wong講自己打敗仗,佢都有解釋病咗可以食panadol,只要一日食唔超過八粒就OK,提醒艾菲要留意住體溫唔可以超過38.5度,否則會有早產嘅風險(咁好彩艾菲都只係得一次over 38.5度姐),佢見艾菲未好返都有問使唔使開D收鼻水藥同咳藥畀艾菲,艾菲見家庭醫生D藥都未食晒,估計應該OK頂到就無要到(早知就要定來旁身啦...).
然後艾菲再講腰骨痛嘅問題,佢就建議艾菲搵燒腩仔幫手按摩,按完包艾菲會好舒服咁話(但事實係屋企兩個男人D手勢都好唔OK囉>.<),跟住就講返QE轉過來嘅血報告,一切正常無特別問題,由於QE無轉到個Oscar同糖水結果過來,Dr Wong就話覆診時問返QE就得唔使再特別追.
傾完近況就埋位照超聲波啦,BB豆豬今次又大個咗難照咗,仲要用手擋住塊面所以只係隱約見到五官,Dr Wong話佢頭仔已經調咗落下面,暫時無臍帶纏頸嘅問題(其實開刀都唔係好使理呢樣嘢),size平均係30W大,已經有兩磅幾重,so far一切安好,即艾菲病到五顏六色都無影響到佢啦,good!
照完我哋就傾埋落訂同開刀嘅問題,起初我哋諗住等Dr Wong揀個開刀日子畀我哋,點知佢話佢基本上日日都OK, 變相就要由返我哋自己決定邊日,為安全起見當然係揀38W,但確實變日真係要就返米高同燒腩仔嫲嫲D時間,Dr Wong見我哋未決定到就話唔急,今次可以填定張hold床位紙先,下次月底再覆診時先confirm日期同過仁安交訂都未遲.


text:
尋日簡介過 9大蛋黃哥點心 款款都咁可愛,我依莉詩當然急不及待去尖沙咀the ONE 嘅新派點心店-点心代表試食啦!機會咁難得,我仲約埋超級蛋黃哥粉絲嘅 YouTuber 柏力芝 同我一齊玩轉蛋黃哥添!
實物同宣傳相一樣萌!
我諗大家都試過因為望到雜誌 D 靚靚退地相就以為實物都喺一樣,點知去到先發覺走晒樣,就算用盡手機 app 點執都無用.今次蛋黃哥嘅 Fans 就包保唔會失望啦!事關每碟點心上嘅蛋黃哥表情都喺用可食用嘅貼紙黐上去,保證個個一樣咁 hea ,唔會走樣.
▲ 梳乎蛋蝦漢堡同宣傳相一樣有菜,有蕃茄,有芝士,最重要喺有蛋黃哥!
▲ 蛋黃哥 hea 完喺漢堡包上,轉個頭又去咗雜菜沙拉上,佢幾時行得咁快架?
▲ 原來仲有隻蛋黃哥哩咗喺沙律後面架!
▲ 蛋黃哥平時最鍾意將煙肉當被蓋,偏偏今次佢就壓住張被,唔通 D 五榖米太硬瞓得唔舒服?
▲ 乖乖食晒 D 飯就可以見到另一隻蛋黃哥啦!
▲ 睇到網上有人搞到蛋黃哥嘔奶,我同柏力芝真喺笑咗好耐.本來想自己試下,不過影得太耐相,凍到唔識嘔了!
▲ 震騰騰嘅蛋黃哥好搞笑,真喺忍唔到手不停咁搖佢!
唔好掛住影相,熱辣辣先好食!
雖然蛋黃哥真喺好可愛,大家都想同佢地影多幾張靚相.不過梳乎蛋流沙包就一定要襯熱食啦,唔喺就唔流沙架啦!就算梳乎蛋蝦漢堡同梳乎蛋煙肉五榖炒飯都一樣,凍咗就會好硬了.同樣,因為我地玩得太耐,食嘅時候已經凍晒了,所以味道方面,我只能同大家講不過不失啦.
說好的佈置同 Pop-up Store 呢?
除咗野食,應該大家都好關心佈置同限定衣物,可惜我地太早嚟到,仲未裝修好,所以未能同大家報告.暫時只喺見到餐紙換咗做蛋黃哥,不過 15號正式開幕嘅時候,牆上面嘅明星相就會換埋做蛋黃哥沙龍架啦!至於限定衣物到時就會係餐廳左手面有得賣,食完記得去望下啦!
▲ 雖然限定衣物未有得睇,但見到呢個杯墊喺咪好想擁有呢?咁記住除咗叫點心之外,俾多 $20 歎番杯茉莉花茶啦!咁你就可以一睹肥版蛋黃哥風采,之後佢肯唔肯跟你番屋企就要睇你啦!
▲ 另外,呢把心形蛋黃哥扇將會喺尖沙咀街頭隨時出現,如果喺條街見到好多人拎住,就喺你嘅好機會啦!
講咗咁耐想知柏力芝用咩方法食蛋黃哥落肚?留意 Unwire 嘅短片啦!
点心代表 • 不想錯過新科技 ? 請 Follow unwire.hk FB 專頁 http://facebook.com/unwirehk/
地址:尖沙咀彌敦道100號 The ONE L3層L308號舖
營業時間:星期一至五11:00–23:00,星期六至日10:30-23:00
The post 理想與現實 !依莉詩 X 柏力芝玩轉「蛋黃哥」點心 appeared first on UNWIRE.HK 流動科技生活.


text:
孝庄秘史小皇帝_孝庄秘史1电视剧孝庄秘史全集《孝庄秘史
孝庄秘史小皇帝_
孝庄秘史小皇帝_《孝庄秘史》片尾曲《美人吟》SUMMRIC采
孝庄秘史小皇帝_
孝庄秘史小皇帝_孝庄秘史海兰珠剧照宛如孝庄秘史剧照孝庄秘
孝庄秘史小皇帝_
孝庄秘史小皇帝_孝庄秘史_图片大全_图片搜索网
孝庄秘史小皇帝_
孝庄秘史小皇帝_《孝庄秘史》截图6《孝庄秘史》截图6图片
孝庄秘史小皇帝_
孝庄秘史小皇帝_孝庄秘史海报剧照演员表
孝庄秘史小皇帝_
孝庄秘史小皇帝_孝庄秘史里的小皇帝类似孝庄秘史的电视剧一
孝庄秘史小皇帝_
孝庄秘史小皇帝_孝庄秘史_孝庄秘史多尔衮剧照图片
孝庄秘史小皇帝_
孝庄秘史小皇帝_孝庄秘史主题曲《你》
孝庄秘史小皇帝_
孝庄秘史小皇帝_孝庄秘史全集高清版孝庄秘史宛如3jpg
孝庄秘史小皇帝_
孝庄秘史小皇帝_孝庄秘史小唐大全_孝庄秘史全集爱奇艺_孝庄
孝庄秘史小皇帝_
孝庄秘史小皇帝_孝庄秘史小唐大全_孝庄秘史全集爱奇艺_孝庄
孝庄秘史小皇帝_
孝庄秘史小皇帝_他是红遍全国的小康熙曾和杨紫配一脸如今结
孝庄秘史小皇帝_
孝庄秘史小皇帝_孝庄秘史揭秘孝庄太后与多尔衮同居背后的阴
孝庄秘史小皇帝_
孝庄秘史小皇帝_小皇帝康熙孝庄_康熙与孝庄_《康熙自叹》是
孝庄秘史小皇帝_
孝庄秘史小皇帝_小皇帝康熙孝庄_康熙与孝庄_《康熙自叹》是
孝庄秘史小皇帝_
孝庄秘史小皇帝_(小皇帝詹姆斯的老婆)高清下载奥运会詹姆
孝庄秘史小皇帝_
孝庄秘史小皇帝_陈韦辰他曾是小皇帝专业户曾被称与杨紫最般
孝庄秘史小皇帝_
孝庄秘史小皇帝_《山河恋美人无泪》开篇少年大玉儿引争议斯
孝庄秘史小皇帝_
孝庄秘史小皇帝_他曾是小皇帝专业户曾被称与杨紫最般配如
孝庄秘史小皇帝_
孝庄秘史小皇帝_他曾是小皇帝专业户被称与杨紫最般配如今颜
孝庄秘史小皇帝_
孝庄秘史小皇帝_他是红遍全国的小康熙曾和杨紫配一脸如今结
孝庄秘史小皇帝_
孝庄秘史小皇帝_《永乐传奇》分集剧情介绍130集大结局传奇
孝庄秘史小皇帝_
孝庄秘史小皇帝_(星娱TV)他是康熙王朝的小康熙曾和杨紫配
孝庄秘史小皇帝_
孝庄秘史小皇帝_他曾是小皇帝专业户被称与杨紫最般配如今颜
孝庄秘史小皇帝_


text:
男神張智霖(Chilam)出名型英帥,不過佢嘅魅力似乎唔夠寶貝仔魔童犀利!依家喺意大利同太太袁詠儀(靚靚)以及囝囝魔童享受天倫樂兼慶祝父親節嘅Chilam,啱啱玩Facebook直播,魔童仲成為直播嘅特別嘉賓.呢段接近四分鐘嘅直播播出後兩個鐘,已經有超過10萬次瀏覽!
踩場搶客
喺直播入面,兩父子齊齊以黑超chok爆上陣,當魔童一現身,大批網民留言大讚靚仔可愛兼夠醒目,點解?事關魔童一見Chilam玩直播,即刻表現得非常雀躍,以英語頻頻同大家打招呼,又指住身上件「The Flash」tee叫大家留意,仲公開呼籲大家瀏覽佢個人嘅instagram戶口,嘩!擺明踩老竇場搶客喎!就連Chilam都忍唔住笑佢喺度賣廣告!
勁主動
全程基本上係Chilam舉機自拍直播,但係魔童就頻頻要求自己舉機,兩父子不斷將部手機搶嚟搶去,當魔童一搶到,就好爆笑咁話:「Never give your phone back!」而魔童見到網民留言亦有問必答,期間有網民問靚靚喺邊時,魔童即刻好醒目咁pan個鏡頭去行喺前面嘅靚靚度.
最好笑係,有網民留言笑問靚靚係咪又去買手袋時,魔童一見到,即刻好緊張大叫反問靚靚:「Mommy, are we going to Hermes again?」(阿媽,我哋唔係又去買手袋呀?)Chilam聞言即笑笑口安撫魔童話唔係.好明顯,魔童平時嘅節目,都係陪靚靚買手袋
玩到唔願停
接近直播尾聲,Chilam幾次提出話要結束直播,但係魔童點都唔肯放手,期間仲拎住部手機跑開,一邊笑一邊話:「Keep Daddy away from me!」呢個時候靚靚先知魔童玩緊直播,見個仔愈跑愈遠,仲好緊張咁大叫:「Be careful!」最後Chilam成功「捕獲」魔童同部手機,先至可以結束到個直播咋!
2016年6月19日 星期日
父子檔玩直播!魔童搶盡張智霖鏡 __,魔童,張智霖,王維基,
男神張智霖(Chilam)出名型英帥,不過佢嘅魅力似乎唔夠寶貝仔魔童犀利!依家喺意大利同太太袁詠儀(靚靚)以及囝囝魔童享受天倫樂兼慶祝父親節嘅Chilam,啱啱玩Facebook直播,魔童仲成為直播嘅特別嘉賓.呢段接近四分鐘嘅直播播出後兩個鐘,已經有超過10萬次瀏覽!


text:
自己真係冇用, 今朝起身仲要覺得唔舒服, 都係喉嚨痛之類, 自己開始感冒, 食左幾粒銀橋之後訓左一陣, 之後就準備返學..
見到自己用marker上色似乎唔太得, 於是係堂上試左用木顏色上色既練習, 似乎都可以既, 不過唔可以遮到marker部分
就係呢張畫啦, 自己感覺唔太滿意, 有咩方法畫可以更好呢??
正當苦惱之際, miss突然教左我哋一樣野, 就係印住個公仔畫, 再用marker上皮膚既顏色, 最後用marker又好, 木顏色又好, 去幫件衫及飾物等上色, 返屋企試下之後, 覺得效果都唔錯!!
終於畫到一張比較滿意既作品, 呢次要畫三張, 完成一張已經好好~
p.s. 堂上問一個同學借marker比我試下用, 因marker要成二十幾元支, 好貴, 我想睇下效果, 起初佢講左句[我只係自己用, 唔會借比人用], 我都只好灰心返埋位
點知佢後來又借比我, 真係唔知點解, 佢話我唔化妝, 唔認得我對眼捷毛, 咁同借marker比我有咩關係呢?? 不過都唔緊要, 最後可以用到, 仲有成袋比我任用, 佢果袋筆好抵, 係二手既, 只係百五元, 勁抵, 我都好想要~
kumi's new life
2010年11月20日 星期六
唔舒服地上堂
張貼者: 幸福之匙 於 上午5:38


text:
喺訪問入面, Liddy講起彭順有啲眼濕濕,但講到前情敵李心潔,佢就話大家係緣份,「既然今生人生咁短暫都有緣份,都可以所謂碰頭,咁做乜唔珍惜?我唔知第時會唔會見番你.」嗯,媽咪姐估李心潔聽到,只會話大吉利是!
Ads by Google
媽咪姐
放風可合作 Liddy:同李心潔係緣份
好多人一生都會錯愛一次,不過 Liddy李悅彤除咗做第三者,介入彭順同李心潔婚姻外,亦面對佢爸爸吞槍自殺嘅悲劇,呢次錯愛真係影響咗佢好多!
出事後 Liddy收埋自己喺大陸一段時間,但後生女點都要出番嚟做嘢嘅,所以「復出」頭炮就去有線拍咗個叫《 Liddy李悅彤一生中錯愛》嘅特輯( 11月 3日開播,共 5集).
嘩,好應景! Liddy今次真係盡訴心中情:「當第一件事(指彭順『偷食』事件曝光)出現時,佢(彭順)頭也不回咁走!到發生第二件事(指爸爸吞槍自殺),佢一個慰問都冇.」不過轉個頭 Liddy又話自己由頭到尾都無憎彭順,「某啲人某啲事出現係會令到人成長.」咁將來嘅合作對象如果係李心潔又點呢?「無問題,無問題,成件事大家可以算話係一個緣份.」 Well,後生女果然睇得開.咁搵食又確係好重要嘅!只不過,正印李心潔又會唔會肯制呢?你話嘞.
節目第一集, Liddy就話以後見到已婚嘅男人一定會兜路走喎,仲話自己好後悔識咗彭順!《蘋果日報》圖片
周四( 6日)係 Liddy正日生日,節目主持預早送咗個生日蛋糕俾佢, Liddy即時感動喊咗出嚟.喺節目入面,佢流咗好多眼淚.
Liddy出事後,喺投資公司做嘢,拍咗 3年拖嘅前男友 Simon主動關心,兩人愛火重燃.珍惜呀!
Liddy(中)同 Coffee(左)真係好姊妹,大家都經歷過情傷.後者依家教瑜伽搵真銀,之前仲泊到「上海仔」呢個大碼頭,但做馬主又得而復失.
李心潔靜心拍劇
偷食事件發生咗近半年,身為正印嘅李心潔, EQ真係好鬼高,唔單止高調同彭順返香港,仲好快收拾心情開工.呢幾個月佢忙緊拍港視嘅新劇《選戰》,而劇組亦好識做,謝絕探班,冇媒體嘅影響下,身為女主角嘅李心潔自然拍得安心啦.
早幾日李心潔終於拍完港視劇,啱啱佢就去咗台灣出席茶具設計活動,同場仲有恩師張艾嘉,心情自然 good啦!
同彭順和好之後,李心潔就收拾心情留港拍港視劇《選戰》,相反彭順就由年中一直避走北京,有報道指佢籌拍新片《宅女偵探》喎!


text:
對世民來講,挑戰者同現總統最令人擔憂嘅政策分別,係挑戰者唔會減財赤.外國嗰啲財演一樣係好多分析,話挑戰者當選嘅話,法國同德國喺財政救市嘅決心會被摧毀,好難再會有個肯拍心口幫歐豬或啲救市基金做借錢擔保人嘅法國.
講完其他人,孫柏文點睇?邊個贏都係 plus ça change, plus c'est la même chose(啲嘢越變,啲嘢越唔變)啦.要講政策首先先講政府開支.兩個候選人講就唔同,到做嘅時候,兩個都會年頭拋個赤字唔超標嘅預算,到年尾兩個都會 je suis désolé(對唔住,我錯),道歉話赤字超標.唯一係「右」嗰個話減開支遜預期,「左」嗰個話加稅後稅收增幅唔達標,所以兩條友都係冇分別.
再講老外擔心嘅救市措施,呢個係呃人嘅,如果救市方案同基金咁勁,舊年暑假就唔使嚇到全球腳軟啦.最後成功拖遲爆煲,咪又係靠歐央行印鈔票,所以法國新總統係邊個有乜分別?歐洲咪一樣係歐央行,即高盛啲舊生玩晒.大家唔好俾選舉呢啲煙幕干擾投資決定,記得買股只係等印鈔,印完就要快手走,走晒等佢係咁跌,跌到見危又會再印鈔.
青姐係我心中女神
最後,見上個星期四青姐胡孟青講大家應該睇啲乜,更勸盛女如何提高戰鬥力.唔知其他男人喜好,我只係個有集中力貧乏症嘅人,所以想搵個可以 Occupy我個腦嘅女人,所以先話搵個睇 Economist嘅女仔,等佢有知識同有態度.咁邊個係人辦?咪就係青姐囉!所以我成日話佢係我心中女神,你明我唔係 BS緊啦!


text:
今日又喺附近搵吓有咩好食
呢間老娘麵館我每次經過都有少少衝動想入去食
因為佢個門面招牌同佈置都幾靚
門口唔係向住大埔道
行入去要用佢側門
舖頭細細唔算大,只係放到6張枱坐到十幾人
卡位或圓枱都係坐到4個人度! 再多D人就要分開枱坐啦
裡面裝修平平, 放咗兩把特色吊扇同燈籠仔
我都唔記得咗呢間係一間四川特式既麵店!
好在佢有一款雲吞麵係唔辣, 啱佢哋兩個小朋友食
芊芊玩足一日都開始有D眼瞓喇
唔好瞓住呀, 食埋呢餐先啦喂
餐牌設計得好靚, 唔似自家小店!
款式唔多一眼睇哂! 不過如果好食既真係幾款就已經足夠
我梗係要嗌佢既招牌麵 - 老娘牛肉麵!! 睇吓有幾好食
老娘麵未到, 先嚟咗呢碟蒜泥白肉!
佢既辣好正宗, 一陣陣四川感覺返番嚟!
不過覺得肉有少少唔入味!
老娘牛肉麵嚟咗啦!
賣相一般! 不過食落去D麵都幾正
有少少似超巿買嗰隻「生麵」
麵質幾彈牙幾好哨!
但係肉就真係麻麻哋, 好似五香肉丁咁既樣
雖然食落唔係五香肉丁味, 但係真係太少囉, 咬落去都有少少UN
呢碗雲吞係叫俾佢哋兩個小朋友食既
因為得呢一款唔係辣既!
好唔好食就唔知, 因為自己冇食過
不過小朋友就食極唔停仲話好好食
跟住有少少唔係好夠飽
所以叫埋老娘第二推介既肥腸酸辣薯粉
但係我覺得.....好普通, 豬腸唔夠入味, 冇哨頭, 又唔夠肥美 haha...
可能自己鍾意食番傳統車仔麵既豬腸啦
Photo by CANON 5D Mark III, Len | EF 24-70mm f/2.8L IS II USM
呀劍評分: 6分
呀劍評語: 個門面幾吸引嘅,好似好有風味咁!不過佢唔係差,都俾我尋回嗰種四川味道,如果Openrice嘅評級我只係會俾OK,可以一試,服務態度唔差,不過坐得幾迫
地址
太子大埔道70號太子中心地下2B號舖
電話
3482 7878
營業時間
星期一至日: 11:00-22:00
招牌菜
老娘牛肉麵,肥腸酸辣薯粉


text:
《飛女正傳》果然冇令我失望甚至俾到我無限驚喜.本來應該響未完之前推一推,但係實在精彩到唔知點講,正如影評都唔能夠助你了解王家衛電影嘅神髓 ── 如果你本身冇睇,或本身感受唔到;所以一般呢啲嘢都係俾已經明白嘅人睇,雖然已經明白嘅人又未必需要呢啲嘢,但人總要寫啲筆記(「人總要…」響呢套劇都出得多lu,仲有「大早」),咁我就寫啦:
對白
有周旭明就唔可以唔講編劇/對白,睇劇中一個totally random嘅巴士司機講西緒弗斯故事就知道呢套嘢唔嘢少;佢唔係犀利在能夠將人平常講嘅做嘅精確咁寫返出來,而事實上無可能有咁多人講嘢講到好似周旭明(筆下角色講嘢講得)咁聰明,同一般tvb誇張失實嘅編劇嘅分別,就係佢能夠以最戲劇化嘅對白內容,表現最真實嘅心理,描繪人性得徹底.尤其係《飛女正傳》呢一類片,邊個要求「寫實」?呢次周旭明最大突破,就係搞笑同癲到不得了同時做到佢一貫做開嘅講計謀講道理,又能俾一個大眾比較接受到嘅level去輕鬆一下 ── 有指一般師奶們仍然接受唔到囉,但以我媽同佢朋友來睇,佢地都幾buy ── 減少咗《金枝慾孽》,《火舞黃沙》,《珠光寶氣》等等昂貴高格調嘅味道又keep住深度,十分本地題材(e.g. 以手機演變拍住香港政治變化,巴士電車終於出現,活塞男,疑似Yvonne/Frankie青少年受訪片段)俾個位接近大眾,其他題材如老豆(餘子明演)成日講19xx年發生咩事咩事同舅父(李家鼎演)成日講人生哲理簡直精彩到爆,毫無兜圈擺明車馬單刀直入用任何角色把口同你講道理,呢套劇個個角色都係哲學家個個都可以唇槍舌劍,理得你現實係唔係咁總之每句對白最終都講緊現實;關於物種進化嘅旁白voice-over與手塚治虫故事發人深省嘅文字總結尤其相似,所有所有大智慧響瘋癲搞笑之中殺你一個措手不及,問你死未.
情節佈局對白精細幽默巧妙嘅處理太多唔逐一講,當中非常可愛嘅係佢用咗好多tvb用開嘅低能/awkward手法來以毒攻毒再反咬一口,例如 容伯駒同Frankie兩人唔入私家車面向鏡頭慢慢行山對談後面跟車 -> 之後Frankie好凍問啲有錢人係唔係鍾意咁樣傾計;Frankie翻檯弄舞手勢多多激動誇張同Yvonne講佢唔領情有幾失望 -> Yvonne同佢講成間餐廳得佢地兩個洗唔洗咁大聲浮誇;神棍同Wilson開心佢地之前點樣造假寓言逐樣講連過程解釋 -> Cathy話佢地洗唔洗講得咁清楚慌死人唔知自己點犯案如果有人裝咗偷聽器就前工盡費;Selina入到屋見有人跡象自己對住鏡頭猛估係邊個 -> Edmond後面出現話要改佢自言自語嘅壞習慣;等等等等.〔大概意思,唔係直quote〕
未become a fan嘅,以後凡有周旭明出品必要留意,唔好因為tvb出品而唔睇喇會好走寶.
人物
《飛女正傳》非常comic,大小人物個個性情分明而且全部戲份足說話多人人有大頭永不落空,特別可能因為今次女性主題所以女角發揮機會比其他劇多(諗落《金》,《火》,《珠》等都係)但係又多得唔過份,男角同時起重要作用,各人戲份complementary,無爭無搶個個恰如其分同時要妙語連珠一句緊接一句,一齊考考演技練練記性,就算我一般唔多鍾意嘅餘子明同韋家雄都妥當唔哽眼,連小小角色孻表叔(張漢斌演)都有趣可觀,幾位office ladies同護士亦唔弱,羅莽演嘅羅振強夠有代表性,李家鼎演嘅舅父當然叫人欣賞,又點少得靚鬚有型黃德斌演嘅楊浩然同Golden Billy陳豪演嘅簡明軒,不過好還好,呢次最catch我attention嘅係以下幾位:
周家怡/Selina ─ 見佢今次戲份比以前多咁多戥佢開心,樣貌不太出眾嘅女演員有自己獨特嘅位置係唔容易嘅事,演Selina(同之前其他)睇得出佢好用心出來效果亦好好
朱慧敏/Cathy ─ 雖然又係佢演開嘅美艷角色除咗身材冇咩唔同,但同樣戲份比以前多好多,角色誇張得來有微妙嘅情感變化,由驕傲巴閉到慢慢滲出善良一面都處理得好好
簡慕華/Macy ─ 多年平平穩穩,終於有大(啲嘅)角色喇!一直俾佢嘅氣質同faye一般樣貌吸引,唔知係唔係個樣淡定大方,好似成日被安排演人地唔鍾意佢佢又唔介意好想得通嘅角色,呢次/《畢打自己人》/《烈火雄心3》(最深刻)都係咁…〔響Facebook支持下佢啦〕
曹永廉/Frankie ─ 一向對曹永廉冇咩興趣甚至唔係幾鍾意,不過演開傻仔嘅演奸角往往有驚喜(re:郭晉安),佢呢個potential由《ID精英》開始睇到,角色分配真係好重要
最後講角色講演員當然唔少得蔡少芬/Yvonne/Janet Bin啦,唔洗講咁多,總之係好,好好!
整體
以上種種安排協調,成熟統一嘅畫面處理,成套劇鮮明嘅整體效果,相信多得戚其義,不過我太為周旭明嘅文字著迷加上對監製嘅角色太唔熟所以唔識多講.簡單舉幾個例當然又係近年最愛《金枝慾孽》同《火舞黃沙》,以電視劇來講畫面構圖真係高水準美感表現,加上古裝大家大族更見grand又elegant,《珠光寶氣》屬同一類;《天地豪情》,《創世紀》等時期我仲細印象較淺,只記得係好嘢,《先生貴性》都夠新鮮喇掛,係之後《妙手仁心Ⅲ》開始認得周旭明作風(我連睇《刑事情報科》都認得佢啲字咬字,不過因為嗰套嘅規模仲以為有人扮佢…原來有啲功力真係扮唔來)多咗留意周,再留意到呢對黃金拍檔.
有人話Janet Bin飛天好假,呢套劇cult成咁再假啲又如何,香港呢個地方有啲咩科技咩技術大家清楚,響呢個咁嘅地方都難得有兩位精英(連同台前幕後眾多人馬)肯為廣大觀眾拍非主流有思想有質素有情操嘅電視劇,未睇已經批評嘅你仲要求啲乜?
–
另外
呢度同好壞冇咩關係亦無啟示,只係留意到覺得幾得意:
─ 對Yvonne痴心一片仆心仆命不問回報嘅Frankie呢個角色似曾相識,記唔記得《珠光寶氣》嘅禾仔(王喜演)?而家重播《天地豪情》先記起雄仔(陳錦鴻演)又係咁,三個嘅對象都係蔡少芬!!!
─ 周家怡死纏黃德斌已經唔係第一次,大早《珠光寶氣》出現過~
Update: 《En attendant Godot》(Waiting for Godot)小參考


text:
上週五( 14日)下晝, Fiona約咗 3個女性朋友一齊行置地, 3個女仔已經一個墟, 4個女人走埋一齊,全程雞啄唔斷,而 Fiona嘅笑聲更嘈到上一層嘅途人都聽到.
FBI
黐女避緋聞 薛凱琪中環齋行
唔經唔覺已經 32歲嘅薛凱琪( Fiona),出道 10年以來,一直緋聞不斷,無論男或女,黑人或黃種人,黐埋阿 Fi身都會傳緋聞,最新一單就係傳出佢同貌似阮經天嘅圈外男性朋友秘遊柏林.不過上週五( 14日),阿 Fi出席活動時就向住記者好決絕話:「我哋一世都唔會鍾意大家,佢一世唔會鍾意我,可能大家都心急,想我有情人陪.」講到好似發誓咁滯.
為咗避緋聞,最近阿 Fi惟有黐住班女性朋友出街,上週五( 14日)阿 Fi出席完活動後, FBI喺中環置地廣場撞到阿 Fi同 3個女性友人一齊行街,其中一個仲係阿 Fi嘅 TB助手 Van.當日一行 4條 queen橫掃 TOD’ S同 Harvey Nichols內多間名店,不過阿 Fi入親每間鋪頭都係齋試唔買,其間不斷同班 friend雞啄唔斷咁講笑,笑聲仲嘈到隔兩間鋪都聽到,搞搞震冇幫襯! FBI就咁睇,其實發生喺阿 Fi嘅例子,唔好以為同女仔行街就可以避到緋聞, Fiona亦有傳過有同性密友㗎,如果以為同男仔絕緣就避到,呢招阿 Fi就唔 work喇!


text:
《娛樂百分百》唔係集集都由小豬主持,難得龐景峰做嘉賓,就算忙緊宣傳新碟嘅小豬都要返嚟啦! 全知言 小豬勁讚 龐景峰捐通告費做善事 郭秀雲和錢小豪之子龐景峰進軍歌壇,近月頻頻做宣傳.日前龐景峰喺美國錄音後,即趕過台灣,上小豬羅志祥主 ...
《娛樂百分百》唔係集集都由小豬主持,難得龐景峰做嘉賓,就算忙緊宣傳新碟嘅小豬都要返嚟 全知言 小豬勁讚 龐景峰捐通告費做善事 郭秀雲和錢小豪之子龐景峰進軍歌壇,近月頻頻做宣傳.日前龐景峰喺美國錄音後,即趕過台灣,上小豬羅志祥主 ...
《娛樂百分百》唔係集集都由小豬主持,難得龐景峰做嘉賓,就算忙緊宣傳新碟嘅小豬都要返嚟
全知言
小豬勁讚 龐景峰捐通告費做善事
郭秀雲和錢小豪之子龐景峰進軍歌壇,近月頻頻做宣傳.日前龐景峰喺美國錄音後,即趕過台灣,上小豬羅志祥主持嘅《娛樂百分百》做嘉賓,龐景峰仲要挑戰出名跳得嘅小豬,可能有老竇基因,連小豬都讚龐景峰身手唔錯!龐景峰仲話會捐咗今次上節目嘅通告費,真乖仔!
台灣之行除咗上小豬節目之外,原來龐景峰仲見咗幾位台灣金像獎導演,不過幾時有得睇佢演出時,龐景峰就話:「無咁快,我仲係新人,今次只係同導演見面認識啫!」新人謙虛啲無死錯人嘅!
除咗上《娛樂百分百》,景峰仲上咗納豆同 LuLu主持的《完全娛樂》,佢仲帶咗唔少 postcard過台灣送俾主持,等人記實佢個靚仔樣嘛!
原來龐景峰會將今次喺台灣上節目嘅通告費捐晒出去做慈善,雖然唔多,但都好有心!


text:
我地又飛喇,今次係我地一家三口第一次單拖去旅行.一早起身搭的士去到機場,順利 check in 後過咗海關就去食早餐,食完早餐行咗一陣就上機喇!由於洛洛仲未過10kg,我之前照舊 reserve 個 bb 籃俾佢,其實唔多夠長瞓架,不過佢又瞓得幾舒服喎!話咁快就到咗關西國際機場喇.
落機過關攞行李後,匆匆忙忙上咗南海電鉄去難波,唔記得去 JR reserve 定嵯峨野小火車嘅車票,搞到京都嗰日行程亂曬,真失敗!話說半個鐘多d就到咗難波,我哋今明兩晚酒店就住位於難波駅上嘅南海大阪酒店,所以我哋 check in 咗放低行李先再出去.酒店房好大,張床係 king size bed ,浴室廁所亦唔係塑膠啤嚟嗰隻,整體感覺唔錯.
放好行李出發,先去本町 Akachan 買尿片奶粉食物俾洛洛呢幾日用,路過見到四天王拉麵,食飽再去心齋橋行街,行咗 Gap,Loft 同Tokyu Hands 等舖頭,再沿路行番難波,雖然一路行都好多野睇,好似好快行完,但行完其實都幾攰,返到酒店稍稍休息開始有d肚餓,又再出發揾食.
今餐去居酒屋食,d嘢都幾好味,不過都頗貴,兩個人都要成 8仟円落樓(我哋有飲啤酒同 sake),食完再去便利店買雪糕做甜品,再返歸休息嘞!


text:
2016年8月4日 星期四
海底奇兵2之其實明唔明?
BB豆豬出世前,艾菲已經不停同自己講,幾忙都要盡量抽時間同燒腩仔拍拖,等佢做咗哥哥仍然可以有獨霸媽媽嘅時光,奈何艾菲平日自己一湊二,要同燒腩仔拍拖又談何容易,咁啱早兩星期米高請咗全日假來陪燒腩仔去做物理治療,艾菲見樓下戲院早場《海底奇兵2》嘅時間啱啱好,可以餵完BB豆豬即出發,再睇完返上樓同佢沖涼加餵第二餐奶先去物理治療,就情商米高朝早幫手睇住BB豆豬一陣來成全我哋(其實都只係陪佢一齊大覺瞓之嘛).
有過上次《功夫熊貓》嘅經驗,艾菲今次專登買定《海底奇兵》隻DVD返來,畀燒腩仔睇咗兩次,仲要佢嘗試講返戲情出來,make sure佢係知道第一集講咩同認得D主角,先應承帶佢去睇,點知一開場播《冰河世紀》同《麥兜.飯寶奇兵》嘅trailer,佢又係咁喊驚(連麥兜都驚?),艾菲只好叫佢驚就合埋眼唔好睇.
跟住到開場,無做功課嘅艾菲一心諗住個故事好似第一集咁簡單,睇落先知會不停時空穿梭講返多莉細個嘅情景,然後專注力其差嘅燒腩仔,應該都唔係睇得好明,所以全程不停喺側邊喊驚喊凍喊痕,煩到艾菲要用盡方法安撫佢,先終於睇得完成套戲,兼坐到完晒場聽晒歌睇埋最後嘅一幕(好彩朋友事前提醒,因為職員開晒燈D人以為無嘢睇走晒,無乜人知道要留底睇到最尾).
不過當你以為佢睇唔明嘅時候,到散場行出戲院時傾偈,佢又講得出部分情節㗎喎,例如講到多莉叫阿亨做七爪魚,多莉同莎莎妹喺水管傾偈,多莉媽媽最鐘意紫色貝殼,同八爪魚有三個心臟之類,接收能力比艾菲想像中高.
仲從此愛上一切海底奇兵嘅產品,每次行街見到一定拉艾菲埋去睇兼嘈住話想要,忘形到連至愛嘅McQueen產品都望唔到,但實際型嘅艾菲當然唔會亂買無謂嘢,唯獨呢幅無意中喺HMV見到嘅立體砌圖,見幾靚又可以訓練到佢專注力,重點係一D都唔貴($35一盒咋﹗),同另一本有埋故事內容嘅填色冊,先入到艾菲家門.
訂閱: 張貼留言 (Atom)


text:
May 3, 2016 (Tuesday)
Jayden 6y2w6d
Jaylen 1y2w6d
平淡的一天.
對我來講愛上咗攝影有幾個好處,
其中最大嘅好處就係我可以用相片記低日常生活嘅大小事情,
留返一個珍貴嘅回憶俾自己,
哈哈,等小兄弟可以搵返可以係相片入面搵返自己成長嘅線索.
記得Jayden未出世之前,
我同K Baba講:不如我哋第日都應日都同BB影一幅相囉.
就係咁講一講,
舉起相機影相就變成左我嘅一個習慣,
習慣咗每日都會舉起相機幫Jayden影相.
直到粒粒出晒嚟都係咁影,
影影影,就係咁影咗六年幾.
我好慶幸我自己有呢個習慣,
因為小朋友比我想像中大得快,
相片為Jayden同粒粒留咗好多寶貴嘅生活記錄.
例如第一次兩兄弟手拖手,
第一次兩兄弟一齊沖涼,
第一次兩兄弟一齊瞓覺,好多好多...
哈哈,做咗兩兄弟嘅攝影師六年有多,
相比起以前,我影相嘅時候更加得心應手,
知道有啲角度影出嚟嘅效果一定會好肉酸,
知道有啲燈光一定會唔靚,
知道有啲位置影小朋友一定會認得比較樣衰,
而家影得多,比較容易掌握佢兩兄弟嘅動態(心情?).
雖然相片係要來記錄生活時嘅程況,
唔需要太過造作,
但係有啲'可以預期'嘅樣衰嘅畫面,我都會盡量避免.
發癲,流眼淚流鼻涕嘅時候,
我都會忍唔住影相,
但係只會影一張半張,絕對唔會影得多,
我比較鍾意影Jayden同粒粒笑或者玩緊嗰個樣.
其實一歲幾嘅BB究竟諗啲乜嘅呢?
究竟粒粒望住塊麵包喺度諗乜嘢呢?
影影影,咁應到幾時好呢?
影到兩兄弟拒絕我啦.
我諗Jayden已經將每日影相當成一個習慣,
而家六歲幾嘅佢,
間唔中會同我講:你今日你同我影相呀!
只要佢兩年來唔拒絕我,我會一直影落去.
自從粒粒出咗世之後,
Jayden多咗冇影相嘅日子,
我諗,一個月有一日之兩日我係唔得閑同Jayden影相嘅.


text:
星期五朝早同事出街開會無咩人係度, 咁我就拎部相機出黎影下, 之後同事比左三粒金莎我食左一粒, 一粒請人食, 以家淨返一粒
星期一個日有兩位同事去完韓國返黎啦, 雖然佢地同時間返黎, 但佢地係分開去架, 下晝3點幾同事打落黎叫我上去食士多啤梨, 佢買左一盒怕唔夠分所以叫左我同另一位上去, 佢每年都會去韓國滑雪架, d士多啤梨真係好正, 又甜又大粒喎
星期日我同Pong屋企人, 一行6人早7點幾坐巴士去東涌廷慶寺, 呵呵!!!妹妹都係第一次坐車車咋
下個月14號又要去飲啦, 今次係Pong嘅舊同學, Pong又係兄弟之一, 因為佢地有時d聚會我都會一齊出席, 都算係朋友, 嘻嘻
佢地終於結束8年長跑啦, 步向佢地另一個人生階段啦
恭喜晒!!!!
就係尼位朋友仔剛好同梁靜茹演唱會撞期啦....
昨晚Pong要同佢d同事食飯, 所以我就返左青衣, 其實我都唔知佢認唔認得我, 因為我入門口時同佢野佢都對住我笑
聽阿媽講星期五個日佢塊面生左好多粒粒, 之後入左醫院住左一日, 好慘慘, 家姐仲陪左佢成晚添
明天就係情人節2月14號啦, 咁岩我同事明天結婚, 所以夜晚我要去飲, 不過我都訂左飛睇11點幾, 雖然夜左d, 但係第日唔洗返工嘛
本來諗住元宵個日拆利是, 點知一直都唔得閒, 昨日終於都拆左啦, 好多利是封都好靚架, 我仲keep起左d整整齊齊嘅等有飲宴嘅時候封返比人, 都算環保啦
昨日訂左梁靜茹3月14號嘅演唱會飛, 點知Pong個朋友又係3月14號結婚, 佢仲要做兄弟, 唉!!!以家我好唔開心, 好煩, 都唔知點好
其實由上年年頭開始話去台灣, 去到以家都仲未去到, 上個禮拜Pong話過左復活節之後應該會得閒d啦, 希望今次真係可以去啦, 我都已經成兩年去無旅行玩下啦
今日又返左屋企啦, 目的梗係探個舊大蕃薯啦, 佢又肥左啦家姐話我之前買個d 80size嘅褲仔已經唔岩著啦, 不過小朋友真係肥d先可愛嘅
終於都放完個悠長假期啦, 晚晚習慣兩三點瞓覺, 昨晚雖然12點幾上床, 但碌左成粒幾鐘先瞓得著, 今朝起身梗係辛苦啦, 返到公司梗係周圍同人講恭喜發財, 同埋嬴多d啦, 成日係度放蚊, 無咩心情做野, 好眼瞓呀, 我諗我個黑眼圈又大左啦


text:
前幾日咪預告咗我會上堂學嘢嘅,其實係去咗煤氣中心度學整印尼食品呀!今次係我人生中第一堂烹飪課,覺得好好玩,好新鮮,學完又有得食,幾好呀!咁今次有呢個機會,我又要多謝好友 Louisa 喇,因為係佢出錢請我上課 o架!
雖然今次係我第一次上課,但係對課程嘅導師就一啲都唔陌生,皆因之前我同導師都已經成日喺個 blog 度傾偈 o架喇,佢係邊個,咪就係好多人都識嘅 Rachel Yau 囉!如果有睇開我個 blog 嘅 blog 友都應該見到「我的 blog友」一欄都加咗佢個 blog 條 link 落去.
好啦,言歸正傳,今次個課堂都好趕,好緊湊呀,事關要喺兩個鐘頭內學整 3 個食品,包括印尼糯米雞,印尼沙爹雞同椰汁班蘭糕.一入到中心,個環境已經一啲都唔陌生,因為喺電視成日都見到蘇施黃同 Jacky Yu 喺度教煮餸嘛,見埋 Rachel 就更加份外 "親切",唔似以前去學嘢咁面對唔熟嘅學習環境同唔識嘅老師.不過當我見到其中一樣嘢時我就有啲標汗,都幾驚,就係果把傳統嘅中式菜刀喇!我喺屋企係用西式廚刀,即刻尖尖長長果隻呢!因為比較輕身,同埋望落無咁恐怖;而傳統嘅中式菜刀一向喺我心目中都係好重,好利,專係啲街市佬,癲佬揸住嚟 "斬人" 果隻,所以真係有啲驚 o架!!不過死就死啦,學 blog 友阿 Yen 話齋,都係要豁出去 o架啦!
個印尼糯米雞同印尼沙爹雞係實習食品,即係可以落手落腳煮,但個椰汁班蘭糕就淨係睇 Rachel 示範,不過我哋都有得試食 Rachel 整果個o架!
呢個就係色,香,味俱全嘅椰汁班蘭糕喇,係咪好靚呢,仲好好食 o添,煙煙韌韌,好香班蘭味同椰子味,正!咁啱之前我又買定個 6 吋方形 mousse 圈,諗住要嚟整 brownie,依家又可以用埋嚟整呢個椰汁班蘭糕啦,遲啲有時間我一定會整,因為真係好好食,唔知心急嘅 Louisa 等唔等埋我同佢一齊整呢?我諗佢多數都等唔切 o架喇,實會自己整先! 跟住就係學整印尼糯米雞同印尼沙爹雞,整個沙爹雞時我又要 "豁多次出去",因為平時喺屋企處理啲生肉時,我一定會戴手套,一來怕污糟,怕整到成手 "肥淋淋",一陣味;二來因為我皮膚太乾,長期都會爆拆,怕會被生肉細菌感染之餘,之後要用洗潔精洗手時就越洗越乾,惡性循環,不過依家學嘢就無得再做 "少爺",唯有再次 "死就死,豁出去啦"!
呢個就係色,香,味俱全嘅椰汁班蘭糕喇,係咪好靚呢,仲好好食 o添,煙煙韌韌,好香班蘭味同椰子味,正!咁啱之前我又買定個 6 吋方形 mousse 圈,諗住要嚟整 brownie,依家又可以用埋嚟整呢個椰汁班蘭糕啦,遲啲有時間我一定會整,因為真係好好食,唔知心急嘅 Louisa 等唔等埋我同佢一齊整呢?我諗佢多數都等唔切 o架喇,實會自己整先!
跟住就係學整印尼糯米雞同印尼沙爹雞,整個沙爹雞時我又要 "豁多次出去",因為平時喺屋企處理啲生肉時,我一定會戴手套,一來怕污糟,怕整到成手 "肥淋淋",一陣味;二來因為我皮膚太乾,長期都會爆拆,怕會被生肉細菌感染之餘,之後要用洗潔精洗手時就越洗越乾,惡性循環,不過依家學嘢就無得再做 "少爺",唯有再次 "死就死,豁出去啦"!
呢度啲沙爹雞串同沙爺醬係 Rachel 整嘅,老師整嘅,當然好味啦!
呢兩串就係我即時試做嘅,都 OK 好食喎,不過個沙爺醬就唔夠時間煮,所以就將啲材料拎咗返屋企慢慢整,今晚整好之後我就會影低張相,掟上嚟俾大家 "品評" o架啦!不過喺堂上睇 Rachel 整個沙爹醬,原來都唔難整喎,試食咗佢煮嘅沙爹醬,好正,好惹味,有些少似印尼沙律 Gado Gado 個花生醬咁味.
最後就到印尼糯米雞喇,又係因為時間關係,喺堂上只可以蒸好啲糯米同煮好個餡料,一樣都係將啲半製成品拎咗返屋企,聽日有時間先包埋佢,到時再俾大家睇吓啦!當然,即時就梗係有得試食 Rachel 嘅手勢啦,同樣咁好食,加上我不嬲都鍾意食糯米整嘅嘢,所以我諗我得閒有時間就會整嚟食 o架喇!
落咗堂之後,我同 Louisa 就梗係搵埋 Rachel 影番張相留念啦!
咁難得見到 Rachel,我呢個小 fans 就當然把握呢次機會,帶埋之前買落 Rachel 寫嘅《為您做甜品》俾佢簽名啦!最衰 Vanlily 無出書啦,如果唔係,上次約佢拎啲玻璃曲奇時又拎埋本書俾佢簽名.
Rachel 仲好好人,好有心思咁寫咗幾隻字俾我:"Happy cooking!" 煮嘢食真係幾開心 o架,Yeah!所以下禮拜一我又會好開心喇,因為又整嘢食囉!整咩?咁大家就拭目以待喇.
上完堂之後,我同 Louisa 就一齊返咗去佢屋企,正當我同 Arthur 上緊堂時, Louisa 就立即入廚房繼續完成埋堂上未整好嘅半製成品.整完出嚟都幾得 o架!之後我就幫佢擺到靚靚嚟影相,你哋睇,係咪好得呢! Louisa 話我將啲食物全部放哂喺塊蕉葉上面好 gimmick 喎!
P.S. 當 Louisa 煮完個沙爹醬時,佢就同我講:「哎,我哋唔記得拎埋啲沙薑粉同芫荽粉返嚟呀!」我哋兩個食過個醬之後,都發現個味道真係差咁啲,事關沙薑粉個味好濃,好搶嘛!點解我哋咁失策 o架!


text:
爆 Like王
「亞視王子」蔡國威:唔介意拖糧 用我份糧救其他同事
嚟到 15年,但亞視連上年 11月份糧都只係出咗一半,雖然有員工頂唔住離職,不過喺亞視做咗 20年,有「六合彩王子」之稱嘅蔡國威,就話呢刻一定唔跳船.仲死忠話拖佢三個月糧都會繼續做,就算攞佢份糧出畀其他人都冇所謂,因為佢好想亞視撐得住,他說:「我覺得低處冇得再低㗎喇,即係已經見到底喇,係希望回彈嗰下!」
F:點解亞視成日出現例如台慶掟壽包呢啲核突事?
蔡:我當日都喺台上面,我嗰一刻其實都有質疑過,我會覺得原先安排咗嘅嘢,要做呢個動作,咁預設嘅畫面應該有好多人喺個場度,如果你咁做啲人會好開心.但當日喺台上我嗰刻會諗呢個動作係咪應該 cut咗佢呢?但冇人通知我哋.咁有啲演員比較新啲,佢哋控制唔到,貪得意咁咪走去掟囉.咁就形成咗呢個畫面,如果嗰刻通知到所有藝人,喂!你哋唔好掟,就可能冇呢件事發生.
F:亞視欠你 3個月糧,你仍堅守?
蔡:如果公司好坦白話爭你 3個月糧, 3個月後我一定可以有新股東,可以出番糧畀你,跟住繼續好暢順可以有新嘅製作,我可以同佢捱.
甚至如果我冇得出,其他同事有,又覺得用我份糧救得到其他同事,我唔介意冇,但要係一個好短的時間.
F:你會點形容𠵱家嘅亞視?
蔡:我會形容係谷底之中的谷底㗎喇,但求佢極地反彈囉.我覺得低處冇得再低㗎喇.即係已經見到底喇,係希望回彈嗰下!
F:好多舊同事過咗大台都紅咗,你點解唔去呢?
蔡:我諗係本身性格問題,我係一個比較安穩嘅人.我唔係一個跳嚟跳去周圍試嘅人.呢個係由細到大嘅性格,一來又好似冇咩人特別問過我需唔需要過友台啦,冇咩人 contact我啦.可能我有一個比較 icon啲嘅節目啦,即係隔籬台成日都話我哋好大浸我哋嘅味,要洗底,要一段好長嘅時間.
F:又有好多人想亞視執咗佢!你有咩感覺?
蔡:其實都有啲唔開心,惡搞始終係唔好嘅嘢,唔係佢哋簡單一句執咗佢啦,就係咁簡單.有好多人誤解,你亞洲電視成日都重播,又冇製作,乜都冇,不如你執咗佢啦.你啲人又冇用,你啲藝員又係冇用嘅,如果係嘅話隔離台一早挖咗你啦.
我好想話畀佢哋聽其實唔係咁,亞洲電視嘅所有員工包括台前幕後,其實好專業同好精英㗎.
F:有冇人話你愚忠?
蔡:有好多人咁同我講過㗎!我自己唔係咁睇囉,始終我係收緊佢人工啦,你唔好講拖糧先啦,咁多年以嚟都係佢出糧畀我,咁多年嚟亞視畀機會我,如果你要我同呢間公司共渡難關一齊去解決問題的話!我覺得呢個係絕對需要,絕對唔係叫愚忠囉.


text:
好耐無見呀,實在太忙碌了,加上上個排放假到新年,真係無時間update呀! 我地一家係呢度祝各位有個健康快樂既2015啦!
講番聖誕節個日,我地呢度所有鋪頭都關門,所以想出街係無可能了. 本來朝早打算同親戚飲茶,老公吾想出門,就得我同亞媽兩個湊住兩個出去,點知假期實在太多人,有排等,我又揹住妹妹,亞媽推Hannah, 而咁岩個D時間 Hannah又肚餓,真係大人等得小朋友吾等得呀,我地唯有走啦,唉,最慘係我揹住成20磅人仔,真係腰都斷,所以我決定以後都吾做埋呢D野,推佢無咁嬲!anyway, 返到屋企後,我地就決定同兩個小朋友去玩,玩咩? 咪就係去溜冰囉,嘻嘻! 想當年,我都有係太古城學過花式溜冰架,不過而家人老左,骨頭都硬,真係企到已經偷笑呀! 當然啦,呢個咁難既任務,就梗係無妹妹份啦,我地就只可以叫亞媽睇住亞妹,我地就同Hannah去溜冰. 我開始時都驚佢會跌呀整親呀,簡直10萬個吾放心,點知換上鞋時,佢又企得穩又行到wor...我都有D驚喜,之後入到溜冰場,當然要扶住先啦,我其實都未適應到,始終真係多年無玩過呀,好彩老公同我地一齊去,大家就拉住佢一齊溜左陣,雖然佢都係比我地拉多,但佢又好似中意咁,嘻嘻,好搞笑呀! 希望我地下次再有機會去啦! 可能個日聖誕節,所以吾算得上好多人(因為個個都係屋企做節),不過我地就有一個難忘經歷呀!


text:
抱歉要我老豆用一個豬肉榮的look來拎起條裙比我影相.
今次整呢條裙真係令我又哭又笑﹗
下面紫色蝴蝶結粗腰帶係原裝設計黎,我早前o係廣州試過類似款覺得ok,再o係淘寶訂左一條返的睇下質素.
原裝係
白色鍛面,約4吋闊紫色腰帶和蝴蝶結
我加了錢改為
米白色緞面,4cm闊桃紅色腰帶和改細一倍蝴蝶結
我總共5位姊妹.訂左一條米白色桃紅腰帶做trial,發現
個4吋腰帶真係闊到好似腰封咁,所以改成4cm,而個桃紅色唔係我想要果種,所以再改.
結果第二批返黎呢d好好,就係下第一條.不過好on居的係,我訂4條裙,佢冇按我要求做細到個蝴蝶,同埋其中有一條佢冇啦啦做左紫色粗腰帶.
點解會咁架?有冇人可以解釋我知?錯得好出奇﹗我收到果時忍唔住shxt左一聲﹗
又再同佢deal 一deal,原先諗住send 返過去叫佢改,算啦﹗send 黎send 去大家都洗錢.
再次叫佢淨做個腰帶同蝴蝶結比我,我自己改好過﹗
真的有啲不高興﹗因為我都已經加錢訂造,咁樣都可以錯﹗好在佢都好爽快咁話幫我整返d蝴蝶.
算算算﹗嬲都冇用,因為呢間佢做出黎啲手工真係仲好過香港訂造,條拉鍊都好堅固,size又準,比起我o係廣州試果條的布料仲厚d.
攪咁多野計返做香港錢都係110蚊一條以下,仲想點?
ps其實如果唔係咁多要求,買現貨白色裙紫色腰帶未計運費都係65蚊人仔一條,有咁的質素,真係好值.
以下係姊妹試著,我唔小心寫大左佢腰圍,攪到有少少鬆,但係上圍真係好fit.


text:
( 27-jul-2009 mon )
落雨天陰陰 + 唔夠瞓 + 星期一 真係好痛苦啊
我幾趕都好 都會去食早餐 雖然係趕 但總好過番菇場食 一個人坐喺自己位食早餐 感覺好悶啊 同埋番到菇場已經有 d 同事開緊工 我食早餐都唔好意思啦 咁倒不如出去食 遲小小番好過呀
今日媽咪煲咗北芪淮山圓肉杞子山斑魚湯 所以同埋里奧大人又去美心皇宮飲茶喇 飲湯飲到飽 唔想食 叫咗一個餐 ( 2款點心 + 雪菜火鴨燜米 ) 呢個燜米好好味 濕濕地咁 如果自己可以整到咁就發達喇
今晚放工又可以同里奧大人齊搭車番屋企 雖然成日見 但我都覺得好開心啊
是日懶餐 - 蜜糖豬扒 + 涼拌皮蛋 + 菜心 + 蕃茄湯米線
蜜糖豬扒 - 醃咗一晚嘅豬扒 煎香再掃蜜糖 超正呀 呢次係我第一次煮到 d 豬扒唔 " 鞋 " 架咋 唔知係咪因為醃嘅時候落多咗生粉呢 噢
涼拌皮蛋 - 好想食皮蛋 但無尖椒 所以用蒜蓉 + 蔥花 再加麻油 味道都唔錯丫 不過隻皮蛋有 d 怪啊
菜心 - 尋晚食剩半斤嘅菜心 用薑蔥落拌黎食 真係好好味架 好過食蠔油 又貴又無益
蕃茄湯米線 - 雖然都係即食制品 但感覺好健康咁啊
唉 我真係辛苦命 如果屋企有嘢未做呢 我會成日 " 籮籮攣 " 咁 好想快 d 搞掂 同埋唔鍾意做 d 唔做 d 咁 所以呢 尋晚洗完碗就抹地 沖完涼再熨衫 真係有 d 虛脫呀 但唔做又唔安樂喎
做完舒服哂 個人都開心 d 呀 所以食我最鍾意嘅薄荷古古力雪糕黎獎勵自己呀


text:
( 18-mar-2010 thu )
呢朝又好似好大霧咁 真係令人無乜心機呢 雖然我怕熱 但我都意有陽光 人都精神 d 架 同埋感覺周圍無咁多菌咁呢 ~
幾辛苦先等到 Lunch Time 呀 不過無乜胃口 所以買腸粉算 lu ~
今日有人請食 tea 係中大獎果位同事 點知要 5:25 pm 先有得食 好在我叫 Blueberry Cheese Cake 好快可以食完 不過食完個肚超唔舒服呀 ~
又再幾經辛苦先番到屋企附近超市呀 本來諗住買雞柳脆肉瓜整炒飯 不過個肚陰陰痛 都無乜心機整咁多嘢 求其買燒鴨 + 菠菜算喇 好過唔煮丫 雖然唔係煮 d 乜好嘢 ~
是日懶餐 - 燒鴨 ( 外賣 ) + 菠菜 + 燕麥炒飯
燒鴨 ( 外賣 ) - 平時最唔鍾意里奧大人食燒味飯 所以呢 佢番黎一見到 d 燒鴨就陰陰濕濕笑住話 : 咁同大家樂 d 燒味飯有乜分別 唔好煮嘛 出去仲方便 我無話可說啦 唯有笑笑口唔鬼理佢 又佢發 up 瘋 其實我好想食燒鴨好耐啦 上次唔靚之嘛 點知一食落口就叫哂救命 好鬼羶呀 點解架 我至愛食燒鴨架 依家諗起都有 d 驚呀 ~
菠菜 - $10 / 2 pack 依家覺得菠菜幾好食 好爽口咁呢 ~
燕麥炒飯 - 加埋薑粒同魚露一齊炒真係好好味喎 ~


text:
帶子刺身 - 500 g 大約 11 隻左右 仲有 12 隻未食呢
size 有匙更咁大隻架
都厚身 夾起上黎係聚手架 所以家姐話要原隻食 唔切片 食到佢幾滿足呀 哈 不過之後佢話超勁飽囉
三文魚刺身 - 一磅 都算厚切 都幾新鮮
越南虎蝦刺身 - $38 包 我買咗 2 包 呢度係大半包咋 我拻第 1 隻蝦殼嘅時候覺得好易拻 幾鬼開心 再拻就原來好難架 痴住哂 所以有 d 甩皮甩骨囉 佢 d 蝦籽係綠色 我未見過咁架 所以好驚 唔要 d 籽
KFC 二人套餐 $55 - 派嘅 coupon 黎架 其實我唔知原價幾錢 但都抵啦
2 件雞胸 + 2件雞膇 + 新汁蘑菇飯 ( 細 ) + 雞皇飯 ( 細 ) + 薯格
d 飯好難食 林 pat pat 我講緊係佢嘅白飯
( 3-NOV-2013 SUN )
今朝 9 點醒咗去廁所 見里奧大人唔喺身邊 仲以為佢又睇劇 原來佢 8 點幾醒咗 上網睇手機資料 不過我去完廁所都入房瞓多陣 佢又話瞓 ~
不過 10 點要起身食早餐喇 我 12 點要去拎刺身嘛 ~
食完早餐 我去惠康買 wasabi 同魚生豉油 之後忍唔住又買埋出前一丁 仲係 $27/9 包再 95折 加埋今日 enjoy 卡 95 折 所以真係好難忍手唔買囉 不過買 9 包算喇 因為加加埋埋已經有 27 包 仲有之前買咗 d 印尼撈麵同超力米 真係夠架喇 ~
番到屋企沖埋涼 抖陣就去拎刺身 係之前團購架 因為好抵 但唔知好唔好食架 博一博呢 好感恩今日有得拎 因為星期日係唔送架 今日係特別加開架咋 所以要去九龍塘站交收囉 約好 12 點 不過佢遲咗 10 分鐘 ~
帶子刺身 - 500g ( $168)
我買 1kg ( $336 )
三文魚刺身一磅 $98
好熱呀 番到屋企放哂入雪柜 又要沖多次涼喇 仲要開埋冷氣添呀 ~
今晚真係唔洗煮 所以盡情睇哂 d 飲食男女 一口氣睇咗 5 本 勁呀 ~
2 點半出去食 tea 食完番屋企 lu 里奧大人又做公司嘢 我又再睇飲食男女 差唔多 5 點就飲湯 我就燉肉汁 不過依家有電子燉盅真係好方便 今次真係好在問里奧大人點用 我居然無加水就開制呀 係里奧大人同我講做咩唔加水 我先記得要加水咋 ~
今晚家姐黎食刺身 老實講 家姐唔黎食 我唔會團購囉 因為我同里奧大人食唔到咁多 咁佢話 7 點 45 分左右會到我屋企 咁我 7 點 15 分就同里奧大人去買 KFC 好在早落黎咋 排咗 20 分鐘先買到呀 因為好多人買咗團購 所以咁多人囉 ~
里奧大人去買啤酒 咁我番到屋企先喇 要預備 d 刺身 咁佢地一上到黎就可以食呢 ~
我真係諗住食外賣嘢唔駛洗嘢 不過唔係囉 點都要 3 個碗 3 對筷子 我又想賣相好 d 將 d 刺身放喺碟 咁仲有用黎解凍 d 盒呢 咁都要洗 9 樣嘢 唉 ~
家姐要里奧大人幫手將手指 d 歌 download 落手機度 咁啱晴晴 daddy 又 whatsapp 我地 始終 whatsapp 方便過 skype 嘛 但好奇怪 我 add 佢又得 但里奧大人 add 佢又唔得 搞咗好耐啦 之後終於 add 到 家姐 d 歌又 download 埋 原來已經 10 點 家姐都要走喇 ~
我就即沖涼喇 之後睇陣電視 11 點瞓喇 ~
上海小籠包 - 勁想食好耐啦 所以覺得好味呀
四川口水雞 - 都係勁想食呀 但好辣 woo
宮保雞丁 - 里奧大人話等埋 3 姑奶先再叫其他 我話佢實叫宮保雞丁 果然不出我所料 呵呵 不過我只食咗 d 腰果
錦鹵炸雲吞 - 里奧大人話我鍾意食香口嘢喎 所以特登叫比我喎 係咪架
糖醋魚柳 - ok 啦 呢餐太多肉 所以我食咗一嚿仔咋
叉子燒餅配榨菜肉末 - 我完全無食添呀 因為可能頭先太口渴 飲咗 3 杯茶 2 杯水 飽鬼哂 哈
榨菜肉末都好多 又抵食喎 不過當然食唔哂啦 佢地已經塞咗好多喺叉子入面 但都剩番半碟 所以我就打包拎番屋企喇
( 2-NOV-2013 SAT )
今朝 8 點起身 meme 犘犘又滾埋中藥 差唔多 8 點 35 分出門口 不過唔理 lu 今日大粒全部唔番 遲小小都無咩問題 ~
早餐食芝腿治 其實我鍾意星期六食麵餐架 感覺唔同平時咁嘛 但飲完杯中藥真係食唔落個麵 但假期就可以 因為瞓得夠嘛 ~
番到菇場諗住當去網吧咁勁上網啦 點知居然超多急嘢做 嗚 做到 12 點半呀 忙到連外套都唔記得着 凍鬼到呢 不過有嘢做又好似過番正常生活咁 可能呢幾日成日狂上網 有 d 驚咁呢 哈哈 ~
放工即走喇 因為里奧大人同大姑奶飲茶 不過佢地 12 點已經飲緊 里奧大人話大姑奶想見一見我喎 咁我去到剔點心 想食嘅嘢同佢地食咗嘅嘢一樣 無理由重覆食家嘛 咁酒樓又勁凍 咁我話唔食喇 同埋最緊要係未餓嘛 所以最後都埋單走人 ~
之後叫里奧大人陪我去拎麵包機 又唔係好重咋噃 同 Panasonic 差好遠 Pan 果部成 8 kg 真係真材實料 不過算啦 我部都唔弱架 JNC 哈哈 我可能玩幾次唔玩家嘛 所以唔會買貴嘢囉 ~
里奧大人想去北角買 cream 咁就去啦 坐 619 都好方便 唉 坐坐下聞到 d 盅頭飯味 有 d 想嘔 我超勁怕 d 人喺車度食 d 咁大陣味嘅嘢 陣味困喺車廂係好臭架 有 d 人食魚肉燒賣同麥記 d 味仲勁 點知食飯果個人原來喺坐我前面 佢最勁係飲埋例湯 其實飲湯仲危險啦 架車一 chok 成碗湯就倒落塊臉到家嘛 之後落車問里奧大人問唔問到有人食飯 佢話就係聞到陣味所以醒咗 ~
好 去到新都城百貨就即入貨喇 買到可以做會員 最勁係做埋新都城百貨會員 我完全無諗個會喺呢 d 舊式百貨公司買到嘢呢 ~
Day Cream & Night Cream ( $258/pk ) - 防敏感 + 防縐 勁啱我
Face Lotion ( $78/支 ) - 買咗 3 支 里奧大人搽架咋 佢之前搽咗幾次 話縐紋好似小咗咁呀
Hand Lotion ( $68/支) - 買 1 支先 因為佢話 Body Lotion 都可以搽手 1 大支抵用喎
Lanolin Cream ( $68/罌 ) - 我覺得呢隻超好用 潤得黎又唔立痴痴 一年四季都啱用
Body Lotion ( $68/支 特價 ) - 原價 $98 今日特價 $68 所以買支黎試下
之後再去買線衫外套 又做特價 $199/2件咋 超抵 質地又好 之後里奧大人話要食嘢 驚我餓喎 其實佢自己餓 因為已經 3 點幾呢 佢話我買嘢真係買到唔知餓 呵呵 ~
又食到越南嘢喇 仲要有下午茶餐 同埋份量唔細喎 有驚喜 ~
春卷 - 都 ok 架
香茅牛肉撈濛 - 餐轉 $3 不過我實在太想食 d 醋 所以一定轉呢 但唔夠凍 唔係仲好食
香茅牛肉湯河 - 里奧大人話 d 牛肉口感好怪 話好似落鬆肉粉咁 講講下又好似係 嚇到我之後唔想食呀
凍珍珠奶茶 - 加 $8 珍珠都好煙韌 不過呢間嘢超勁小家 我話要小冰 一擺上枱都嚇一嚇 駛唔駛連茶都小埋呀 其實之前有間都係要小冰又係茶都小埋 以前點會咁架 果小小茶值妳幾多錢呀 ?! 好在我無唔舒服咋 如果咁啱里奧大人行開咗 番到黎見到杯嘢小咗 一定以為我偷飲添呀
食飽有氣有力 同里奧大人去咗附近行下 成條街感覺好似去咗深水埗唔知咩街咁 不過無嘢啱買 ~
一場黎到 又行埋華豐百貨 其實我好鍾意行呢 d 舊百貨公司架 因為 d 嘢真係好懷舊下 同埋 d 傢俱超級靚 不過閒閒地都 1 萬幾千呢 ~
又買到筍嘢喇 就係買咗 2 件衫比媽咪 又抵喎 原價 $268 之後半價 之後仲搞笑 因為有個婆婆又買 2 件嘛 所以個 sales 話如果買 2 件 就 $90 一件 真係超抵 質料又舒服 ~
我買衫嘅時候 里奧大人自己都買咗褲仔 因為係公價 所以邊到買都一樣 買完再去番新都城百貨 估唔到喺 Milan 買到對 boots 半價 $399 里奧大人買到對鞋 半價 $388 實在太開心喇 咩都半價 ~
真係走喇 經過美味棧 我就買咗 3 pack 榨菜同菜甫 ( $28/3 pack ) 同 3 罐午餐肉 ( $29/3 pack ) 里奧大人話每停低一個地方都買到嘢 呵呵 咁特價咪買囉 同埋上次試過佢嘅榨菜都好味 我好驚喺南貨舖一大嚿果 d 榨菜 又唔冚實 有烏蠅飛黎飛去 好烏糟咁呢 ~
搭地鐵去將軍澳 因為今晚同 3 姑奶去 Popcorn 翡翠小籠包拉麵食嘢 完全估唔到啦 仲諗住海港添 真係好驚喜呀 哈 ~
6 點去到 食到 8 點 之後上姑奶屋企坐陣 佢比雪糕機我地 又比咗成疊惠康同聖安娜 coupon 比我 真係發達喇 不過佢就黎搬屋 佢唔比我 好過佢唔見咗 咁佢要就問番我拎黎用仲好 ~
傾傾下計 feel 到有 d 嘢郁 原來係叻叻 嚇死人咩 @.@
我覺得呢張影到佢對眼好靚 ^^
串到呢 影咗十幾張啫 駛唔駛啤我呀 哈
之後仲擰埋臉添呀 衰
搭地鐵番屋企 番到屋企又煲中藥喇 之後沖涼休息 里奧大人又睇劇 我就上 youtube 聽歌 今晚聽蔡依琳嘅布拉格廣場 好聽到爆 聽咗起碼 50 次 哈 今晚又成點先瞓 ~
蒜蓉蒸龍蝦仔
酸梅麵豉蒸排骨
蒸石斑仔
炒菠菜
炒青瓜
蟠桃 / 柿
( 1-NOV-2013 FRI )
又 happy friday 喇 今日里奧大人唔駛上大陸 咁仲好啦 唔駛早 d 起身嘛 ~
早餐食奶油多 因為 lunch 出去食 所以唔可以食咁飽 ~
菇場唔忙 但整 lee 整 lu 都好快 lunch time ~
勁勁勁想食酸辣米線呀 上星期六開始食 計埋今餐 食咗 3 餐米線 但唔知點解真係食開想食咁囉 可能酸酸辣辣好開胃咁呢 ~
食到飽就當然行下啦 去惠康買出前一丁 $27/9包 x 0.95 我覺得好抵呀 不過我買果隻五香牛肉味唔係成日有貨 所以要去 2 間買 有 18 包喺手 終於了咗心事喇 因為屋企無哂出前一丁 家姐叫我買 9 包先 不過我話其實 18 包好快食完 佢覺得 18 包好多 因為姐夫每次食半包 咁 18 包咪覺得好多囉 ~
好鬼熱呀 買完番菇場喇 ~
放工即走 因為要去阿信屋掃薯片 會員 7 折咋 真係好抵 買完先去媽咪屋企食飯 ~
家姐今晚早喎 6 點 45 分番到黎 咁又可以早 d 食飯 不過我今晚只飲湯同食餸 如果食埋飯真係唔掂呢 ~
食埋生果又食薯片 真係超級飽 媽咪又買咗香蕉同蟠桃比我 又拎埋湯 + 薯片 所以又係好鬼重 不過依家我醒喇 會揹背囊 咁樣好 d 唔駛側哂身拎 家姐仲話 姐夫叫佢唔好拎咁多嘢番屋企 同埋唔好飲咁大碗湯 哈哈 我地都唔錯架 媽咪特登買比我地 又特登煲湯 唔飲嘅話 媽咪會覺得我地唔鍾意飲呢 ~
呢隻薯片都幾脆丫 不過無咩芝士味 但家姐話呢隻薯片唔算脆喎
番到屋企無耐 里奧大人就番到黎喇 今晚佢又食唐記 見到佢食雞扎同飯 我覺得好飽 不過都覺得好開心佢咁有胃口食嘢呢 ~
今晚勁熱呀 又要開番冷氣 沖埋涼再開機洗衫 之後就抖 lu ~
里奧大人又睇劇 我就睇雜誌 不過我 11 點半就瞓喇 聽日要番工嘛 咁佢自己就繼續睇 ~


text:
紅燒乳鴿
脆皮乳豬 ( 例 ) - 我本來唔想去嘉華食架 不過媽咪同家姐講話我生日 所以想同我食乳豬 咁是但啦 其實媽咪想食咩就咩囉 因為佢生我出黎家嘛 應該同佢慶祝先啱 哈哈 ~
菠蘿生炒骨
蒜蓉炒豆苗
d 柑好甜呀 勁正 我見到家姐笑得好開心 以為開心 d 柑咁甜 原來佢話姐夫鍾意食 所以佢可以拎番屋企
( 26-FEB-2015 THU )
今朝教咗 10 點半起身 咁里奧大人 9 點已經起身 我其實都醒咗架喇 不過懶床都 10 點 之後里奧大人入房拎嘢 咁我都起身啦 之後佢話叫我瞓番啦 因為佢教咗 10 點半播生日歌 叫我 10 點半先好起身喎 搞笑 我當然唔會再瞓啦 起身執嘢好過 ~
沖埋涼 meme 摩摩 11 點幾就出門口 因為 book 咗 11 點半食韓燒呢 ~
我好小第一餐係當埋午餐咁食架 但今朝起身其實都唔餓囉 所以就一餐當兩餐食 12 點去到 食下傾下睇下 差唔多 2 點半就走喇 ~
坐 window seat
屋企超大霧 @@
$118 未計加一 真係好抵
陸續有人入黎坐
好乾淨 同埋地下唔會立痴痴
炸物都唔小噃
小食區
之後會 refill 唔同嘅嘢
炒呀粉炒
右邊嘅醬汁好鹹
我鍾意加大量辣椒粉
食小食開開個胃先 但 d 青瓜唔係酸囉 唔係就更加好
食咗1 塊豬扒 因為想咩都試下 不過我主打食美國西冷同牛肉呢
牛肉 無咩味囉
雞翼 + 辣魷魚
海鮮辣湯 想飲 d 熱嘢
之後先敢食西瓜 哈哈
蜜糖蛋散脆卜卜 超好味呀
豬腳薑都好味
食完雪糕就凍到震 所以都無再食嘢 lu
約咗里奧大人保險經紀 3 點喺 APM 傾到 4 點幾就搞掂 ~
行咗陣 APM 再行埋官塘廣場 諗住去媽咪屋企抖下 但媽咪又出咗去酒樓 咁去酒樓啦 其實我勁攰 所以坐喺酒樓都差唔多瞓鬼咗 ~
家姐差唔多 7 點到 咁叫嘢食咯 食到 8 點幾就番媽咪屋企 因為媽咪要煲咗湯比我 同埋比生日利是我呢 ~
家姐要寫日子 之後佢無啦啦同我講話差 d 比我鬧 因為問今日幾多號喎 哈哈 唔好講笑 我到依家都仲係暈陀陀 好攰呀 ~
8 點半走人喇 番到屋企即沖涼 依家天氣勁勁勁潮濕 個人立痴痴好唔舒服囉 ~
嘩 到今日仲係好攰 可能又潮濕天氣影響啦 所以咩都唔想做 11 點唔夠就瞓喇 ~


text:
好耐之前已經打算要做過一條相機帶,不過買完材料之後就如常地放理一二邊.直到再準備去旅行時,呢件事又忽然變得有急切性要盡快開工.
繼續閱讀 →
幾經波折,終於都趕得切喺去旅行之前整好條相機帶.可以開始plan下行程了
話說我整梗一條相機帶,除咗設計係邊做邊諗之外,連材料都係邊做邊買.今朝走落深水埗搵料,買咗四款都係十幾蚊.返到屋企可以慢慢諗下用邊條:roll:
呢盒封晒塵嘅係乜野嚟呢?就咁睇好難估到佢同玩皮革有關,查實佢係我改做嘅第一代稜斬鉗.相信初學皮藝嘅人都會試過因為未掌握垂直打窿技巧,做出來嘅成品只有正面可以見人(背面就行晒雷).想話多加練習又被家人投訴嘈音過大.要趁夜晚空閒時間打窿就更加諗都唔洗諗.所以當年初學皮時就整咗呢件工具出嚟用,工作原理同近年出現嘅座枱式打窿機差唔多
繼續閱讀 →
太耐冇玩皮革,之前買落嘅染料同邊油都乾左或者係變色.今晚又發現原來硬化劑放得耐係會自動硬化,變左舊石.唉,呢支野好鬼貴架,用左兩次就收皮真係蝕水
忽然唔知痴左邊條筋想整條相機帶.於是拾左塊碎油皮出嚟拎走手就.
唔需要紙樣.憑感覺.....一味靠估:-P
雖然話係相機帶,查實只係要做一個好少部份就夠了.跟住就係篤篤篤...
太耐冇拉線發現自己已經完全生疏了
完成了.可惜拉線實在拉得太差了
既然自製得相機,又冇理由唔自製條相機帶.攪左幾晚終於完成
咁貴都買紅銅係有原因.先前自制嘅皮彫鎚唔夠重,所以諗住係鎚頭位置加塊銅餅.呢個係半制成品,顏色十分好睇
呢個地方有好多好野賣,雖然以批發為主,但係都可以辦下買家買少少樣品嚟自己用
繼續閱讀 →


text:
今日見唔舒服, 本來想請半日假去睇醫生及休息一下, 但實在太多野做, 唔可以請, 最後只好send email同阿head講睇完醫生之後盡快返屋企, 真可憐
好在同事brenda介紹, 去到海港城既一間診所睇醫生, 要成250元!? 如果唔係公司有得claim全費, 我都唔會去睇啦, 實在太貴, 平時我一定唔捨得去睇
二百五十元既藥表面上都係同普通既冇分別, 但d藥太勁, 食完藥之後成日覺得個口好苦, 同埋個人成日好累, 好想訓
放工之後仲要返紙樣, 好在我都跟得上個course既內容, 呢次唔再係畫裙, 而係畫衫.睇黎我都畫得唔太差, 領口要16.5吋, 我都畫得接近, 只係差0.25吋, 覺得好開心, 唔通病左之後反而更加叻!?
今次教既紙樣, 件衫比裙易畫好多, 感覺好得意~
呢個就係件衫隻袖, 好似好抽象咁....
畫紙樣既方法, 越來越多數要計, 個頭好暈...
自己都可成功畫到個紙樣, 實在太開心及感動!! 不過影出黎實在太淺色, 大家似乎未必睇到呢..
個紙樣剪完出黎就係呢個樣, 覺得好得意, 也有種難以形容既成功感
放學之後, 我第一位認識既朋友去toliet, 我係出面等佢時影左兩張時裝公仔既相, 偷偷地影完之後就同我位朋友離開
真係好多公仔啊, 感覺上好pro既樣, 唔知我第時有冇機會用呢d公仔去整衫呢??
有個公仔係個盆內唔知做咩, 好似比人肢解左, 好核突
kumi's new life
2010年11月25日 星期四
睇醫生!?
今日見唔舒服, 本來想請半日假去睇醫生及休息一下, 但實在太多野做, 唔可以請, 最後只好send email同阿head講睇完醫生之後盡快返屋企, 真可憐


text:
本來同joejoe去城門水塘行山. 但因為唔知會唔會落雨, 所以最後改左去室內地方. 見網上既朗豪坊同新世紀咁靚, 於是就同joejoe去睇下先~
單睇個門口都好靚, 即使唔鍾意hello kitty, 都好想入去睇呢
等我都影返張相先, 但真係太多人, 加上自己部相機又冇電, 只係影左一張
我比較鍾意佢多過hello kitty, 覺得佢比較可愛
當然唔少得hello kitty既, 不過我覺得佢都係著得kawaii會比較好
仲有個好靚既摩天輪, 但真係太多人影, 連其他人都影到(其實我唔想影), 最後只好離開, 下次再去影
之後去左新世紀廣場影相, 好在比朗豪坊少人, 而且我覺得呢度比佢更加靚
呢朵花又幾靚既, 咁鍾意花既我一於去影下相先, joejoe影得好靚啊, 多謝你
其實朵花係黎自黎個廚房, 連個廚房都咁靚~
仲有個大薯仔及平果, 又幾得意喎, 最衰個相機冇電, 唔知幾時冇電, 最後唔可以係果度影
之後去到一間小房間, 見到布置都好靚
joejoe同阿莉阿蒂影, 仲要望住佢><"
等我都影返張相先, 我就望住鏡頭冇望到佢, 其實都應該望下既
隻大肥貓好可愛呢!!! 仲有個樣好傻, 訓係地下咁懶, 好似我
個全景點都要影下, 真係好靚架!!
個相機又冇電, 又太多人, 跟本冇地方及心情影, 只好留比之後影啦!! 只要係下年1月2日之前影就得啦^^
kumi's new life
2010年12月12日 星期日
同joejoe的短暫約會
本來同joejoe去城門水塘行山. 但因為唔知會唔會落雨, 所以最後改左去室內地方. 見網上既朗豪坊同新世紀咁靚, 於是就同joejoe去睇下先~


text:
鄭大世終於康復,降落日乙之後未見有太大起色嘅清水心跳,今日作客對住傷兵滿營嘅山形山神,始終佔有質素優勢,小讓平半唔過分,一於博清水2.21倍上盤.
(開賽時間:周六中午12:00)
鄭大世復出打多瓣高波
由日職降落日乙,人腳變動唔算大太,清水一直畀人視為升班席位有力角逐者之一,但係鋒將鄭大世,中場白崎凌兵養傷,一定程度上削弱咗佢哋嘅攻擊力,上仗主場0:2輸畀北海道札幌岡薩多,清水就畀傳媒批評進攻單調,後防又唔穩陣.依家好嘞,鄭大世,白崎都好番晒,尤其身高1米81嘅鄭大世,可以令清水打多瓣高波,應該改善到佢哋4戰有3場冇波入嘅問題.雖則清水後衞迪贊積高域奉召幫加拿大踢國際賽,今日冇法子幫拖,但以山形嘅4場入3球攻擊力,清水唔會咁易出事.
山形殘陣開季4戰不勝
清水稍為秤先嘅另一個原因,在於山形開季4戰不勝之餘,又突然湧現傷兵潮,後衞石川龍也,中場佐藤優平,鈴木雄斗3件主將缺陣,加埋比嘉厚平早就摺埋,令到山形要起用養傷接近半年嘅松岡亮輔打中場,攻守連繫點都會差啲.何況山形往績亦好曳,過去6次响ND體育場迎戰清水,只得1勝2和3負,至攞命係除咗兩場日聯盃取得1勝1和,其他4場聯賽係1和3負,即係話清水只會响盃賽益吓山形,到咗聯賽就完全無情講,今日山形就算主場受讓都冇着數.


text:
多謝大家送比小ti嘅聖誕禮物 佢收得好開心呀 係咁收 係咁收
今日係小ti嘅第一次boxing day 我地好傳統咁同佢玩拆禮物咯
首先係titi同一推禮物嘅合照 mami仲幫titi帶埋yee ee條小小聖誕頸巾
(各位唔好意思呀 有d禮物遮住左呀 好難就位 我已經盡量影so sorry!)
A. titi婆婆
B. titi嘅mami daddy (即係我地)
C.uncle咖喱
D.迪比姐姐
E. titi公公 (第一份)
F. Mandy表姑媽 同 Thomas表姑丈
(Hallmark嚟架 我遮住左 sorry)
G. Irene姐姐
H. 未來姨丈聰少 同 yee ee
I. Titi公公 (第二份)
J. 慧慧姑姐
K. Joyce姐姐 (佢好有心呀 拎嚟公司比我 )
L. titi公公嘅同事
M. Titi嘅嫲嫲
( sorry呀 奶奶 你嗰份都遮左 包得好靚呀)
拆完禮物 你睇佢幾開心 大家見唔見到自己嗰份呀?
之後mami仲盡最後努力幫佢影多幾張相 因為下年著唔返呢套衫仔啦
影多d相比佢第日大個留念 記得mami曾經幫佢扮過報佳音baby嘛!
搞掂晒d野 我地就出發lu 今日boxing day 我地titi一家三口 連埋ti公ti婆
做左親善大使呀 首先去左馬頭圍探titi既太公太婆 (mami嘅爺爺嫲嫲)
佢地都好健康 仲要見到titi成個人都充滿活力咁呀 勁鐘意titi哩
離開太公太爺 就入左去大埔探另一個太婆啦 (mami嘅婆婆)
我地仲買左個聖誕小旦糕上去太婆嗰度 啱啱 titi嘅姑婆都係度
titi喺ti婆屋企又比我狂影 哈哈 變態嘅mami
好一個愉快嘅中午 食下傾下 好快就5點lu 我地byebye太婆啦
下個月 我地再嚟探太婆啦 哈哈 太婆真係好唔捨得titi呀
離開大埔 我地去左元朗 我買左勁多衫比titi呀
比我發現嗰度有間賣堅"日本衫"嘅地方 價錢仲平過上網呀
小米媽 你咁鐘意麵飽超人 一定勁冧嗰度呀 仲有好多日本型仔衫 好板feel架
d衫係勁靚嗰隻 以後我要入元朗入貨咯 但嗰度都幾遠 我驚再去都唔記得喺邊
最衰冇問佢攞咭片 買左件麵飽超人衛衣 (肯定堅野) 一百蚊咋!!!!!!!!!!!!
仲有好多靚衫 mami仲喺嗰度買左一件喪啱我心水嘅超級型女夾衣 勁yeah架!!!!
嗰件要留返倒數著 yeah妹 titi襯返個 yeah 女 mami
之後再介紹啦 (mami發覺網上買嗰d衫好多唔係堅野 係A貨 但網上始終方便d嘅)
最後一句 Happy Boxing day啊!


text:
沒什麼特別行程,
每天就跟我最愛的乖女周圍去玩
行下街, 食下o野 (試過我地兩個人去食自助餐!)
同公公婆婆行下街, 飲茶 (不過呢樣小齊一個星期梗有幾次)
試過有路人甲o係街同我講o野, 問我係咪放假, 我唯唯諾諾"係呀..."
正R晒頭諗o係邊度見過, 小齊話係X心酒樓o的姨姨,
哦, 原來因為小齊係佢地熟客仔, 而我比較少出現啫~
全天候陪左個女幾日, 唔係賣花讚花香, 我真心覺得我個女真係幾乖
同佢傾計我都好舒服, 因為我地好似朋友咁傾計,
佢又會講返佢平時o的o野比我聽
去公園玩阿女都係好守秩序, 一定會o係我地在場時先"擒"高,
我覺得佢都幾錫身,
而我地話走啦, 離開o既時候佢唔會扭計話要玩耐d,
呢樣同表哥好唔同, 可能男仔要放電o既時間比較長
呢個角度覺得阿女高左, 對腳長左!
我地二人去食自助餐,
我負責拎o野食,
小齊負責看住d手袋 (不過如果真係有人拎佢都無可奈何啦?! 定係佢會識大叫? 唔知道)
小齊會比指示我拎咩o野比佢食,
最愛係生果!! 壽司都有食o的
幾日都落雨想出戶外都唔方便, 唔落雨果日又曬到燶
我地stay o係室內, 行書局同去圖書館
o係書局冇乜收穫, 因為想買o既中文繪本實在太少
敗家媽媽想搵d 台灣出版o既繪本直情係 "零發現"
多數都係得d 字卡, 兒童科學百科, xx 圖鑑, 十萬個為什麼, 兒童歷史...之類
真係雞先定蛋先o既問題?
究竟係因為家長只買"工具書類"o既兒童書先令到書局只有呢d書
定係因為書局只入呢d書令到家長只買呢d書呢 ?
同樣o既事情o係英文書就唔會出現,
眼見都有好多繪本, 故事類o既英文書揀


text:
( 20-OCT-2013 SUN )
今朝瞓到 8 點醒一醒 其實好好架 話哂一覺瞓 8 個鐘嘛 之後再斷斷續續咁瞓 咁慘喇 係咁發夢 oh no ~
去完大家樂食早餐就番屋企抖抖 沖埋涼就番教會喇 ~
奉獻完之後就同媽咪 家姐飲茶 因為媽咪話仲有 d 頭暈暈 所以都係想睇下佢 里奧大人就番屋企做公司嘢 今次媽咪又係唔知我去飲茶架 但家姐好餓 所以要剔點心紙先 咁佢叫咗 4 籠點心 媽咪好驚啦 平時叫 1 籠架咋 之後媽咪話食得哂就叫囉 因為今日媽咪同工人 share 碗雞飯 所以覺得家姐無食飯會餓 d 好好笑 唔食飯都唔駛一下子食咁多點心啦 哈哈 ~
之後媽咪見到我好驚啦 估唔到我黎嘛 食下傾下差唔多 2 點幾 lu 媽咪做運動 我同家姐就各自番屋企呢 ~
我真係好飽 所以我陪里奧大人去大快活食叉燒瀨就算喇 ~
番到屋企就熨 2 機衫 熨咗個半鐘 之後抹下嘢 再飲埋碗湯煲定飯就抖陣 今晚 7 點 15 分可以開飯 勁開心呢 因為早食飯係多好多時間用架 ~
是日懶餐 - 滷水雞翼 ( 外賣 ) + XO 醬炒油麥菜
滷水雞翼 ( 外賣 ) - 知道要熨衫 所以唔想煮餸呀 咁買雞翼就好啦 又可以做埋 lunch box ~
XO 醬炒油麥菜 - 之前買咗個蔬菜脫水器 用咗幾次又無用 真係好嘥咁 所以今晚就炒菜喇 哈 ~
搞掂哂 沖埋涼都係 8 點幾咋 實在太爽喇 ~
最開心係里奧大人都做完公司嘢 又一齊睇佢之前錄咗嘅電視劇同埋食生果 不過今晚 11 點就瞓 呢 d 時間瞓覺最好呢 ~


text:
為咗食呢粒西刀魚蛋而食碗米粉呢
馬來西亞嘅木瓜同西瓜喺香港賣得好貴 所以主打食呢兩樣生果 不過今次兩樣都無咩味啊
生果 & 果汁區
湯粉麵 & 奄列區
呢日藍天白雲 陽光普照 ^^
去到中途就到休息站 去下洗手間咁啦 亦都可以食下嘢抖下咁呢 之後雖然有小小塞車 但感恩架車會郁 唔會停咗唔郁囉 咁樣真係人都顛 ~
沿途藍天白雲 超正
加油站
再出發去馬六甲喇
有小小塞車 不過唔緊要 阿表拎相機出黎玩自拍 我地咁都影咗好多張呢
首先去馬六甲河 (Melaka Riger Cruise ) 好有大澳 feel 加埋藍天白雲 阿表叫我地要即刻影相 因為馬六甲 d 天氣好唔穩定呢 影完再去影荷蘭紅屋廣場 ( Dutch Square ) 再食地道小食 食完都有 d 飽囉 ~
馬六甲河
紅屋
Cendol - 以為好稀 點知一"北" 都好多料 呢日都幾熱 所以食完呢碗冰 個人好舒服呀 ( 我地坐喺樹下面嘅 小寶話好多雀仔 話可能會有雀屎 之後笑笑口指住地下話有雀屎 因為啱啱有隻雀仔飛過 oh 小寶次次指親嘅嘢都有 d 嚇人呢 @.@ )
Cendol - 呢碗係小寶嘅
Ubi Goreng ( 炸番薯 ) / Pisang Goreng Tanduk ( 炸香蕉 ) - 呢兩塊係炸蕃薯 熱辣辣脆卜卜超熱氣 不過好好味 原來仲有炸香蕉架 不過遮住咗
阿表原本想帶我地去中華茶室食海南雞飯 不過已經 closed 阿表話賣哂就會 closed 但我又唔會失望喎 因為我下次會再黎嘛 ~
諗住再去另一間 去到啱啱截人 咁唯有去古城雞粒飯啦 估唔到都要等 不過係阿表同小寶等囉 阿表叫我地爭取時間咁好天影相喎 話唔係次次都咁好天 佢咁講 我地覺得衰都照做啦 到有位嘅時候阿表就 call 我地 ~
有 d 建築物係有年份 可能係 1936 即代表都好耐歷史呢 不過我無影到 哈哈
阿表原來叫埋嘢食添喇 仲特登留低 Menu 比我影相 好感動呀 成日記得我講嘅嘢 ~
我 load 相嘅時候 以為真係有個人企咗喺度架 再睇真 d 原來係蔡 san 紙牌
雞粒飯 ( 4 個位 - 20 粒 ) RM6.0 - 我覺得外型非常得意 但唔鍾意 d 口感囉
白雞 ( 1/4 ) RM9.0 - 無咩特別 哈哈 可能我唔識食呀
甘榜雞 ( 1/4 ) RM13.0 - 其實味道同白雞無咩分別 不過就滑過白雞
海南雞辣醬 - 我超 like 呢 d 酸酸地辣椒醬架 不過之前食完個肚唔舒服 所以點咗好小呢
蔥油豆腐 RM7.0 - 都幾好味 好滑
油菜 RM7.0 - 我鍾意食呀 可能因為有汁啦
桔子酸梅 RM2.5 - 阿表介紹架 飲完無咁滯
cheerssss~~~~
食完影下相
( 呢餐銀碼係 RM48.20 )
食完諗住一齊行 點知想落雨咁 佢地番去車度攞遮 因為我同小奧無帶遮啊 咁阿表叫我地自己行去影下相 之後我肚唔舒服 好在有洗手間咋 會合之後再影 10 shot 玩到出哂汗 其實每日最大運動量係影 10 shot 囉 wow 影完就落雨呀 好在阿表有兩把後備大遮 唔係就慘咯 ~
The Orangutan House ( 由本地藝術家 Charles Cham 開設的 )
呢日仲未完架 下篇再寫 ^^


text:
2014年11月14日 星期五
豉椒炒象拔蚌 + 蓮藕花生眉豆豬手湯 ( 14-NOV-2014 )
( 14-NOV-2014 FRI )
今朝 9 點 45 分要起身喇 因為要去比 claim form 醫生填呢 ~
去 KFC 食早餐 食完即番屋企沖涼 10 點半就出門口 10 點 45 分有巴士 11 點 15 分 落車 比我想像中快 因為依家好多都改路 驚勁塞車囉 ~
比完 form 就去馬莎買糖比家姐去旅行食 再順便買埋 cream 比里奧大人 之後行加連威老道 不過行到星林居都唔識點行 好在中下中下都去到 不過無咩好行 所以又坐番巴士番屋企喇 ~
媽咪打黎問我喺邊 問我悶唔悶 悶就去飲茶 但其實媽咪講咗今日唔飲茶架喇 因為佢呢幾日都同我食 佢之前買咗 d 餸都未食 要清哂架喇 不過其實唔單止佢要消嘢 我都好多嘢要清呀 所以唔去飲茶都好架 哈哈 ~
番到屋企都 12 點半 抖陣就飲肉汁 咁 2 點就煮翻熱 d 蕃薯糖水 依家真係盡量唔嘥嘢 比着以前 食唔哂就即掉架喇 ~
諗住灘凍 d 先食 點知保險經紀打黎話佢喺淘大 所以叫我拎份 claim form 比佢 填埋所有嘢 再傾咗陣 都差唔多 1 個鐘 所以成 3 點先食 lunch 呀 ~
食完就熨 2 機衫 熨到出汗 不過又唔想留比里奧大人熨喎 比佢多 d 時間休息好過 ~
6 點半飲湯先 抖陣就再食個米粉 之後就沖涼 等里奧大人放工喇 今晚佢又 8 點 45 分先放工 好在無等佢一齊食咋 哈 ~
是日懶餐 - 豉椒炒象拔蚌 + 蓮藕花生眉豆豬手湯
豉椒炒象拔蚌 - 媽咪買比我架 因為我唔會買新鮮嘅黎整 咁媽咪之前話見到有新鮮嘅問我要唔要 我梗要啦 我想食好耐嘛 佢洗乾淨哂先比我 不過今次我衰咗啦 灼咗 2 分鐘再炒幾炒 幾韌呀 小 d 牙力都咬唔到 哈哈 ~
蓮藕花生眉豆豬手湯 - 其實我唔要架 因為好驚豬手 但家姐又要得小小 媽咪又唔飲得咁多 工人又唔飲 咁唯有我要啦 但我覺得豬手煲出黎嘅湯係超級肥 我要拎番個千年隔油壺出黎隔油 唔係真係飲唔到囉 ~
搞掂哂 食埋木瓜 再睇陣電視 11 點幾瞓喇 ~
標籤: 肥在家煮食篇
訂閱: 張貼留言 (Atom)


text:
香脆薯條混芝士 ($48) - 食到最尾 1/3 真係唔想再食 好鬼飽囉 好在最後慢慢食都食得哂
香辣味雞膇 ($48) - 唔好味嘅 我記錯以為係之前嘅炸雞膇 果隻就好好味喇
( 1-OCT-2016 SAT )
今朝 10 點左右起身 里奧大人原來好早起咗身 但見我瞓得林都無叫醒我 之後打比佢 佢話喺茶餐廳 問我黎唔黎 佢話大姑奶都預埋我位 咁去啦 即刷牙落樓 ~
食完番屋企抖陣 12 點半出門口 ~
感恩等咗一陣就有 619 呢 因為次次假期都要等好耐架 ~
行咗陣 Sogo 差唔多 2 點幾去南記食嘢 lu ~
食完再行希慎同誠品 睇中咗 Master Dynamic 嘅 Headphone 但要成 $3,100 所以唔買住 之後再試埋 B&O 我覺得 Master Dynamic 正好多囉 包住哂對耳仔聽歌 感覺好似喺間房到聽歌咁架 勁正 ~
買咗本旅遊書 之後就落超市睇嘢喇 ~
我話好似幾好飲咁 里奧大人話買啦 $33/3支 應該算平喇啩
其實唔太餓 但又唔想番九龍灣先食 所以里奧大人話去 Outback 食 Appetizer 咁都好喎 ~
5 點 45 分到 Outback 嗚嗚 無咗個 Appetizer 呀 同埋好多食物嘅價錢好似平咗 我以為係 tea set menu 咁問問 waiter 啦 佢話唔係 tea set menu 個拼盤只係 mon-fri 先有 之後聽到後面枱嘅人都話 menu 唔同咗 無咗個拚盤 搞笑 ~
7 點唔夠都走喇 依家限時個半鐘 衰囉 雖然個半鐘頭之內都會食完 但唔鍾意限時限刻 好唔自在 因為真係會成日睇住時間黎食囉 ~
里奧大人話不如行多次 Sogo 睇下有無嘢啱 咁我話好丫 反正咁飽 行下都好 ~
行完就坐 671 番九龍灣 之後去睇手機 諗住買部 G5 比家姐做生日禮物 但見好多人 所以聽日先買 lu ~
番到屋企即沖涼 之後休息喇 睇多陣電視 11 點幾都瞓喇又 ~


text:
香草羅勒赤海蝦壽司 / 三文魚腩壽司 / 油甘魚壽司 / 三文魚壽司
里奧大人真係好鍾意食炸蝦卷 佢細細聲同我地講話唔知係咪漏單 我同家姐如夢初醒咁一齊答佢話: 我地無叫呀 嘩哈哈哈哈 無計啦 年紀大記唔到咁多嘢 呵
元氣卷
芝麻八爪魚
會員優惠 好似食任何 5 碟就送呢
( 15-NOV-2015 SUN )
今朝 9 點半起身 刷牙洗臉沖埋涼就出去食早餐喇 ~
食完番屋企抖陣 之後就番教會 奉獻完之後就即走喇 因為約咗媽咪同大舅父飲茶呢 ~
里奧大人有時會話我行得好快 好似拉住佢黎行咁 我話精神夠同埋唔駛拎重袋嘅話 基本上我可以行得好快 之後我講話依家真係好鍾意行山 ( 家樂徑 ) 我話遲 d 會挑戰另一 d 山 佢笑住話係呀係呀 青山丫嘛 真係衰 哈哈 ~
因為里奧大人要番上屋企拎脫脂奶 所以佢行快 d 咁我去埋洗手間先走 一出教會門口就見到大食表妹 我其實真係以為自己眼花 我都知佢都會同媽咪飲茶 但無諗過佢黎咗淘大 原來佢頭先 whatsapp 我話黎緊 不過我崇拜果陣無認真睇佢寫嘅內容 以為去話黎緊酒樓咋 真係邪啦 佢有 4 個訊息比我 我立一立最後兩個訊息係話已經上車同到咗 原來佢第 2 個訊息話黎緊淘大搵我 最重要呢點反而我就無睇 哈哈 ~
好啦 一齊去酒樓 不過阿奧要放低 6 pack 奶去媽咪屋企先 我就同大食一齊去酒樓喇 ~
( 求其影 哈哈 )
之前約家姐 仲諗住只係我同阿奧 媽咪家姐同大舅父 無諗過婆婆同工人 阿姨同大舅母都一齊黎探媽咪呢 好開心呀我 但佢地 12 點已經黎到 所以我地食咗小小嘢 咁傾下計 2 點就走 lu ~
我同阿奧就送婆婆佢地搭的士 家姐就送大食同阿姨坐小巴 之後一齊上媽咪屋企坐下喇 ~
次次媽咪一番到屋企 工人就會幫媽咪量血壓 咁我地幾個又會量下 我同阿奧多數係 12x/80 家姐就 14x/9x 上下壓都高啦 所以阿姨都叫佢睇醫生呀 佢又唔做運動 所以阿奧話要捉佢去行山 哈 同埋佢工人煮嘢太濃味 油又多 1 大罐海鹽可以半年定 1 年用哂 真係痴線啦 我屋企包海鹽 真係只用黎浸菜多咋 仲要係 1 年都用唔到 1 包添 平時出街食都大把鹽份 所以我煮嘢真係唔多需要落鹽架 但家姐咩都唔理 又係痴嘅 唉 ~
我地坐到 3 點就走人喇 家姐又比平安利是比我 又買咗臘鴨肶比我 本來我諗住拎 6 條廁紙同 4 pack 汽水番屋企 但家姐話咁多嘢 下次等佢揸車先拎喎 實在太錫我喇 佢同媽咪同工人都好驚拎太多嘢 可能平時見我個樣好似就黎死咁啦 哈 所以我成日同里奧大人講 家姐對我好好架 佢都要對家姐好好呢 哈哈 ~
勁想飲凍咖啡呀 所以去大快活食個最平嘅餐 因為其實唔想食嘢 但就咁飲嘢又唔抵 呵 ~
番到屋企 4 點幾 熨埋 2 機衫 今日好似好熱咁 11月中喇 凍 d 好無呀 哈 ~
~ 呢 d 係帶去旅行嘅零食 係 4 個人食架 都應該夠
~ 兔兔仲勁 買咗 15 包 kinder CC 話我同兔兔好似細路仔去旅行咁 兔兔仲話呢罐 nuts 係到時一路飲啤酒一路食 聽見都開心 嘩哈哈 不過 CC 同奧話熱氣喎 真係丫 成日講掃慶嘢 哈哈
差唔多 6 點家姐又黎到 佢話膊頭痛 所以叫佢做撐艇 做完就落去元氣呢 ~
感恩等咗 10 分鐘就有位 食完再去食雪糕 我同家姐一入商場就話好凍呀 但阿奧居然話好舒服 我同家姐即刻相對望 阿奧仲話頭先元氣有 d 焗添呀 咩事呀佢 姨丈到 ?! @@
( 綠茶 / 黑芝麻 ) ( 薄荷朱古力 . 豆腐 )
食完就上番屋企繼續撐艇 家姐話真係舒服好多 佢屋企以前有張按摩椅又唔做 比 d 狗用黎瞓覺 又比佢地抓到爛哂 之後要掉啦 咁買咗架 stepper 又唔做 郁下都好嘛 真係嘥哂 d 錢呢 ~
家姐 8 點幾就走喇 咁我就拖地 沖埋涼就休息 11 點唔夠就瞓喇 ~


text:
( 16-oct-2012 tue )
丫 今朝里奧大人話唔舒服 請咗半日 S/L 咁我喉嚨其實仲痛 又攰 其實都好想唔番 不過又覺得好衰咁 所以都係番工好 d ~
早餐食奶油多 umm 開始有 d 唔想食 但又唔想食到咁飽喎 真係有得食又煩 無得食又慘 ~
菇場唔忙實在太好 因為唔多舒服 唔想行黎行去 ~
終於忍唔住沖咗杯桔仔蜜 其實之前呀表都成日話喉嚨唔舒服飲咗會好好 不過我懶 無沖黎飲 尋日冰姑又係叫我飲柑桔 我仲笑佢話 單憑呢句 就知佢又係馬來西亞嘅人 但真係唔到妳唔信 我飲咗第一啖 個喉嚨真係無咁痛 我再飲第二啖 我個喉嚨真係唔痛呀 超級神奇 我都忍唔住即打比里奧大人知添呀 ~
個喉嚨無痛 但仲喺 ki ki kam kam 食埋喉糖潤下 應該好快好番 ~
今日有 lunch box 我個 lunch box 係四方形 飯嘅份量多數係 1/3 因為次次晏晝食完飯都好滯 唔鍾意呢 d 感覺 咁尋晚家姐幫埋同事帶 lunch box 飯嘅份量好似酒樓一碗飯嘅份量 我覺得同 8 卦嘅 lunch box 咁呀 我會用 "男人份量" 黎形容呢 ~
放工唔駛買餸 諗住煮埋星期六嘅西蘭花 點知原來爛咗 lu 咁星期日夜晚番到屋企 我見到 d 西蘭花拎咗出黎 因為里奧大人無手尾 拎完無擺番入去 我即刻 line 佢 話因為佢無手尾 又浪費食物 其實勁想打比佢 不過我唔想發火 要比自己冷靜下 但其實又會唔會 d 菜唔可以擺幾日呢 但點都好 佢不嬲都衰無手尾 承機話佢都應該囉 衰格 ~
好餓呀 所以我食先 食番里奧大人晏晝食剩嘅茄汁豬扒飯 同埋又係佢食剩嘅 2 塊方包 里奧大人差唔多 8 點番到屋企 我都唔陪佢喇 想快 d 整好 d 沙律 快 d 沖涼休息呀 ~
是日懶餐 - 蕃茄雞肉腸意粉
蕃茄雞肉腸意粉 - d 車厘茄係星期五喺大成街街市買架 好在無爛到啫 $13 / 2 磅咋 又紅卜卜 唔買對唔住自己 咁本來諗住買免治豬肉 不過諗到之前買咗包雞肉腸 所以整香腸算喇 ~
沖完涼諗住熨衫 熨咗一件之後行開咗拎嘢 咁里奧大人就自己行埋去熨另一件 我無叫佢話等我熨呀 由佢熨哂一機衫 鬼叫佢整到我無菜食呀 成日無手尾真係好黑我憎囉 ~


text:
自家香草醬 - 好怕呢 d 綠色醬 同埋我覺得有 "格甩底" 味 @.@
咖哩角 - 素咖哩角黎架 薯也好飽肚 不過辣辣地都幾好味呀
馬沙拉咖哩烤雞 - Mimi 話唔太辣 有蕃茄味嘅 我其實想食香辣雞 不過我驚好辣食唔到 但因為奉行 "邊個叫邊個食哂" 所以我唔敢叫啦
香蒜烤餅 - 老闆娘話似酥餅 咁信佢啦 但根本都唔酥囉 凍咗食有 d 硬添呀 同埋好飽肚 比人呃咗添
芒果特飲 - 唔好飲嘅 @@ 好似飲奶昔咁 但唔凍又甜囉
白雪紅霞 ( 荔枝 + 西瓜冰底 / 鳳梨醬 + 粟米片 + 仙草凍 + 西瓜 + 鳳梨 ) - 西瓜好味 荔枝就無咩味喇 依個甜品要 $54 我覺得好鬼貴囉
( 9-AUG-2013 FRI )
今日同 8 卦食早餐 我講明只係去菇場附近食 因為今晚去街 唔想行到成身汗呀 ~
菇場靜呀 所以 lunch time 就出去行陣 之後再買牛腩米番菇場食 食完抖陣就開工 爽 ~
放工去尖沙咀 因為我約咗 Mimi 去重慶大廈食印度嘢 但我唔識去 所以又要 Mini 帶路呢 ~
Mimi 一早同我講 話入到重慶要痴住佢 不停步向前行 嘩 講到咁恐怖 真係要痴實行囉 ~
今次去咖哩王 其實 Mimi 比我揀幾間 我揀咗咖哩王 Book 咗 6 點 45 分 去到啱啱好 不過服務態度就真係麻麻喇 我應該唔會再去囉 ~
真係好邪 我成同 Mimi 講話唔要對住坐 一定要平排坐 因為我要佢幫我食糖過關 今次真係平排坐喇 我地坐近 Cashier 位置 如果我地打對面坐 咁佢地一收錢 我就要企身讓比佢地入 好煩囉 ~
好餓呀 所以一坐低就叫嘢食 要聽 Mimi 話 叫咗 3 樣嘢先 食完唔夠飽再叫 仲要奉行 " 邊個叫邊個要食哂 " 所以我都唔咁一次過叫咁多 因為我驚好多印度嘢太多香料 我唔係咁接受到 要食哂真係好大鑊囉 ~
我影 Menu 嘅時候 老闆娘話唔比影 Menu 咁我都明嘅 驚我地係行家 不過其實真係影咗都唔知啦 但我無影 我影嘅目的係想知食物叫咩名之嘛 記性唔好懶得記囉 ~
點完哂食物 咁就叫 Mimi 喺食譜度簽名啦 之後佢又送咗包胡椒粉比我 好鬼香呀 其實我前日先去超市睇胡椒粉 估唔到 Mimi 又送比我 實在太好喇 ( 多謝笠笠 33 ) ~
年幾無見 Mimi 啦 又好好傾喎 佢講 d 生活細節 笑到肚痛 同埋覺得佢真係好有耐性 我要向佢好好學習 因為我實在好易放棄呢 ~
食下傾下都差唔多 8 點 之後開始越黎越多人 又越黎越嘈 咁我地又飽飽地 Mimi 話出去行下 再飲杯嘢好過喎 咁又係 反正呢間服務態度又唔好 都唔想留咁耐 ~
今餐係 Share 當我比番錢比 Mimi 嘅時候就鬧出個中笑話 呢餐飯係 $150 咁我比 $105 Mimi 但佢無 $30 所以比 $50 而我就找番 $20 比佢 正路我係拎番張 $50 嘅啫 不過我居然拎張 $100 放入銀包 其實我仲諗住擺好張 $100 先拎埋張 $50 架 但擺錢嘅時候覺得好怪 點解同一位置拎又擺番同一位置嘅 之後 Mimi 話佢有睇警訊 嘩哈哈哈哈哈 真係好在佢開口講咋 唔係真係以為我呃佢呢 ~
條街好熱呀 但 Mimi 話唔熱 奇人呀 其實可能我太肥啦 之後佢陪我去買香水比家姐 再行利時 不過我無咩嘢想買住 細手袋又實在太細 銀包都裝唔落 真係買黎無咩用 高跟鞋靚就靚 但我無本事着呀 驚 PK 呀 ~
之後行下韓超 多人到唔想行 咁索性去搵地方飲嘢 去到糖仁街唔駛等就入去啦 真係好感恩有 2 人位 唔駛坐近門口呢 ~
又食下傾下 差唔多 10 點就搭地鐵番屋企喇 同 Mimi Whatsapp 大家都勁口渴呀 下次都係飲嘢 唔食冰 好似食完仲口渴咁 ~
番到屋企 App 埋比 Mimi 知我已在家中就沖涼喇 今晚里奧大人唔駛上大陸 所以早番過我 之後一齊睇陣電視就瞓覺喇 ~


text:
2015年3月1日 星期日
西洋菜餃 + 韭菜餃 ( 外賣 ) @ 屋企 ( 1-MAR-2015 )
( 1-MAR-2015 SUN )
今朝我 7 點起身去廁所 順便開機洗衫 之後點都瞓唔到 所以 8 點都起咗身 lu 因為我一次過瞓足 7 個鐘呢 就會好精神 但里奧大人未起身 所以我出廳做家務 唔係我郁黎郁去 里奧大人仲瞓得唔好 ~
8 點半鬧鐘響喇 落去食早餐 番到屋企沖埋涼 抖陣就番主日學喇 ~
今日約咗家姐去 fat fat 屋企拜年 但 12 點 50 分仲未食得主餐 所以都唔食喇 因為約咗家姐 1 點喺的士站等 其實本來係約咗 12 點 45 分架 所以唔想再約到 1 點 15 分囉 ~
打的好快到 fat fat 屋企 坐下傾下 又食湯丸 講明淥 1 包好喇 因為上年淥咗 2 包 食到我地勁飽 哈哈 同埋家姐話要食傷心酸辣粉嘛 所以要留肚 ~
坐到 2 點 45 分就走喇 去食傷心酸辣粉 今次家姐真係好傷心囉 大辣都唔辣 哈哈 ~
皇牌口水雞
夫妻肺片
滷水拼盤
傷心酸辣粉 ( 小辣 ) - 我同里奧大人嘅
傷心酸辣粉 ( 大辣 ) - 家姐嘅 我試咗一啖 只係鹹字 個侍應話大辣係咁架喎 食到鹹先係正宗 但我話無麻嘅感覺喎 ?! 鹹到苦就試過 但辣到鹹真係第一次試囉 最後都要咗碗清湯 太鹹根本入唔到口
成片紅海 恐怖
食完就各自走喇 里奧大人去幫姐夫買紅米 Note 咁我就送家姐搭巴士 好感恩去到即有巴士呢 ~
叫里奧大人買電話係最好 佢會提供一條龍服務 即係買完電話再買保護貼 再去鴨記買埋電話套就大功告成喇 yeah ~~~~
我話想買圓方餃子 所以又去番福華街 咁買完就搭 van 仔番屋企喇 ~
里奧大人自己落車先 我要去街市買菜呀 ~
嘩 今日有 d 熱 所以番到屋企都要抖陣 同埋無啦啦好攰 勁唔想煮喇 但因為冰格爆哂 唔煮唔得 哈哈 ~
7 點半食得 8 點 45 分去徑步 又見到 Ivy 兩公婆 係咪咁啱呀 傾咗 10 分鐘就走喇 ~
今晚仍然有 d 攰 徑到 9 點半就番屋企 lu 沖埋涼 睇下報紙 11 點幾瞓 lu 好在都眼瞓 因為飲咗黑茶 買嘅時候講明無咖啡因 所以先買 同埋先敢夜晚飲茶呢 哈哈 ~
2 則留言:


text:
西班牙葡萄牙自駕之旅前言:
呢個前言其實都係想講下呢個西葡之旅去之前嘅諗法同準備,係未諗到今次去邊到旅行個時真係無諗過會去西班牙同葡萄牙旅行,點解 ? 因為呢兩個地方出名小偷多,治安又唔好,又係D論壇到睇到有好多人俾人偷嘢,對呢個地方有D恐懼,所以最初都無考慮過去呢兩個地方.
最後,其實好多想去嘅國家都去過,而且歐洲好大部份都去咗,短期內應該唔會翻兜(如果硬係要翻兜嘅我會去克羅地亞),可以去嘅有瑞士,俄羅斯,北歐,荷比盧同埋西葡呢幾個地方.瑞士D紙水好貴,生活指數都幾高,所以唔諗住.北歐同俄羅斯呢段時候應該會幾凍下,重有就係自駕嘅人唔多,有嘅都係強國人嘅資料,所以唔考慮住.咁到荷比盧同埋西葡,其實開頭係計劃去荷比盧,不過睇下資料,呢幾個地方比起西葡好似無咩嘢睇.最後,就決定去西葡自駕,因為西葡都幾適合自駕遊.
6月頭已經開始睇緊D機票(荷比盧同埋西葡,個時都重諗緊可能會去荷比盧),諗住早D睇住可能會有荀嘢執,呀~~點知D機票越來越貴,係7月中就決定買機票啦,因為個價真係一個星期貴過一個星期,雖然有可能係航空公司嘅技倆(傳聞佢哋會留咗D Cookies係你部電腦到,等你每次去睇佢哋個Website時個價會多過你上一次睇個個).買機票呢到又曾經Plan個幾個方案,西班牙入葡萄牙走,葡萄牙入西班牙走,巴塞隆納入馬德里走之類,票價唔係貴好多,不過係租車個到個成本就貴咗,因為多咗一個One
Way Rental Charge,計落無著數,況且會有D地方去唔到,要去的話就真係要兜過去,最後都係邊到入邊到走.
之後就Plan條路線,走法係兜一個圈,不過可以分上下兩條路線行,一個就係向西行到葡萄牙然後兜返去西班牙南部再返到巴塞隆納.另外一個就係向南行先再到葡萄牙然後再兜返去巴塞隆納.最終都係向南行先,最主要係住宿個方面,向南行先選擇會多D.之後就Book 車 Book住宿.期間睇D論壇,都幾擔心個治安問題,因為真係又幾多人瀨嘢.因為呢個西葡之旅都添置咗一D隨身用品,當然係用來放錢同埋証件用啦.又買咗幾把鎖俾個背囊用,真係幾誇張~~
到Book住宿個時發覺佢哋全部都無包停車場,要另外俾錢,係西班牙同葡萄牙都係要另外俾停車場錢~~重要個個都係十幾歐泊一晚,但係你真係無得諗咁多,因為係租車,泊街邊有咩事真係唔知點算 !! 所以最後停車場都當係住宿費嘅開支,咁樣會好睇D~~
跟住租車,開頭睇到都幾多款可以揀,但係唔知係唔係因為個邊唔多自動波,有好多車款都好快無咗,重有就係我又唔敢租D靚車喎,係開頭搵租車公司時,見到有架寶馬121i,好想租架,不過因為去呢兩個地方,所以無落到
Order ,同埋呢架車個租車價又唔係貴喎,HK$5000都唔洗.不過最後呢架車係個List到都無再出現過…搵咗幾間租車公司,Quote咗無數次咁多價.係Quote價期間發覺原來係西班牙租車,有好多租車公司都係要你預先買定一缸油,到還車時就唔需要再入滿缸油.睇落好似幾so,不過我睇返D客仔嘅 Feedback 係話,佢哋買個缸油嘅油價係會俾出面油站買嘅貴,好唔抵.
重有其實諗深一層,佢哋都幾識賺錢,因為其實你還車個時好難會用到盡,咁租車公司又用埋用淨嘅油再加滿又俾另外一個客用,重要買貴D,都幾好賺,所以我又要搵D係 Full to Full 嘅租車公司.最後都搵到一間中介公司,呢D中介公司唔知點解個價會平過租車公司個個價,重要係你去返個個租車公司個網,你係會搵唔到你租個架車款,真係好神奇~~~
上面三樣嘢攪掂基本上都可以出發去旅行,不過點都要搵下D景點架,講真~~我個人對於歷史真係無咩興趣,再加上去咗好多歐洲國家旅行.發覺佢哋每一個城市都係個一款模式,就係廣場,教堂,皇宮,修道院~~係搵資料個時其實都睇過下每一個景點嘅特色,然後先加入去個行程到.不過對於我呢D過目即忘嘅我來講,到咗去到個時完全唔係好記得呢個景點有咩歷史…再加上西班牙基本上所有嘅教堂,皇宮,修道院都係收入場費嘅,我呢D著重外表嘅人,又點會俾錢入去睇呀,好多景點都係係外面影相就算,不過大型嘅景點都會入場嘅!!重有就係呢一次西葡之旅真係行到金金哋,因為D景點其實大部份都係係市中心,基本上行唔可能用車去睇,架車放咗係住宿到就係去睇景點.搭公交又唔得,因為佢每一個景點距離又唔係好遠喎,所以基本上我哋係行足十幾日架,重要行到腳指起水泡添呀…
今次其實想用自駕者個角度去寫,因為去到每一區都會留意到泊車同埋揸車嘅嘢,盡量係呢一方面寫多D資料,因為我搵呢一次自駕之旅D資料個時睇過好多Blog,佢哋都無點寫到關於自駕呢一方面嘅資料.


text:
呢個圍牆差不多有成二千米長,建於8-16世紀
入場費每位KN$70,一上去睇有D似強國嘅萬里長城(雖然我未去過)
不過係入口附近有D人係到做D維修工程,攪到塵土飛揚好唔掂...
今日真係可以講係風和日麗,唔係好熱又有太陽,重要唔係好多人..
不過係條大街到就見到有好多團係到遊舊城啦
行下行下我哋用咗差不多個半鐘行完,一路D風景都好正
之後我哋就去買青口,2KG...正,順便去埋超市到買埋今日Lunch同Dinner嘅嘢食..
之後又要行個條成二百幾級嘅樓梯先返到Apartment....
上返去Apartment 到整 Lunch 同 Hae 咗一陣,又落返舊城到睇下其餘嘅嘢
之後又返 Apartment 到休息下
本來諗住搭 Cable Car 上山頂到睇 Dubrovnik 全貌,不過原來可以揸車上去,於是我哋就揸車上去睇啦...因為呢個 Cable Car 來回票要成 KN$87一個人架
沿路去都有D幾靚嘅位置可以影相,不過停唔到車
之後上去山頂條路係單線雙程行車,要慢行
上到去..咦...除咗睇個全景之外就無咩嘢睇,附近重有個可能係之前嘅城堡
不過係1991年嘅內戰受到破壞,要入場費...對我哋來講當然係走人啦...
嘩~~不過呢個位睇夜景應該幾靚,不過夜晚上呢段路到幾危險
所以我哋睇完就走人..之後係馬路邊又搵到個位影下..
然後就返 Apartment 到整 Dinner 同休息,今日真係好...個天氣非常好,多謝上天...
重有兩日就返香港,要睇嘅嘢都睇晒..呢兩日其實係會去下附近嘅地方睇下嘢
But..天氣預報又話落雨..落雨咪就繼續Hae下囉..
重要調整下個時差先得...


text:
無計啦,又要幫個囝報學校,又同佢返PG
仲有,有D學校已經開始面試啦
多多時間都唔夠我用呀
近期除左朗朗轉左食Illuma外
佢好多朋友仔都開始轉食
主要佢地試飲過Illuma送比佢地o既sample後
覺得唔錯就開始轉啦
估唔到依家身邊好多相熟媽媽都已經幫bb轉左
大家間中都會互相交流下有關轉奶後的情況
有bb改善左便秘o既情況
有bb吸收好左,肉仔都實淨左
聽到大家都有好進展同埋解決左之前o既煩惱我都好開心
因為我無介紹錯嘛,成日好怕介紹完人原來果樣野出黎效果同我講o既有分別
唔知大家有冇相同情況呢?
Illuma比較難溶少少
但經過三個月o既訓練,我已經知道沖奶秘訣啦
最快o既方法就用筷子搞 XD
另一個方法係我近期成日用o既,就係先開所需o既水份70%
再加奶粉,捽暈支奶後,再加多少少熱水至適當份量,再捽幾下
通常都會溶晒 ^^
不過朗朗自己都好叻架,唔知係咪見我開奶會捽幾下啦
有時見佢自己飲飲下拎開支奶捽幾捽
好搞笑
仲有,朗朗真係大個仔啦
每次飲完奶,佢會自己去搵返個奶樽蓋,蓋好後先遞返支奶比我
真係乖仔
其實我諗都差唔多係時候幫佢戒奶樽啦
以前成日要去藥房撲奶粉
依家就唔洗lu,最主要係因為Illuma只係指定地點出售
又或者可以打電話或上網訂
我呢d人懶人當然上網訂啦,方便快捷
最重要係,唔洗我搬呀嘛
呢個小朋友幾嘆
可以係五星級酒店o既King Size床,睇住電視
嘆佢最愛o既奶奶


text:
2013年9月7日 星期六
合適的教育
呢個真係為人父母的大課題吖!每個小朋友都是獨立的個體,雖說性格和成長環境有莫大關聯,但其實由嬰兒時期已經可以看到不同性格的bb了!而每個幼兒的學習模式都不同,用錯方法,其效果只會事倍功半.
係味好理論,好學術呢!點解Katherine mama突然會拋書包(笑),其實是因為近來幫宇正揾課外活動,希望可以幫到佢係學校的學習,記得K1學期尾家長日,老師同宇正爸爸講,K2的老師會嚴謹好多,要我地多多留意宇正的功課,唉!因為宇正做功課唔靚,老師2次家長日都講過啦!填色,筆畫,線條,好求其!又因為幼稚園係比較傳統的學校,呢類功課都比較多,暑假直頭成疊比你 ><
我同爸爸都覺得,再咁落去,宇正實比老師媽叉到飛起,所以要諗諗計啦!
之前以為佢手眼唔協調,8月報左乒乓球,但想深一層,如果真係手眼唔協調玩ipad d game又點會咁叻呢!(wakakakaka)
唔學乒乓球,又要諗下有咩比佢學,好奈之前宇正已經話想學琴,不過未夠年齡學,而家差不多4歲,應該可以了,本來想比佢先返小組個d班,不過誤打誤撞,比我係屋企附近揾到間勁野,由小組,變成而家1對1,一定有人想問我,咁味好悶囉?開頭我都有呢個想法架,不過見完呢間中心的總監後,同意佢嘅理論.佢話好似宇正呢類難專心嘅小朋友,如果小組學琴的話,係好難專心的,加上,1對1其實好睇個老師點教,佢有辦法嘅話,9個字嘅堂其實係無問題!好!就報一個月試下,睇下點先!另外,總監推介我上佢地一個叫tailor-made programme,一對三小組,針對個別小朋友來訂製課程內容,嘩,好似好強勁咁!
首先講返宇正第一堂學琴的情況先,中心安排宇正星期五朝早10:05上堂,咁啱呢日baba off,所以就一齊送宇正上堂啦!送左宇正入課室,我快快趣返屋企做家務再返去接宇正,早少少上到去,聽到老師教緊CDE三個音係邊:)(其實mama都有4級鋼琴低子,不過實在太懶了!到初中都未升到上去,所以放棄了><)問一下counter姨姨,點解收的學費同單張上有d唔同,原來揾左個幼稚園退休校長嚟教宇正,所以學費貴左!咁比力吖!baba話呢個價錢合理喎!咁你話ok就ok啦!最重要係宇正keep到想學!
放學時老師交帶幾句學過咩,就say goodbye啦!baba第一時間問宇正上堂開心嘛!佢無好大反應話開心,不過都無抗拒,有待觀察!誰不知個日學校放學嫲嫲接宇正時,宇正同嫲嫲講佢好鐘意學琴,夜晚交收時奶奶就同我講(因為我無同佢講開始比宇正學琴,所以佢就問我咩事啦)希望你揾到自己嘅興趣啦!
星期六下午,就約左去另一分校見老師,因為呢個中心收生前都要先同學生做評估,睇下佢適合去邊班,用咩教學方法!感覺幾專業:)約左3:30見老師,中午去左公公到食lunch,之後再去,早左10分鐘到,等等下,宇正開始緊張(我呢隻仔唔係太等得,等得奈小小會胡思亂想)到老師出嚟時,居然喊晒口唔肯自己入去,唯有同佢一齊入課室先,等佢冷靜落嚟,再借尿循XD!因為放哂d嘢係課室,所以偷影唔到(課室外一扇窗可偷望XD)
見老師用唔同嘅玩具同宇正一齊玩,主要係車類,將架車拆散哂,要宇正step -by -step砌好,一架係私家車,一架係火車,之後就就攞本故事書出嚟同宇正睇,20分鐘後,就叫返我入來,開始傾計啦!發現老師講嘢好到point,一般嚟講,見到宇正or教宇正的人都只係話佢做野無心機,不過呢位老師就提出其實宇正係心急,同埋對要一步步來的功夫方面較弱,因為佢直接就想跳去result,過程就會亂來,所以就會亂,錯,wow!總之就唔係手眼唔協調同小肌肉未得!終於可以對正下藥了!只要train返佢呢part,其實寫字都會改善到!
當然,mama我並唔係無做功課,比我發現有個 ebook apps講嘅嘢,同老師講嘅不謀而合
做完問卷後發現宇正係動覺型學習的小朋友,即係大家眼中的百厭星!(XD)
老師想宇正先上幾堂1對1,等佢適應好,程度ok就join佢小組,佢話上3堂到就應該跟返上進度啦!
宇正由喊住口入去,到笑哂出來,問佢下星期再嚟好無,即話好(仲要連續幾聲好)wakakaka,緊好啦!咁多玩具比你玩,仲要老師1對1陪你.希望你係遊戲中學習,見到成效啦!
學校website: http://rebeccaacademyhk.com/profile2_2.asp
訂閱: 張貼留言 (Atom)


text:
20070918
景賢里被拆,唔使講梗係政府失職,全因為古物及古蹟條例既保護唔到古物古蹟,又保障唔到擁有人嘅利益.景賢里變成「竟然不理」.縱使被列為古蹟,條例無限制清拆權利.更無將賠償制度化,每次都係好似打天才波,鍾意賠就賠,令到古蹟擁有人覺得無保障,亦無所適從.
本來條例嘅不足可以令政府做嘢「更有彈性」,就係因為咁,皇后碼頭先可以被拆.不過,亦係條例嘅不足,令政府有心殺賊,但無力回天,真係惡人自有惡人磨.
今日景賢里搞到咁,其實一啲都唔奇怪.大家睇下尖沙咀警署對面個古物古蹟辦事處就知,辦事處所在嘅地方係西式磚砌建築,翻新個時髹上厚厚嘅油漆.形象之醜,只可以用惡俗嚟形容.咁無品味嘅人又點會識得保育.
有啲評論員話單野搞到咁,都係啲保育人士日嘈夜嘈,搞到業權人驚政府干涉佢他嘅擁有權,於是提早清拆咁話喎.呢班人明顯唔知咩係公共財(Common goods)同無基本邏輯.
就算某樣嘢係私人財產,但如果涉及社會利益,就未必係財產擁有者可以話事.好似紫禁城咁,本來係愛新覺羅家所有,咁係唔係佢地可以收返業權用黎搞主題公園?
將責任歸咎保育人士又係無腦.舉個例,如果有個有錢佬個仔俾人綁架,綁匪要求贖金.咁佢第一時間報警,但啲綁匪知道後撕票.於是啲警察告個有錢佬誤殺,因為如果佢唔報警察,佢個仔就唔使死啦.
其實要解決呢單野一啲都唔難,既然係私產,用錢就可以解決.之後,認認真真立法保護古物古蹟同建立賠償機制,就唔會再有第二「竟然不理」.


text:
2009年11月22日 星期日
一星期的總結
上星期經過屎棋既極力邀請後
我終於都陪佢去睇佢好想睇既"2012"
我地好彩前一日就去左買飛
又咁岩開左一場新場
所以我地都算買到一個幾後既位
第二日一早就起身去
本身都好地地
但後來我前面個個人黎左
頂..咁鬼高既
好心咁高就咪坐咁前啦
搞到我成2個半鐘都係側哂成個身去睇
睇到我條腰又痛
真係幾好睇都會扣緊d分
我走時同屎棋講下次都係坐情侣位
至少無呢個問題
個劇情都OK既
上網同埋同事都有講過有咩好睇同有咩唔好
不過呢D戲真係要係戲院睇先震撼
音效同埋大影幕先令人有身同感受既感覺
如果買DVD或上網睇
一個MON仔..一個擴音器
點帶得出個氣氛呢
所以就呢個位我覺得幾好
至於劇情
去之前都聽得人講得多話無咩劇情,好散等等
所以去前無咩期待
一開始睇真係有少少迷網
捉唔到個重心
好彩慢慢睇落去都OK
但個戲情對個個主角真係誇左D
咁都死唔去
唔係掛
仲要係一而再再二三都係咁
死左可能會更reasonable,令人更深刻
但都有少少感人位同笑位既
笑位笑到戲院D人拍哂手掌
感人位就係個個印度人?
應該係印度掛
本身以為得我同Henry有去睇
點知返到黎發現原來好多人都睇左
佢地既評語都係好壞參半啦
但我就覺得幾好啦
不過比起上次睇個套twilight
好似睇完twilight興奮D..同埋令人想追落去
睇完2012..只會感到: 喔..就係咁
所以我幾想下個月睇twilight
之後既星期二就係vincent探我既大日子
其實我都覺得無咩野
最擔心都係佢要我同v姐一齊三人會議
點知到個日就開始有少少擔心
再俾阿廣兇一兇
即刻淆哂底
到下午時..連henry都睇得出我好擔心
唔通我真係做到咁出哂面?
不過都約定既時間到..vincent先打俾我話佢而家岩岩到
不過佢好快探完個同學仔就黎探我
係我同v姐係門口等佢時
老闆居然將佢到門close哂
搞到我同v姐O哂嘴
駛唔駛咁驚呀
所以我覺得老闆係唔鐘意我
之後因為無房間既關係
V姐同vincent只好係個open area到傾住計
v姐講咩就聽唔清楚啦
只聽到vincent係到問問題
v姐傾左一陣就到我傾
佢都係問下我返成點呀..做得開唔開心..同同事相處如何呢D問題
好快佢就走LU
真開心
我簡直如釋重負
呢單野過左就等星期六阿恒個餐喜酒
只要過埋我就暫時無大煲野住
琴日去飲阿恒個餐之前先去上環個間野到買智慧環
鬼叫我無智慧咩
好彩爸爸陪我去咋..個到真係幾恐怖下
我唔係指個間舖恐怖..而係周圍既環境
個條大街沿路既舖頭都關哂門
仲要無咩街燈
行左好耐去到橦商業大廈
搭上9樓
一開LIFT門真係嚇左一嚇
仲要推開個防煙門行到最盡頭先見到間野
好彩間野都燈火通明
打開門口
而個個看店既人係一個女人
咁都安心D
不過個到我覺得只係一個貨倉
好彩都容得下我同BA BA係個到揀智慧環
揀左好耐我地終於都買左4個
2個簡單2個難D
買4個都係因為個扣後面有coupon
買一送一
咁梗係買多D啦
買完我就好滿足咁同ba ba去阿恒個到
去到leo已經到左樓下
會合埋佢一齊上去
原來成張枱我地最早到
見到gogo..佢居然做兄弟
同henry同一命運
睇左一陣佢地既結婚相就見到v姐同佢未婚夫出現
佢未婚夫真係同張相唔同左bor
比佢張相更後生
不過佢地都幾襯呀
成日都打打鬧鬧
我地呢班花生友有福了
之後大家就默默咁玩我地D智慧環
佢地個個掛住玩玩到野都唔食
V姐未婚夫真係好勁..居然可以破解哂
連gary都要問佢點玩
之後我地都係食食野..抽下獎..玩下遊戲..玩下智慧環
咁就過左一晚
不過今次GARY好似無咁癲
至少無周圍去砍酒
可能無人同佢砍掛
其實應該係因為佢默默咁係到玩緊智慧環
v姐經過呢一次喜酒之後
佢發現佢結婚個日..只要買好多好多智慧環同埋其他益智遊戲就能治得到gary同henry
之後gary只係係最尾時要求同我地猜
不過LEO無大志唔肯一杯飲哂D酒佢
搞到GARY無咩癮
最後都係猜D白免仔
一開始LEO同佢猜
佢已經節節敗退
食左3隻白免仔
到最後佢扯埋我同V姐落水
4個人一齊猜
輸左既ALL IN
食哂剩返個3隻白免仔
第一round v姐同leo就win左
得返我同gary猜
好緊張
好彩我唔係太飽
所以我又唔係好驚會輸
可惜..POOR GARY
邪不能勝正
最後gary都係輸
但我地驚佢飽死
所以就饒佢一命容許佢只係食一件桂花糕
食左3隻免仔加一個桂花糕
再加一大盤既魚同鷄
gary今餐賺返哂
幫埋henry食返哂返黎
之後我地返去時仲係咁笑佢
不過今次因為太遲先開始食野
返到屋企已經12點幾
我涼都唔沖就去訓啦
因為朝早又同屎盈去行街
夜晚又搞左一餐
所以我「崩潰了」
今次喜酒既唯一禮物-- 金莎 or 4粒心型朱古力
因為我d同事唔要
所以我要哂佢地
訂閱: 張貼留言 (Atom)


text:
話咁快一年又過去啦
我又老一年啦
真係唔認老都唔得
腰酸骨痛
所以我見到有凳就最開心
即刻飛奔去坐
09年好似比起之前幾年更精彩
因為placement既關係
前幾年只記得不斷上堂..做assignment..溫書
就咁就一年
雖然Placement都係返工等收工..星期一等星期六
不過..間中既低B野,識到既人同埋經歷都好值得回味
話就話係出黎做野
但我點都覺得似渡假多d
因為比起final year
返工真係得閒好多
星期六日又可以去玩
唔駛留係屋企做功課溫書
可能係PP既關係
d同事對你個要求唔會高
仲會對我好似佢地個女咁TIM
俾人照顧既感覺真係好
返工都返左半年
真係話短唔短,話長唔長
記得一開始唔熟時..每日返工都係渡日如年咁
返工第一日就後悔了..後悔揀左placement
心諗: 點解同屎盈講既placement生活唔同既..我D PP同學仔去左邊?
過左第一日就知原來真係唔同
我呢一年既伙伴係我既同事唔係我PP既同學仔
大驚
一開始無野做真係好悶
不過..過左2,3個月
每日同佢地出去食飯就慢慢混熟了
而家俾佢地串AND恥笑已經成為佢地既嚐好
不過咁樣仲好
認認真真好悶家嘛
我真係好慶幸俾V姐揀左入佢TEAM
因為我覺得係呢TEAM真係幾好
至少我地比較同心 & 白痴
睇到某D TEAM..我真係好難想像點樣係個到生存
一定DRY到爆
另外係呢半年最記得就係係咁俾人炸
炸左3獲
我D同事話我係3個最既PP
最串嘴既PP,飲得最多喜酒既PP同埋最無知既PP
真係唔知開心好定唔開心好
半年飲三餐喎
好彩個時同佢地熟左
所以去飲就當去見下世面
SO AMAZING
每次去都有唔同既感覺
ELLEN姐個次既期待又有少少驚
阿恒個次覺得去同D同事REUNION
V姐個次簡直係當食生菜同埋去玩
V姐個餐搵日再寫出黎
我生日個日佢地幫我慶祝雖然有少少尬尷
但我都好開心
佢地對我咁好
呢年算係我最開心既一年生日
前幾年生日都係溫書
今年生日同佢地食完午餐
又有肥棋請我食晚餐
真開心
所以我覺得請佢地食TEA食野食都係賺左
佢地俾到我既野真係好多好多
今年我都經歷左佢地望左好耐既搬新屋
由舊房搬到新房
感覺同佢地又close左好多
因為henry坐我隔離
反正我最鐘意就係同henry吹水
簡直合哂我心意
同埋可以係呢一年試哂2款工作環境
令我發現
OPEN AREA都唔係太差姐
至少成TEAM真係會團結好多
最後..發現09年只記得PLACEMENT既野
09年前部份我一D都記唔起..好似一片空白
所以..我真係好鐘意呢份工同埋D同事
希望我下年都可以KEEP住呢個心態啦!!
除左識到班同事,學到野外
我09年都好開心我可以有時間運動同陪我既家人同朋友
之前..我真係太著重學業啦
初中時就唔識太珍惜呢D野只掛住玩電腦
到左高中就開始忙會考同高考
根本無時間陪朋友同屋企人
到左大學又鬼死咁多功課同考試
就算放假都只想休息下
今年經歷左一D野
令我知道屋企人同朋友既重性
今年..正好
可以陪屋企人飲茶食飯
可以陪朋友出街吹水
真係滿足
不過我都知快樂既時光過得特別快
好快過埋下年既頭半年
恐怖既FINAL YEAR又殺到啦
真係要好好享受埋接下黎個7個月


text:
Make Centre導師 ︳Kady Fung
送份人哋鍾意嘅禮物,都唔係單純金錢可以解決嘅問題,有時諗到頭都大埋!反而自己多手handmade一件,會唔會仲易得到歡心呢?其實自己造一份禮物,可以好實用之餘又會過足手癮,可能仲抵玩!
如果你都有興趣handmade一份禮物,但又對自己嘅手藝冇乜信心嘅話,Make Centre會好樂意指點吓你嘅!Make Centre係一個手工藝品workshop,裡面其實由好幾個年輕嘅藝術工作者打理,以及教授唔同嘅手工藝課程,就好似有木製音樂盒,時鐘,字母燈箱,皮具等等,林林總總,聽講佢哋仲陸續諗緊有咩作搞作!
Kady係Make Centre嘅導師,但另一方面,佢亦都係Make Centre創辦人.Kady:「我開咗Make Centre總共都有5年,起初就係喺觀塘嗰邊,地方大概只有三百呎左右,唔係好大,所以有啲手作唔可以喺嗰邊做,咁漸漸教班多咗收入都穩定咗,就喺上年搬咗過嚟新蒲崗新址.地方大咗,機械都多咗,所以我哋開多咗好多唔同嘅班.」
Workshop嘅課程當然唔少,不過唔想一開始就太複雜嘅話,就可以從DIY音樂盒,小燈箱開始,一個小小嘅手作,都已經包含咗木工,電子,機械,仲有藝術,好幾種元素喺入面,唔留心上堂都有機會失敗o架!Kady話,每逢大時大節如聖誕,情人節前夕,嚟報名「趕工」嘅人一啲都唔少,尤其係近排好紅嘅「小王子」燈咁,用嚟送禮,自用都一樣咁開心,加上製作唔算得複雜,造好之後仲可以自己上色,聽落都幾唔錯吖!好,等小編等吓小王子燈難唔難整先!
原來導師會預先將小王子燈需要嘅木材預先切割好,唔切自己「操刀」安全得嚟,仲大大提升作品質素!而學員接過板材之後,只係需要些少打磨,基本上就可以用萬能膠,剪刀,同一啲好簡單嘅工具就可以「開工」!
經過電腦畫圖,就可以輸入鐳射切割機替木材塑形.
簡單修口,就可以交由學員使用.
除了木材,學員仲需要連接燈泡.
最後,經過上色就完成好「小王子」燈.
通電後嘅「小王子」似乎仲精靈喎!
有好多人都會問,究竟手作禮物耐唔耐用,會唔會造咗出嚟唔夠靚?呢層小編可以話你知,其實好嘅手工精品一啲都唔小學雞,喺創作過程一樣搞盡腦汁,花盡心機,你想你嘅製成品美觀,耐用,就要從製作中嘅每一個細節著手,造好之後,成功感比起買一份禮物就大得多!


text:
文化
文化(粵拼:man⁴ faa³)係指人類所創造嘅精神財富,好似文學,藝術,教育,科學,禮貌,節日等等.喺考古學上就指同一歷史時期嘅遺跡,遺物嘅綜合體.同樣嘅工具,用具,製造技術等係同一種文化嘅特徵.有時文化都指文明.
雖然早喺原始社會時期,人類就已經形成嘅第一次分工,產生咗農業民族同埋畜牧民族,但早期文化都係喺農業民族中產生嘅,因為畜牧民族要逐水草而居,居無定所,唔容易產生大規模嘅聚居,對文字冇迫切需要;而農業民族容易形成大部落,興修水利需要大量協同工作嘅人群,所以最早嘅大國家同埋奴隸制都係產生於農業民族.有咗大國家同埋奴隸制至可以產生大批聚集嘅有閑階級,佢哋發明咗文字,促使形成腦力勞動同埋體力勞動嘅人類第二次分工.從而產生狹義嘅文化(廣義嘅文化指所有人類嘅活動,都可以叫作文化).
文化嘅概念[編輯]
文化一詞起源自拉丁文嘅動詞「Colere」,意思係耕作土地(故此園藝學嘅英文係Horticulture),後引申為培養一個人嘅興趣,精神同埋智慧.文化概念係英國人類學家愛德華•泰勒喺1871年提出嘅.佢將文化定義為「包括知識,信仰,藝術,法律,道德,風俗以及作為一個社會成員所獲得嘅能力同習慣嘅複雜整體」.此後,文化嘅定義層出不窮,克萊德•克拉克洪喺1950年代尾搜集咗超過200個文化嘅定義.
文化喺漢語中實際係「人文教化」嘅簡稱.前提係有「人」至有文化,即係文化係討論人類社會嘅專屬語;「文」係基礎同埋工具,包括語言同埋文字;「教化」係呢個詞嘅真正重心所在:作為名詞嘅「教化」係人群精神活動和同埋物質活動嘅共同規範(同時呢個規範喺精神活動同埋物質活動嘅物件化成果中得到體現),作為動詞嘅「教化」係共同規範產生,傳承,傳播以及得到認同嘅過程同埋手段.
對文化嘅一啲觀點[編輯]
唔同學科對文化有唔同理解.
從哲學角度解釋文化,認為文化從本質上講係哲學思想嘅表現形式.由於哲學嘅時代同地域性從而決定文化嘅唔同風格.一般嚟講,哲學思想嘅變革引起社會制度嘅變化,伴隨住對舊文化嘅鎮壓同埋新文化嘅興起.
從存在主義嘅角度,文化係對一個人或一班人嘅存在方式嘅描述.人們存在喺自然之中,同時亦存在喺歷史同埋時代之中;時間係一個人或一班人存在喺自然之中嘅重要平臺;社會,國家同埋民族(家族)係一個人或一班人存在喺歷史同埋時代之中嘅另一個重要平臺;文化係指人喺呢種存在過程中嘅言說或表述方式,交往或行為方式,意識或認知方式.文化唔單只用嚟描述一班人嘅外在行為,文化特別包括作為個體嘅人嘅自我嘅心靈意識同埋感知方式.一個人喺返到自己內心世界嗰時嘅一種自我嘅對話,觀察嘅方式.
文化嘅核心係佢嘅符號系統,例如文字.各文字體系有相應嘅認知心理.
特點[編輯]
通過對唔同文化嘅比較研究,至可以瞭解文化嘅特點.
首先文化係共有嘅,係一系列共有嘅概念,價值觀同埋行為準則,係令個人行為能力成為集體可以接受嘅共同標準.文化同社會係有密切關係,冇社會就會冇文化,但亦有啲冇文化嘅社會.喺同一個社會裏面,文化都唔一致.例如,喺任何社會裏面,男同女嘅文化就有唔同.此外,唔同年齡,職業,階級等之間都有次文化嘅差異.
文化係學返嚟嘅,而唔係通過遺傳而天生具有嘅.生理嘅滿足方式係由文化決定嘅,每種文化決定呢啲需求點樣得到滿足.從呢個角度睇,唔包括人嘅靈長目動物都有各種嘅文化行為,但係呢啲文化行為只係單向嘅文化表現好似食白蟻嘅方式,警戒嘅呼喊聲等.同人類社會中龐大複雜嘅文化象徵體系相比,就顯得有啲微不足道.
參考:濡化
文化嘅基礎係象徵符號.其中最重要嘅係語言同埋文字,但亦包含其他表現方式例如圖像(好似圖騰旗幟),肢體動作(好似握手,吐舌),行為解讀(送禮)等.幾乎可以話整個文化體系係透過龐大無比嘅象徵體系深深植入人類嘅思維之中,而人亦透過呢套象徵符號體系理解;解讀呈現喺眼前嘅種種事物.因此點樣解讀各種象徵符號喺嗰個文化嘅實質意義,點樣解讀象徵符號更成為人類學,語言學等社會學科詮釋人類心智嘅重要方式之一.此外,文化作為相互關係嘅整體而呈現出一體化嘅趨勢.
分類[編輯]
- 史前文化
- 古代文化
- 中古文化
- 中世紀文化
- 近代文化
- 現代文化
- 後現代文化
- 未來文化


text:
2013年8月1日 星期四
2013/8/1 - 端起碗子吃肉,放下筷子駡娘
形象化啲嚟講,有啲人,其實當權者或異地人無對佢做過啲乜(因為根本無人當呢條友係一回事),佢亦定期喺呢個國度跑吓江湖,喺不同地區扮吓矮仔,賺賺生活費.但偏偏呢,呢啲人又會喺適當時候返家鄉跳出嚟做笑蛋,喺某啲唔係全國流通o既媒體上向鄉里大聲疾呼話「我撐你哋,執政者正XY,乜國人正OO,唔學普通話唔學簡體字!!」.咁樣呢,既可以守住擁有相同信念o既本地「高質」客戶群,又可以賺埋話題同見報機會,借某地人某政權嚟宣傳,零成本,但功效宏大.家鄉以外o既觀眾呢,因為現實限制未必接收到呢啲負面資訊,機會成本低,基本就係無得輸.用一句大陸諺語形容呢啲動作幾傳神:端起碗子吃肉,放下筷子駡娘.
好似最近本地「WTF事件」鬧得熱哄哄,喺香港備受民主傑青敬重,但定期上大陸「投共」搵「五毛」o既名演員杜先生亦加一把口.簡簡單單五個字「支持林老師」,不含理由,缺乏論點,疑似單純因「政治立場」而一廂情願支持當事人呢種喺公眾場合丟人現眼兼違法o既行為,又一次發揮刀仔鋸大樹效用:短短幾個鐘,四千幾人讚好,過百次分享.杜先生「為民發聲真漢子」形象更加根深蒂固,有咗呢樣嘢打底,又可以繼續放心北上搵人仔~~~~當真係食腦香港精仔一名!
不過,有得必有失.有人為杜先生呢種為支持而支持,為反而反o既「愛恨分明」讚好,當然亦會有人不齒其「端起碗子吃肉,放下筷子駡娘」行為.版主係其中一人.自從杜生發表「香港人唔識普通話係應份」同「低俗係香港核心價值」之後,版主就再無買票入場支持所有杜生有份參與o既作品,亦無買碟欣賞.因為我對呢個人o既人品有保留,亦對佢o既言論感到反感.可能當事人會覺得「你唔鐘意咪咪X睇囉,我大把FANS」,但我相信,今日你o既支持WTF言論,會激發更多市民成為另一個版主,向你SAY NO.
圖:版主A
文:版主B
1 則留言:


text:
闊別blog多時, 終於回歸喇!
湊bb日子真係好忙, 有時間都想瞓多陣
所以除左係yahoo blog執笠前打番生諵b的經過後
完全無寫過諵b的成長
眨下眼諵諵2個半月大喇!
睇番d相, 佢由一個粉團變左一個小人仔
再諗番啱啱知道有左佢的情景
真係要感恩生命的奇妙,慨嘆時間過得有幾快
要寫番呢2個月的心情真係好難
記得坐月好難捱, 唔可以洗頭好辛苦
腰骨痛到以為自己一世都係咁
餵人奶好快上奶, 但奶量好少, bb唔夠食要補奶粉
nipple損左好痛, 擔心bb唔識埋身
荷爾蒙影響下, 為餵奶試過喊試過沮喪
好彩都識自我調節, 知道餵奶粉唔係罪
慢慢坐完月荷荷爾蒙正常番, 心情都回復正常
而家只可以做到人奶為主, 奶粉為輔, 做唔到全人奶媽媽
每次泵奶勉強夠bb一餐4安, 夜晚同凌晨餵奶粉, 勉強做到日頭全人奶
今日都開始復工喇, 希望奶量唔好跌啦
真係追得好辛苦
呢2個月返健康院派成績表
bb重磅重得好理想~~
由出世超細碼2.36kg, 1個月已有3.65kg, 2個月有4.83kg
重左一個double有多, 而家係細碼b
醫生話佢係肚裡面時, 可能胎盤問題吸收唔到營養
出世後potential出番黎, 慢慢追番上去
bb由出世面尖尖, 到而家圓碌碌
腳仔無肉而家開始有小節瓜
希望keep住啦~~
今日復工喇! 好唔捨得出門口返工
下星期仲要返新工, 簡直係精神同壓力測試
返工時間屋企的web cam同bb相就係我的精神食糧
啱啱出世喊2喊, 一見到daddy就眼仔碌碌四圍望
Day 2 bb出世唔係好喊, 其他床bb扭計, 佢都唔會一齊喊, 又唔扭肚餓, 令我一度懷疑佢聽覺有無問題:p
到而家bb都唔會點扭計或者無原因地喊, 錫住daddy mammy
希望佢keep住乖乖啦!


text:
06 November 2011
紅磡+北角+九龍城碼頭及馬頭角公眾碼頭,大磡村舊址,油塘茶果嶺道舊廈 Part.02
最後見只係3點幾,仲有時間,就即刻搭地鐵去油塘茶果嶺道影相,依度都係我講好耐想去影相既地方,有次行山時經過見好多好舊既建設物,破破落落,感覺不錯,話去影去影,卒之又係咁多年之後,好彩仲未拆晒,而且已經搬走晒,應該冇晒人係度做回收木廠之類既東西
首先入左最搶眼既裕大木行同浩昌木廠,浩昌木廠旁邊仲有人,不過見有狗唔係行到好入,唔知佢地做緊咩生意,後黎入左去旁邊既裕大木行,佢有2座buliding,一座樓底好高,見到盡頭有人釣緊魚,我就行左入去旁邊細細座既樓,我估應該係辦公室既地方,樓高3層,感覺破落,因唔知有冇人係上面,所以上去時都盡量細聲行,諗住有人就即跑走,上到去有一個類似廳既東西,有張床同地下有床舖,應該係d人夜晚要黎訓既,所以都仍好小心咁慢慢行入房,去到房後窗其實已經封左不過比人拆開少少,所以有d透光不過其實都幾黑,之後再上左3樓,一邊係窗望番出去木廠既景同埋遠少少既燦記回收,另一邊係天台,不過已經生晒草,見冇咩特別而且怕有蛇,所以望左兩眼就走人了
落番去就出左去隔離既燦記回收,感覺上好似有人又好似冇人,為左避免比狗追,所以都係路過影下相算,不過佢座buliding其實都幾大,位於馬路既彎位上,而且頂樓又生左成棵樹出黎加埋個太陽都望落都幾靚
一直行經過柏堅維修廠,全記,三和,全記已經係停車場而三和有工人係入面整緊野,所以就去左柏堅維修廠,開頭見有人所以都冇入去,行番轉頭見d人係釣魚人,所以就入左去影下相,原來入面都幾大,有好多graffiti同1d相既東西,藝術野掛,影左陣就行埋海邊睇睇,不來就快日落,景色不錯
上左去1樓,d牆甩晒油一間一間房,好似biohazard既感覺,行到後樓梯,日落仲更加靚,影左幾張相後就上2樓,上到去見人影緊相,行去另一邊又有人影緊,不過依度破破舊舊又開揚又有graffiti係牆,影人像都應該唔錯既,上埋天台,又見另一班影相人,抬頭望天咸蛋王已經走左,彩霞還算不錯,因冇帶電筒,見未天黑,就快快手落樓行埋門口右手邊既buliding,一上樓梯一大片窗,我係d舊樓見過,不過當然依度樓底高d所以窗就多好多,上去1樓冇咩特別,去到2樓原來又係通番本身果座樓既,見行過就落番地下,因為真係開始黑了,地下好多垃圾,見唔到路會仆死
出番去已經開晒街燈,好少行人但車就算多,但大部份都係大車又或者係學神,所以過馬路要小心,上番油塘地鐵站,望番去個view都算唔錯,行左成日真係好倦不過仲完成左好多好耐既心願,而且天氣良好,相當不錯

Photo Link <<<<<<<<<<<
No comments:
Subscribe to: Post Comments (Atom)


text:
大Ka同Mia次次去韓國都會入鄉隨俗甘飲番杯,
特別特別係食烤肉既時候,
唔飲番杯啤杯真係對唔住自己,
所以呢一篇係介紹下大Ka同Mia甘多次黎飲過既酒,
P.S.以下全為個人意見
登登登......呢支就係大Ka同Mia既最愛CASS,甘鍾意飲佢係因為佢唔苦,
而且好多韓國女仔都好鍾意飲佢,
一邊烤肉一邊飲CASS,好幸福!
CASS都出過好多唔同既味,
呢個檸檬味,真係一DD檸檬味都無,
反而仲比普通既苦少少,
呢支係CASS既LIGHT版,
不過好淡好似水甘,
飲過一次就無再飲了!
呢支就係HITE-DRY FINISH,
大Ka同Mia就頂唔住,
佢真係好苦,仲苦過嘉仕伯,
都係一次就夠了!!
韓國人既國酒---真露,
就係成日睇韓劇D人飲果支邊明酒,
幾年前第一次飲佢既時候,
Mia以為飲左消毒蘗水落肚甘,
點解可以'拿'喉嚨,一直都唔敢再試第二次了,
但睇過好多其他BLOG友介紹一些令真露易入口既方法,
大Ka同Mia就再接再厲試多次,
1)加茶---失敗
大Ka同Mia試過加栗米茶,
唉...0徒氣,味道係講唔出既奇怪!
2)韓國7-UP---都係失敗
加左汽水之後都叫好飲左少少,
不過始終都唔係大Ka同Mia杯酒,
等再有其他方法之後再挑戰過吧!
終於到大Ka同Mia既新寵--瑪格利酒--即韓國米酒(長壽酒)
大部份韓國餐廳都有供應,
味係甜甜地,酒味唔濃,甜精含量又唔高,
不過唔知係唔係因為由米釀酒,
所以飲飲下係會覺得飽.
大家可以試下~
樂--呢個牌子既米酒真係好易入口,
甜甜地又幾滑,甜精含量又唔高,
比常見既長壽酒更好飲,仲有其他味道的,不過呢隻就唔覺有蘋果味!!
仲有其他酒介紹下,
其實大Ka同Mia都唔知佢係咩酒,
不過個樣都幾靚就買黎試下,
呢一支都係甜甜地好易入口,
但無米酒甘滑,
呢支好明顯就係梅酒,
大Ka同Mia都係以一試既心態去買黎試,
呢支梅酒反而無甘甜,
不過有少少梅既味道,都唔錯嫁!
大Ka同Mia好多時都會買街邊炒年糕回酒店做宵夜,
呢個時間最好就係飲番杯,
辣辣地既年糕同甜甜地既酒真係好夾!
下次再分享下其他韓國得意野,
請繼續支持大Ka同Mia!!byebyebye~~


text:
今日放咗工,即刻去美心買三文治返屋企,點知又遇到負責開三文治既阿姐行開咗,三文治巴檯果邊冇人當值添,唯有俾個夾西餅既姐姐仔整啦.
可能佢從來冇整過,唔知標準係點,就咁以為好似自己係屋企做三文治食咁,係咁意好似塗牛油咁,放咗好少沙律蛋係我份三文治度.所以,我從未食過咁扁既西式三文治.有冇搞錯呀!我差唔多隔一個星期六就會買一次,而且間中返工食晏果陣都有買既,我絕對清楚美心既午餐三文治係點既,一向d餡起碼都有成寸厚架!但我俾完錢行去等果陣,見到咁既情況,佢已經整緊第二份啦,又要趕去搭村巴,唯有食少啖當減肥啦!
約咗牙醫五點,我家陳小姐要剝智慧牙.好緊張,驚有咩e郁.成二千二百蚊剝一只,好貴呀!仲要分兩次去,剝兩只添,荷包就認真大出血啦!
牙醫叔叔仲話:如果唔夠位生,就要趁年輕快手剝,咁d牙腳就冇生得咁長,冇咁容易壓到神經線,易剝d,而且可以減低蛀牙風險.
當然啦,佢梗係會循例解釋埋做呢項手術既風險啦,又話要將只牙分開三份,又話有幾多%會搞到下巴肌肉遲鈍,仲話會痛幾日同埋變豬頭喎,嚇到陳小姐真係有d緊張.
之後,我就要出返外面等啦.個牙醫仲話:如果手術順利,應該半個鐘就搞掂,但如果情況差d,就唔止啦.
於是我就去外面行個圈,又走咗去百佳掃貨.爸爸唔想拎野,一路猛話:有咩好買唧?但入到去之後,除咗我話要買果三包仔薯片之外,檸檬夾心餅,三盒海苔梳打餅都算輕kang,但兩枝一公升庄初榨純橄欖油同一枝甜醋就係佢自己想買既.點知都未俾錢,牙醫護士已經電召我回歸啦.
陳小姐外表睇黎都冇乜野喎,只智慧齒牙冠就散開咗幾粒,牙腳就分開兩邊拉咗出黎.算順利啦,連埋照X-光都係廿五分鐘唧.我問:咁幾時先會腫呀?答案係聽日.咁就祝佢好運啦!
之後,走去麥記買咗份日本芥末魚柳包餐,(呃鬼!都唔係咁好味既!)去完七仔買雪糕,又去麵包店買一陣風式既紙包蛋糕俾陳小姐做晚餐.


text:
呢個係Jessica嘅Wedding Cake,呢個Cake同上次Rositta o個個有d相似,因為Jessica同我講話佢好鐘意我幚Rositta o個個Cake,就算一樣都OK!
但係我諗﹣﹣>
"點解要同人一樣呢?呢個係屬於Jessica嘅婚禮,一個屬於Jessica嘅幸福,應該係獨一無二至o岩gar?"
所以我就base on Rositta個Cake而設計左呢個Jessica呢個Wedding Cake o勒~
其實我真係5應該再接好似Wedding Cake呢d咁大嘅order,點解?因為我要搬屋ar ma~老實講曾經o係我Blog同face book度留過言想要搵我做Cake 同 Catering 嘅人真係有好多~不過次次當我回復佢地﹣﹣>
"我5係住o係HK度ga喎,又話者我5係住o係呢個埠gar~"
多數d order都係接5到嘅.
好似Jessica咁,其實Jessica係住o係Sydney度~所以初初佢o係face book度留話想搵我做Wedding Cake嘅時候,我心諗多數都係接5到gar o勒~所以當時我5係回復佢﹣"我要搬屋,5接order." 而係話我5係住o係HK度gar喎~點知Jessica話佢都5係bor!佢話佢住o係Sydney度,我同佢講﹣﹣>
"我年尾至搬去Sydney住,11月o係Sydney嘅order我係接5到gar!"
Jessica同我講佢真係好鍾意上次我幚Rositta做o個個Wedding cake,問我可5可以考慮接佢呢個order.於是我話﹣﹣>
"如果你落嚟Canberra度攞,我米接law!"
其實我諗﹣﹣>
"無理由有人會肯揸6個幾鐘頭車嚟攞個Cake掛?"
點知.........
點知Jessica話好喎!佢話佢揸車嚟攞個蛋糕,叫我接呢個order.
我心諗﹣﹣>
"今次真係捉蟲tim!"
但係見Jessica咁鍾意我做嘅蛋糕,個心真係好感激佢!而且佢咁有誠意,揸6個幾鐘頭車都要搵我做Wedding Cake,所以我無理咁多,決定接左Jessica呢個Wedding Cake order.雖然我同Jessica未見過面,更加5係知己,但係我一樣比左個知己價過佢,(更係la~人地重要揸6個鐘車至嚟到攞個cake喎!)兼焗左46塊印左佢同佢老公名嘅Cookies做佢地嘅結婚禮物.
Jessica話佢個Wedding係用紫色做主題,所以蛋糕上面嘅花仔我轉用左紫色.本來我打算成個Cake都用哂d紫色花仔做裝飾,完全5用玫瑰花.點知我做左幾百朵紫色花仔都5夠用,最支連後面都要加隻絲帶蝴蝶至得.唉~真係激鬼死人!!!!!
呢個Wedding Cake我用左成萬朵花仔鋪成,我想做到d花仔好似落雪咁~一朵朵o係個天度落落個蛋糕上面,成個Wedding Cake都變成用白花鋪成嘅一遍雪地,你地覺得似5似?如果每一朵花就係一個祝福,Jessica已經擁有我成萬個祝福o勒~
Jessica!祝你今日新婚快樂~


text:
唔見o左個仔
入到去, 見到好多人嚮度望緊乜事, 又見到個男人話我地無用, 一個女人都唔幫佢, 咁多人, 要黎做乜架?
問返o的同事先知, 原來個女人係唔見o左個仔, 唔見o左個仔嚮度大吵大鬧都無用架喎, 我都知做人呀媽, 唔見o左個仔o既心情, 好驚係正常o既, 但係問題係, 唔見o左個仔, 要做o既係搵翻個仔, 而唔係嚮度大喊大叫, 你又唔講個仔叫咩名, 幾多歲, 著咩名衫, 大佬, 我點幫你呀, 冷靜係最緊要o既, 唔掛得有人話, 如果有個咁o既呀媽, 我做仔o既都唔出黎認佢啦
仲有, o個條男人, 佢都痴線o既, 我地o的人唔駛做野o既, 你想我地點幫你搵仔丫, 幫得佢搵仔就唔駛幫你啦, 你企嚮度等下好唔好, 做野慢少少都俾你地話, 你想點丫, 全部人幫佢搵仔o既時候, 你就可以話, 駛唔駛幫佢搵呀, 幫o左我先啦, 咁即係乜都你講哂啦, 簡單黎講, 不如你幫佢搵仔丫, 咁咪乜事都無囉
不過講真, 我都有少少同情o個個女人, 佢一定係受過一o的刺激先會咁緊張個仔, 我都係做人仔, 呀媽唔見仔o既心情, 都有少少感受到
之後開咪叫人搵都搵唔到, 但係最後個result就係, 個仔返o左屋企
其實都predict到, 一係就係去o左五樓度玩, 一係就係返o左屋企, 黎黎去去都係呢幾個可能性, 呢個時候, 嚮香港應該無拐子佬架啦, 你見新聞全部o的人都係自己走唔見o左o既, 最後先俾人拐走架咋嘛, EQ高少少會好辦事~~
冷靜真係好緊要~~


text:
連放三日假,好爽.星期五一於訓到成九點先起身,超正!食得早餐黎都晏啦,所以下晝大家都冇食野,諗住去下午茶既.Bibi又話不如等到食晚飯先啦,咁好啦,暫時食少少餅頂住先啦.沖返杯奶茶,食幾件天然酵母餅.反正佢鬼咁多功課做,就等佢做下野先啦.
五點半,換衫,他他條條行出碼頭,又去滾滾紅茶食飯.今次叫咗個二人餐:冷盆要咗麻香雞絲粉皮,小吃要咗菜肉雲吞,主菜要茄子三杯雞煲,廚師推介要咗啫啫排骨煲;叫咗個例牌既紅燒豆腐煲俾爸爸;四個白飯,一杯台式奶茶,一杯熱豆漿,一個綠茶果凍.
係呀,一坐落就問定今日有冇果凍,因為Bibi鍾意食,如果食完飯先知冇,就會好失望.依家聽到話有就安心啦,成日都想試下佢既金糰,但次次都好似好飽,最後都冇叫.
都好味既,作為開胃小吃,都唔錯.(又俾我地夾咗d黎食添)
三杯雞,係好熱辣辣既,但唔知點解影相出黎都冇煙既?
啫啫排骨煲,食食下先發現佢係有豬潤既,好彩Bibi夾唔到唧,事關佢係唔食呢d野既.
紅燒豆腐煲係全素既,啱晒爸爸.呢煲就算睇唔到煙崩崩,都見到煲邊果d滋滋聲既泡卦!
我地成日都係點呢兩樣,試過其他花茶,但飲唔慣,始終都係飲返呢d.
冇影到雲吞同果凍,因為唔記得,都開咗波咯,費事影啦.
最後都係食唔晒咯,又要打包d排骨返去.


text:
今年收咗好多聖誕卡同禮物,真係幾多下,好多謝大家既愛護!
熊仔袋裝住既係印度婆婆送我既蠔油
同芒果占
呢套係得意模具黎,我暫時未諗到整乜住,保持神秘感先.
呢份禮物包成咁,睇死你地都估唔到係乜架啦.
拆出黎竟然係一個波波
入面係波波朱古力
又收到Dr. Mario糖糖啦!
一樣咁軟淋淋
仲有呢款好似皮禮士既糖糖
當然唔可以唔提呢盆花花啦
我對化妝品及護膚品冇乜研究,亦不知道咩為之名牌,但收得多,都知邊個牌子熟口熟面既
原來係沐浴露同潤膚露
一睇呢張卡,真可愛,當然係兩母女送俾我架啦.
仲有一盒朱古力添
買呢d禮物果位,預埋我阿仔
我第一個揀先,有紫,粉紅,綠,藍同白,我梗係要白色啦!
一盒松露朱古力
呢盒東東,見到就開心啦!
咁大盒,點可以唔開黎食架!
幾咁開心!
我係一個大鄉里,又見多一個品牌啦
潤手霜用得多啦,但呢盒仔Solid Perfume就真係未試過喎.
多謝pri既手作卡,佢咁忙都整張我歎下,仲有埋清理印仔既膠添.
Eunice既靚靚手作匙包
連豬瑩都醒我一張卡呀!
呢個信封都咁認真,你地估係邊個?
係桃子呀!呢期玩浪漫溫馨.
阿仔買俾阿媽既披肩,超柔軟
神託會既愛心曲奇,最得意果塊聖誕樹俾阿仔食咗呀.
見到有d想尖叫既Royce,三億五千萬年前學過既日文,早就俾返晒先生啦.但勉強都知佢寫乜既,外層係香噴噴既士多啤梨朱古力,入面係Raspberry同Blueberry既夾心.
Mimi既簡單而複雜既手作卡,條masking tape真係夠晒配襯呀.
一隻蝴蝶?
係Candyjai送我既青豆電話繩呀!
Aiyar Bro送我既俄B原理套裝娃娃
要自己動手油架?但d顏色黎到果陣漏到四維都係喎....唔夠油點算?
將平安夜故事人物用係俄B度,呢條橋都幾好,證明天使係最大既!
TATA,我梗記得你啦!
呢款係教會出既天糧曲奇
小熊做既卡卡,好易認
嘩!連魚肚都有呀!
日本朋友送既卡卡同俾Bibi既利是.
狀似慕司蛋糕既日本朱古力,唔知好唔好味既呢?
送俾我果位話因為呢d野似我玩開果d粘土喎.
荷蘭朋友唔曉手作,但攝影技術搭夠,送我西藏美景.
知唔知咩叫幸福呀?Tiramisu聖誕樹呀!!!
好多謝嬸嬸又賜我幸福滋味,真係無以為報咯.
今年皇恩浩蕩,竟然下午食完晏仔就放學啦,我地全公司去咗康樂大廈食.
餐單都算唔錯,呢碟太雕玻璃蝦球,下面係蒸蛋白黎.
腿蓉醬炒甜豆同帶子
呢件銀雪魚窩巴,好睇唔好食,唔鍾意酸甜菜式.
其餘既冇乜特別,冇影到.雖然我食完返咗公司做野,都係平日咁上下放工時間走.但既然佢俾得大家放半日,心入面都好感恩既.


text:
班朋友聽到我冇食過雞煲都會好驚訝
但講真平時自己一個,唔通自己去食咩,都冇果種氣氛
結果今次同朋友約食飯又唔知食咩好
周圍行下睇下,最後決定左要試第一次雞煲XD
一上到去,幾乎可以話係冇等過就已經有位
等候中既人數都唔多
老實講……似係有少少伏
不過吃貨無懼,照食無誤!
湯底有多款選擇,不過我地一早已經決意試雞煲,又唔係好食辣……
最後我地揀左小辣既創興雞煲皇鍋:^)
一端上枱,雞煲已經散發好濃烈既香氣,但好似話要等一等熱滾翻先食得
我地等到佢熱透,仲要有少少焦先至夾出黎食
雞件十分入味,香辣味濃,醬汁稠身,緊緊沾附係食材之上
雞肉去到呢個地步都冇腥味同雪藏味啦,只有淡淡肉香
脂肪帶唔多,食落唔會覺得好肥膩,大啖大嗦咬得爽快:^)
任點食材味道都ok架
肉類都唔會話變色霉哂咁,但當然係冰雪舖面啦xd
牛肉羊肉雞肉豬肉……都有得任點任食
唔食肉既話都有好多款蔬菜菇菌
我地試過幾款,如油墨菜,感覺都算新鮮爽脆,唔會乾哂水黃哂咁
小食都係任食既,但就要自己出去拎
春卷好脆口,唔會話太油膩,料都算足既,只係乾身左d
炸餃香脆足料,可惜皮太厚,以及膩感頗重
燒賣餃……其實都唔知點叫佢好啦,食落好乾身,會有少少黏口,餡料都算多既
甜品任食,仲有芒果西米露,但去到係得番d糖水-__所以冇試到
腐竹糖水睇相已知係多腐竹,同埋佢碎得黎好滑嫩,又唔會太甜,兩下手勢就食完
糯米條有兩種口味,紅豆同蓮蓉
味道偏甜,餡料你要預左係有點油膩既,不過算細滑既
外皮厚身架,勝在夠軟糯,仲有椰絲既香氣,可以接受既
飲品任飲都係佢既一大賣點!
飲品款式真係超級多元化,我未見過有咁多款野飲既任食
忌廉鮮奶幾隻味都有,仲有果汁啦,茶飲同汽水
唔只係罐裝,樽裝既都有!
如果想要熱飲又可以出去斟熱茶水
感覺不錯:^)
服務方面我地係覺得冇咩問題既
不過真係好多客好旺場(裏面),所以叫人就真係難d
除左呢點我地認為都幾親切,又唔會黑面趕你走
臨完既時候仲會問使唔使再點,同埋「通知」時間,係冇任何鬧人既成分